
Krigsseiler

Hva er en krigsseiler?

Den enkle forklaringen er en sjømann i arbeid på et norsk eller alliert skip da krigen brøt ut i Europa. Vi snakker om at nordmenn allerede fra 1. september 1939 var i krig, selv om Norge som nasjon var nøytral. Vi snakker om at nordmenn ble drept lenge før den 9. april 1940, datoen tyske styrker seilte inn norske fjorder og landet på våre flyplasser. Sjøfolkene seilte i nøytral fart. Andre nordmenn befant seg ombord på hvalfangstbåter. Hvalfangerne seilte under hele krigen. Krigsseilere ble også de som var på skip i Norge da tyskerne okkuperte landet. Med tysk kontroll ble mange sjøfolk en del av Hjemmeflåten, de omtales som hjemmeseilere. En rekke nordmenn befant seg ved krigsutbruddet ombord på utenlandske rederiers skip. Sjøfolkene arbeidet for den utenlandske handelsflåten. En fant også nordmenn i utenlandsk alliert marine, og, ikke minst, i den norske marinen. Den største gruppen norske sjøfolk seilte på handelsfartøyer i den norske handelsflåten gjennom organisasjonen Nortraship, som hadde kontroll over de norske skipene.


Forord

– Nordvangen ble torpedert 1. mars 1942, Besholt ble torpedert 2. desember 1942, Vest ble bombet 2. desember 1943, Viva ble torpedert 9. februar 1944, Fjordheim ble torpedert 3. september 1944, Novasli ble torpedert 2. mars 1945 og Idefjord ble torpedert 22. april 1945.

Krigsseiler Trygve Laheim Johansen (98) ramset opp navnene fra listen. Skip matrosen hadde mønstret av før de ble angrepet.

I mars 2020 besøkte jeg Trygve på Sjømannshjemmet i Stavern. Det ble et sterkt møte. Finnmarkingen er den siste gjenlevende krigsseiler med røtter i Finnmark. Hans innsats ble verdsatt, senest i april 2020 mottok han nok en utmerkelse fra russiske myndigheter for sin seilas i en av Murmansk-konvoiene. Slik var det ikke de første etterkrigsårene. De første finnmarkingene han møtte var ikke interesserte i å høre om hans krigsopplevelser. Trygve hadde vært i Amerika og opplevd eventyret, mente de, derfor var det ikke noe de ville låne øre til. I realiteten hadde krigsseileren fra Stallogargo vært i livsfare som matros på en rekke skip gjennom lange krigsår. At ingen spurte hvordan nettopp han hadde hatt det er i dag sårt å tenke tilbake på for mannen som 24 timer i døgnet levde i livsfare. − Er det vår tur neste gang? Spørsmålet stilte han seg ofte.

Denne boken er et resultat av forfatterens personlige interesse for lite omtalte historier fra krigens dager. De aller fleste av fortellingene er i dag mer eller mindre glemte. Skildringene av krigsseilernes kamp på liv og død er i dag tilgjengelige gjennom krigsseilerregisteret på internett, men det er først når en ser nærmere på stoffet at den brutale virkeligheten kommer til syne. Enkelthistoriene jeg presenterer i boken er mitt forsøk på å føre leseren nært begivenhetene gjennom tekst og bilder.

Å skrive en bok om krigsseilere er utfordrende. Historiene er så mange, og jeg har tatt et utvalg av disse med. De aller fleste av dem omhandler finnmarkinger som omkom under dramatiske omstendigheter. Det er per i dag registrert 705 krigsseilere fra Finnmark i krigsseilerregisteret. 112 av disse omkom. Arbeidet med registrering og oppdateringer av opplysninger pågår fortsatt.

I arbeidet med denne første boken om krigsseilere fra nord har jeg hatt uvurderlig hjelp og støtte fra en rekke personer og organisasjoner. En utvidet takkeliste finner du bakerst i boken.

Lakselv, november 2025

Roger Albrigtsen

På havets bunn

To unge gutter fra Alta sitter på svaberget. Foran dem ligger eventyret og venter. Drømmen om å seile til sjøs er i ferd med å oppfylles. Den ene av guttene på fotografiet er 18 år gammel, den andre 17. Eldstemann er Arne Leinan, den yngste Karl (Kalle) Hagerup Mikalsen. Begge to hadde reist fra Alta til Risøy ungdomsskole for sjømenn ved Tvedestrand, den gang en folkehøgskole for eventyrlystne ungdommer. Altaguttene ble ikke lenge på Risøy. Karl var lei skolelivet og ville til sjøs. Begge fikk hyre på motortankeren Braconda, kursen ble satt mot Amerika. Året var 1939, snart kom krigen til å bryte ut i Europa. Men for guttene hadde det store eventyret begynt. Et eventyr som kom til å koste en av dem livet. Karl fant kjærligheten i USA, han giftet seg med Marie Rose. Arne fortsatte å seile med M/T Braconda etter at Karl hadde mønstret av. Snart lokket sjøen igjen. I midten av februar 1940 mønstret 17 år gamle Karl på norske M/S Braganza i New York. Kameraten Arne var fremdeles ombord på M/T Braconda. Ingen av dem visste at de ikke ville treffes igjen. Krigen hadde brutt ut, en ny uønsket hverdag rammet, hjemme i Alta satt Karoline Mikalsen og ventet på livstegn fra sønnen. Faren til Karl, Thoralf, døde av hjertesvikt da gutten var bare åtte år gammel. Den 25. mars 1941 gikk Karl i land igjen. Han og Marie Rose bosatte seg i Philadelphia. Der skulle Karl legge opp penger for å sikre fremtiden for de to som kanskje ville bli tre. En familie skulle oppstå, han måtte bare sørge for få hyre igjen. Sjømennene fikk hyre for tiden de var ombord på skipene, hyren var en fast månedslønn avhengig av hvilken stilling du hadde. Kanskje var det eventyret han lengtet etter, eller kanskje var det hyren.

Fredag 3. april 1942 befant Karl seg i Port Arthur, Texas. Samme dag mønstret han på D/S Port Antonio, matrosen fra Alta fant sin plass blant de andre 24 om bord. 18-åringen hadde begynt på voksenlivet, hjemme i Philadelphia satt Marie Rose og ventet.

Den tyske ubåten U-129 ble sjøsatt 21. mai 1941. Den 14. mai 1942 tok Korvettenkapitän Hans-Ludwig Witt (32) over kommandoen, og 20. mai stakk han til sjøs på sin første patrulje ombord i ubåten av typen IXC. Patruljen kom til å vare i 94 dager. Om kvelden den 10. juni fikk han inn sin første fulltreffer da det norske handelsskipet M/S L.A. Christensen ble truffet av den ene av to torpedoer og sank etter tolv minutter, hele mannskapet på 32 kom seg ombord i livbåtene og berget livet. Før juni var omme hadde Witt sendt fem allierte skip til bunns. Den første dagen i juli ble norske D/S Cadmus offer for Witts treffsikkerhet. To nordmenn omkom, resten av mannskapet på 22 berget seg. Dagen etter sendte en torpedo fra U-129 det norske skipet M/S Gundersen til bunns. En av mannskapet på 26 omkom. To dager senere senket Witt det sovjetiske tankskipet Tuapse med to torpedoer. Åtte av mannskapet på 44 omkom. Den 12. juli ble amerikanske SS Tachirá krysset av i Witts loggbok. Fem av mannskapet på 38 døde. Kommandør Witt og mannskapet gjorde seg klar for nok en dag i jakten på de alliertes handelsskip. En uke gikk uten at U-129 lyktes med å senke noe som helst, men da Hans-Ludwig Witt om kvelden søndag 19. juli oppdaget det ueskorterte norske dampskipet Port Antonio i periskopet, var han klar. Ombord på Port Antonio befant et mannskap på 24 seg. Blant karene var også en 18 år gammel matros fra Alta. Skipet avgikk fra Puerto Barrios, Guatemala, den 17. juli. Det skulle til Tampa, Florida. Denne søndagen seilte skipet utenfor nordvest-kysten av Cuba lastet med kaffe. Vinden kom fra nordøst. Sjøen lå stille. Port Antonio krysset i sikk-sakk, en vanlig strategi blant allierte handelsskip under første og andre verdenskrig. Formålet var å gjøre skipet til et så vanskelig mål som mulig for ubåtmannskapene som var avhengige av å beregne skipets hastighet og kurs før et torpedoangrep. Mannskapet på U-129 fikk øye på Port Antonio klokken tolv om formiddagen. Et kvarter senere traff torpedoen midtskips på styrbord side, under eksplosjonen som fulgte ble skipssiden revet opp og vann strømmet inn i maskinrommet. Trykket gjorde at treverk ble splintret opp, gjenstander føk gjennom luften og store planker falt ned i messen der flere av karene oppholdt seg. D/S Port Antonio la seg over på siden før hun knakk på midten. De overlevende så at hun sank i en V-form. Fire mann kom seg i livbåtene før skipet gikk ned, ytterligere sju mann hoppet i sjøen. Disse ble plukket opp etter 15 minutter. Ubåten kjørte mot livbåten og vinket denne mot seg. Karene i livbåten rodde bort og ble liggende på fem meters avstand. Kommandør Hans-Ludwig Witt spurte mannskapet om det var noen i livbåten som snakket tysk, men da ingen av karene snakket tysk slo han over til engelsk. Spørsmålene som fulgte var skipets navn, last, avgangshavn og bestemmelseshavn. På dekk sto seks av ubåtmannskapet, en av disse siktet hele tiden mot livbåten med et maskingevær. Deretter forlot ubåten karene i livbåten, i en halv time hadde de den i syne før U-129 ble borte. I tre timer lette de elleve i livbåten etter andre overlevende, men ingen var å se. Oppholdet i livbåten varte i 42 timer før de endelig kom seg i land ved Cayo Jutias på Cuba. Da hadde de rodd i heten fra solen som nådeløst tappet dem for krefter. Folk fra den cubanske marinen tok seg godt av de overlevende. For 18 år gamle Karl Hagerup Mikalsen endte eventyret på havets bunn. Kameraten Arne Leinan overlevde krigen. Kommandøren på U-129, Hans-Ludwig Witt, gikk bort i februar 1980, 70 år gammel. U-129 ble senket av eget mannskap den 18. august 1944. I karrieren utførte hun 10 patruljer og senket 29 skip, blant disse D/S Port Antonio.

Kilder:

Sjøforklaring D/S Port Antonio

warsailors.com

uboat.net

krigsseilerregisteret.no

Artikkelen «Men Kalle kom aldri tilbake, historien om de to krigsseilerne Kalle Mikalsen og Arne Leinan fra Alta», Magnar Leinan, Altaboka 2014, side 106-109

Opplysninger fra Reidun Berge og Magnar Leinan

Arne Leinan og Karl «Kalle» Hagerup Mikalsen ved Risøy.
Foto via Magnar Leinan.

D/S Port Antonio ble senket søndag 19. juli 1942 av U-129.
Foto: Norsk Maritimt Museum.

En ubåt av samme type som U-129, IXC, angripes med dypvannsbomber. Foto: Royal Navy.

Hans-Ludwig Witt senket en rekke skip som kommandør på U-129.
Foto: Arkiv Andreas Angerer.

Fyrbøterens siste reise

Mandag 11. mars 1940 mønstret Johan Sverre Gorola (33) på dampskipet Varangberg. For kirkenesværingen kom det til å bli første og siste mønstring som fyrbøter. Kona Dagmar Gunharda (26) og sønnen Sverre (3) tok farvel. At det skulle bli det siste visste de ikke. Krigen hadde ikke kommet til Kirkenes, men snart kom alt til å endre seg for de to som ventet på sin kjære. Johan Sverre ble krigsseiler vel en måned senere. Han kom til verden den 9. januar 1907 i Vadsø som ett av tre søsken. Faren Frants Emil og moren Marie Elisabeth fikk tre barn, Johan Sverre, Randi Valentine og Arne Emil. Familien bosatte seg i Kirkenes.

Dampskipet Varangberg ble bygget i New York og sjøsatt i april 1915. Skipet fikk navnet Morris Adler, året etter ble hun kjøpt av Ejnar Stensrup fra Skien og omdøpt til Tip Top. Etter en måned ble skipet overtatt av aksjeselskapet Jotunfjell og omdøpt nok en gang til Jotunfjell. I januar 1917, under den første verdenskrig, ble hun torpedert og tatt inn til havn for reparasjon. I februar 1934 grunnstøtte hun og ytterligere reparasjoner fulgte. I september samme år fikk skipet navnet Varangfjell, og i november ble hun omdøpt for siste gang, da til Varangberg. Eier var aksjeselskapet Malmfart.

Fredag 20. desember 1940 rundt klokken tre om ettermiddagen forsøkte den tyske ubåten U-95 å ramme Varangberg da hun gikk i konvoi. Kommandør Gerd Schreiber sendte to torpedoer mot henne og ble oppdaget. Torpedoene traff ikke sitt tiltenkte mål. Sjøen var grov, og ytterligere angrep måtte kanselleres.

Johan Sverre Gorola var i 1941 ombord i Varangberg. Like over midnatt, fredag 26. september 1941, befant dampskipet seg i nord-sydgående atlanterhavskonvoi HG-73 på vei fra Melilla i Marokko til Cardiff da hun ble oppdaget av tyske fly. Mannskapet talte 27. I timene som fulgte senket ubåter totalt ni skip. To av disse var norskregistrerte. Klokken var halv ett om natten da kommandør Rolf Mützelburg på U-203 sendte fire torpedoer mot konvoi HG-73. Mannskapet lyttet etter torpedotreff, men på grunn av at de måtte dykke for å unngå et angrep fra HMS Larkspur hørte de ikke noe. Det viste seg snart at to av torpedoene traff Varangberg, og skipet forsvant i løpet av minutter. En av torpedoene traff passasjerskipet Avoceta. Ned i dypet gikk 21 mann fra Varangberg, seks kom seg over i flåter og ble reddet av HMS Jasmine. Da Avoceta sank omkom 123 mennesker, 67 av disse var sivile passasjerer. 32 kvinner og 20 barn døde, fire av de yngste var bare ett år gamle. Korvettene HMS Jasmine og HMS Perivinkle bidro til at 40 mennesker berget livet etter torpederingen av Avoceta. Den 18. februar 1941 hadde Rolf Mützelburg overtatt kommandoen på U-203. U-203 senket 19 skip og skadet tre i sin aktive tjeneste. Ubåten ble senket i april 1943 da et britisk fly og et krigsskip kom over henne sørøst for Grønland. Rolf Mützelburg ble født den 23. juni 1913, han døde allerede den 11. september 1942 som følge av en ulykke til sjøs.

Kilder:

Folketelling 1910 for 2003 Vadsø kjøpstad, Digitalarkivet

krigsseilerregisteret.no

uboat.net

Dampskipet Varangberg ble senket fredag 26. september 1941.
Foto: krigsseilerregisteret.no 	

Johan Sverre Gorola.
Foto: Våre Falne.

Rolf Mützelburg.
Foto: Wikimedia Commons.

Passasjerskipet Avoceta ble rammet samtidig som Varangfjord.

U-203 i 1942.
Foto: Det polske nasjonalarkiv.

Gustav kom aldri hjem

Luftvernkanonen på dekket av U-158 hamret løs. Minutter tidligere traff begge torpedoene, men det norske tankskipet gikk ikke ned.

Familien Murberg bodde i Korsfjord, Alta. Om en skal være helt nøyaktig så angis stedet Lamvik i folketellingene. Anders Andersen Murberg og kona Johanne Kristine fikk tre gutter og to jenter sammen. To av guttene ble krigsseilere, bare én kom hjem. Da krigen kom til Norge, og til Finnmark rundt tre måneder senere, var Gustav Murbergs lillebror Peder Andreas allerede krigsseiler. Den 27. mai mønstret han av M/S Tungsha før han igjen søkte til sjøs i juli, da med motortankeren Polarsol. Han ble ombord til i slutten av august. Peder Andreas Murberg ble ikke lenge på land. Tirsdag 3. september 1940 mønstret karen fra Korsfjorden på M/S Tancred som lettmatros i arbeid på dekk. Klokken fem på halv tolv den 21. september avgikk Tancred fra Mersey River, Liverpool, med los ombord. Skipet hadde 1200 tonn vannballast og 458 tonn bunkersolje ombord. Sytten minutter over ett gikk skipet inn i konvoi med kurs for New York. Om morgenen onsdag den 25. september 1940 forlot eskorten konvoien. D/S Nova Scotia lå som lederfartøy, og skipene gikk i sikk-sakk. Rundt middagstider signaliserte Nova Scotia at skipene skulle slutte med sikk-sakk og gå til sine respektive bestemmelsessteder. Samme ettermiddag så mannskapet på Tancred at to skip fra den oppløste konvoien ble torpedert, et tredje skip kom også under angrep av tyske ubåter. Tancred fortsatte for full fart i allerede oppgitt kurs. Skipsføreren krysset nok en gang i sikk-sakk. Under overflaten fulgte en tysk ubåt skipet. Ombord i U-32, en ubåt av typen VIIA, fulgte kommandør Hans Jenisch med på det norske skipets bevegelser. Dag ble til natt, og i grålysningen slo ubåten til. Klokken var tre minutter på halv fem om morgenen torsdag den 26. september da en torpedo rammet babord side av Tancred. Utrolig nok ble ingen av mannskapet på 36 mann skadet under torpederingen, og de kom seg raskt over i tre livbåter. Karene rodde et stykke unna skipet hvor de samlet livbåtene. Tancred fløt fortsatt. Etter en liten stund åpnet U-32 ild mot M/S Tancred og skjøt rundt 20 skudd før ubåten forsvant i vestlig retning. Da Tancred fremdeles holdt seg flytende gikk skipsføreren ombord igjen sammen med frivillige fra mannskapet. De fikk satt ut nok en livbåt, men skipets papirer hadde gått tapt. Men de fikk med seg noe proviant. Det viste seg også at radioen hadde blitt ødelagt under torpederingen, SOS ble aldri sendt. Skipet var i ferd med å gå ned og livbåtene la seg et stykke unna helt til M/S Tancred forsvant i dypet. Seil ble satt i samtlige livbåter og kursen lagt i østlig retning. Klokken ti på halv fem neste morgen ble livbåtene oppdaget av M/S Tricolor av Tønsberg. SOS ble morset fra en av livbåtene og en nødrakett sendt opp. Karene var reddet. Peder Andreas kom til å seile ute resten av krigsårene på ni skip uten å oppleve en torpedering igjen.

Verre ble det for storebror Gustav. Murberg mønstret på den norske motortankeren Finnanger i New York. Året var 1941, datoen 28. august. Han hadde blitt 29 år gammel og arbeidet som matros ombord. Det nye året kom, i 1942 hadde tyske ubåter herjet lenge i Atlanterhavet hvor de senket et stort antall handelsskip. Taktikken til ubåt-kommandørene begynte å bli ren rutine og loggbøkene fikk stadig nye nedtegnelser. Den første dagen i mars var M/T Finnanger i konvoi. Skipet satte kurs fra Greenock, Skottland, mot Curaçao i Karibien, men konvoi ON-67 ble oppdaget av ubåtene da den befant seg utenfor Cape Hatteras, Nord-Carolina, den 24. februar. Angrepene som fulgte splittet konvoien. Den siste sikre observasjonen av Finnanger ble gjort 26. februar 300 nautiske mil sør for Cape Race, Newfoundland.

Fire minutter over halv tre natt til 1. mars sendte Erwin Rostin, kommandør på U-158, av gårde to torpedoer mot det ueskorterte M/T Finnanger. Kvelden før hadde han bommet. Jakten var ikke over. Finnanger la seg i sikk-sakk etter at mannskapet oppdaget U-158, ubåten fikk ikke inn treff. Klokken var nesten tolv om formiddagen da Rostin endelig fikk inn to torpedotreff på tankskipet. Klokken kvart over tolv hamret U-158 løs på Finnanger med en 37 millimeter luftvernkanon som var montert på dekk. Avstanden var 1000 meter. Mannskapet på Finnanger returnerte ilden, U-158 måtte avbryte angrepet. Men kommandør Rostin ga ikke opp, på 4000 meters avstand åpnet han ild igjen og traff broen og akterskipet. Rostin observerte at mannskapet på Finnanger gikk i livbåtene, da førte han ubåten nærmere og fyrte mot skipets vannlinje inntil skipet kantret. Skytingen fortsatte, og klokken sytten minutter over fire forsvant Finnanger i dypet. Det blåste og bølgene var høye, Rostin ga opp forsøket på å komme seg til livbåtene for nærmere avhør. Etter at skipet ble borte i dypet, og mannskapet i henhold til tyske rapporter var i livbåtene, forsvant mannskapet på den norske motortankeren Finnanger. Ingen av de 39 ble noen gang funnet. Hva som utspant seg under angrepet er uklart. Kanskje skjøt Rostins U-158 mot livbåtene, kanskje var sjøen så grov at livbåtene ble knust eller kantret. Svaret får vi aldri. Gustav Murberg fra Lamvik i Korsfjord ble 29 år gammel.

Erwin Rostin hadde forlatt den tyske ubåtbasen på Helgoland 1. februar 1942. Dette var hans andre patrulje med U-158. På Helgoland var det stasjonert 7000 soldater og en rekke allierte krigsfanger. Utbyggingen gjorde øya til et bombemål for de allierte, og mot slutten av krigen, den 19. april 1945, slapp 969 allierte bombefly lasten sin over øya.

Etter at Rostin hadde senket Finnanger, fortsatte han patruljeringen før han selv ble rammet. Den 29. juni 1942 var U-158 i overflatestilling da Rostin via radio fikk beskjed om at han var tildelt Jernkorsets ridderkors for sin suksess med U-158. Morgenen etter lå hun vest for Bermuda da hun ble oppdaget av et av den amerikanske marinens fly av typen Martin Mariner. Ubåten forsøkte umiddelbart å dykke, men en dypvannsbombe traff dekket og rullet over siden der den gikk av. Flyets pilot trodde at de hadde bommet og sirklet seg på nytt inn mot U-158. Plutselig slo sjøen opp i et inferno av sjøsprøyt og vrakdeler. Oljen bredte seg utover og Rostin gikk ned med mannskapet på 53 samt to fanger de hadde ombord. Erwin Rostin ble 34 år gammel.

Kilder:

Dekksdagbok M/S Tancred

Sjøforklaring M/S Tancred

krigsseilerregisteret.no

uboat.net

wrecksite.eu

geni.com

Gustav Murberg fra Lamvik i Korsfjord omkom da Finnanger ble senket. Han var matros ombord. Foto: Våre Falne.

M/T Finnanger ble torpedert og skutt i senk av U-158 søndag 1. mars 1942. Foto: krigsseilerregisteret.no

Erwin Rostin var kommandør på U-158 som torpederte og beskjøt M/T Finnanger.

I nøytral fart

Fra september 1939 av ble Den andre verdenskrig hovedsaklig utkjempet til sjøs. Begrepet nøytral fart benyttes om seilingene norske sjøfolk var en del av i perioden fra det tyske angrepet på Polen og frem til angrepet på Norge 9. april. Den største trusselen mot den nøytrale skipsfarten var de tyske ubåtene, for med torpedoer og miner sørget disse for store tap. I perioden fra september 1939 til april 1940 mistet 394 nordmenn livet i forlis som følge av krigshandlinger. Femti norske skip totalforliste, i tillegg forsvant åtte. Ved Storbritannia var risikoen for å bli innhentet av ubåter eller gå på miner svært stor. Skip som skulle over Nordsjøen ble anmodet om å først seile inn til Bergen for å få en oversikt over hvilke farer som truet. Skipene seilte aldri i dagslys da nattemørket ga en form for beskyttelse, men bare til en viss grad. Fra norsk side var en avventende til bruk av konvoier i 1939. Før krigsutbruddet hadde tyskerne i all hemmelighet utviklet en serie miner langt overlegne de som ble benyttet under Den første verdenskrig. Disse minene la mineleggere og ubåter ut flere hundre av i september og oktober 1939. Storadmiral Karl Dönitz, sjefen for den tyske marinen, var skeptisk til bruken av minene. Dönitz mente at disse ikke hadde samme effekt som bruken av torpedoer. Det første norske krigsforliset skjedde den 13. september 1939, den dagen ble bergenske M/S Ronda minesprengt utenfor kysten av Nederland. Skutesiden ble revet opp, og 17 av de 37 ombord omkom. I månedene etter at Ronda gikk ned ble en rekke norske skip senket av miner eller torpedert uten varsel. Sjøkrigen ble både hensynsløs og brutal. Om morgenen fredag den 20. oktober 1939 seilte D/S Varangmalm, med et mannskap på 30, fra Kirkenes i Sør-Varanger. Hun var lastet med 5500 tonn jernmalm til Antwerpen, Belgia. Skipet gikk langs norskekysten med kystlos ombord. Den 27. oktober passerte dampskipet Kopervik i Rogaland, og losen gikk i land. Skipet ble overlatt til seg selv for den kommende seilasen over Nordsjøen. Om morgenen neste dag fortsatte ferden. Klokken var fem, og kurs ble satt mot østkysten av England. Den 28. gikk uten nevneverdige hendelser, men natt til 29. oktober blåste det opp. Skipet fikk nordøst stiv kuling, høye bølger og kraftig regn gjennom natten. Kapteinen var på broen natten igjennom, først klokken halv sju om morgenen gikk han for å ta seg en hvil. Mannskapet på Varangmalm hadde ordre om å være på konstant utkikk under ferden over Nordsjøen på grunn av minefaren i områdene de seilte inn i. Alle mann hadde fått utdelt livbelter, de som hadde lugar foran fikk beskjed om å flytte til akterskipet. Begge livbåtene var utsvinget slik prosedyren ble på alle handelsskip resten av krigen. Mannskapet hadde også klargjort begge redningsflåtene samt motorbåten i tilfelle noe kom til å skje. Klokken ti på halv ni om morgenen lettet været, skipet peilet inn et fyr som lå 11 nautiske mil unna. Tyske ubåter hadde nylig vært i samme område og utført en minelegging gjennom torpedorørene. De magnetiske minene lå og ventet. Med fem dagers levetid før de sank kunne de rekke å gjøre stor skade. Klokken fem over halv ni føltes, og hørtes, en voldsom eksplosjon. D/S Varangmalm ble løftet opp, og krenget så over mot styrbord før hun rettet seg opp igjen. Skipet befant seg da utenfor elvemunningen Humber på nordøstkysten av England. Da babord livbåt hadde blitt delvis ødelagt i eksplosjonen måtte mannskapet benytte livbåten på styrbord. Flere av mannskapet ble skadet i eksplosjonen, tre mann hoppet i sjøen og ble tatt ombord i livbåten. Skipet var i ferd med å synke. Sjøen gikk høy i sterkt opprørt hav, det var overhengende fare for at livbåten med tretti mann skulle bli tatt av en bråttsjø. Livbåten ble like etter observert av britiske M/S Conida, og mannskapet ble tatt ombord etter en halv times kamp i uværet. Klokken fire om ettermiddagen ble de satt av i Grimsby, og for de skadde ble neste stopp det lokale sykehuset. To av dem ble innlagt med brannskader, i tillegg hadde en annen skadet hoften i eksplosjonen. Den 30. oktober reiste 29 mann til Bergen via Newcastle. En mann lå igjen med store skader, han kom fra Finnmark. Johan Andreas Kristoffersen ble født den 14. mars 1914 i Kirkenes. Foreldrene het Konrad og Marie. Johan Andreas utdannet seg til metalldreier. Han ble gift med Mary som var født i 1913. Sammen fikk de datteren Eva Marie. Mandag 30. oktober 1939 døde Johan Andreas av de alvorlige skadene han fikk da D/S Varangmalm ble minesprengt. Han er gravlagt i Grímsby, England. Skipet gikk i nøytral fart.

Kilder:

krigsseilerregisteret.no

Sjøforklaring D/S Varangmalm

Våre Falne

D/S Varangmalm, her som Oued Beht, seilte i nøytral fart.

Johan Andreas Kristoffersen fra Kirkenes omkom av skadene han pådro seg etter at D/S Varangmalm ble minesprengt utenfor østkysten av England. Foto: Våre Falne.

Døde i livbåt

Under krigen seilte finnmarkinger på handelsskip beskyttet av tungt bevæpnede eskortefartøyer. Andre var uten eskorte. Overlevde sjøfolkene en torpedering, og kom seg i livbåtene, kunne faren være over. Som regel ble karene raskt plukket opp av eskorteskip i samme konvoi. Dette er historien om M/S Leif, og historien om krigsseileren Karsten fra Finnmark. Karsten Lystad Johansen ble født andre juledag 1911 i Hammerfest. Foreldrene var Karl Johan Johansen og Alette Amalie. Karl Johan kom fra byen, Alette Amalie var opprinnelig fra Harstad i Troms. Karsten dro til sjøs første gang i juli 1939 med M/S Siranger, der var han ombord til han mønstret av i august 1940. Siranger ble senere torpedert av en tysk ubåt.

I 1942 er Karsten i New York, han arbeider da som tredjemaskinist ombord i lasteskipet M/S Leif. Leif var et norsk lasteskip bygget på av svensk skipsverft i 1937 for rederiet C. T. Gogstad, Oslo. I likhet med andre norske skip som seilte ute etter 9. april 1940 ble også hun en del av Nortraship, organisasjonen som styrte den norske handelsflåten under andre verdenskrig. Torsdag den 26. februar 1942 lå M/S Leif ved kai i New York, USA. Farene som truet østkysten var vel kjente blant mannskap og rederi. Mange skip forsvant i farvannet under seilas med krigsforsyninger. Det var et mørklagt skip som skulle gi seg i vei. Hun var lastet med sement og stykkgods. Kurs skulle snart settes mot Ciudad Trujillo i Den dominikanske republikk, men først ble noe ammunisjon tatt om bord. Klokken halv fire om ettermiddagen kunne seilasen ta til. Etter å ha blitt bistått av en taubåt og los ble M/S Leif overlatt til seg selv uten eskorte. Om det var en minsket risiko for angrep fra tysk side eller om det var kapasitetshensyn som bidro til at hun gikk uten eskorte, vites ikke. Det første døgnet ombord gikk uten dramatiske hendelser. Mannskapet på M/S Leif hadde sine faste oppgaver som måtte utføres, og de 25 ombord kom fra flere land, fra Sverige, Canada, USA og Den dominikanske republikk. I tillegg var det 17 nordmenn ombord, en av disse fra Hammerfest. Om kvelden den 27. februar krøp de av mannskapet som ikke hadde vakt til køys. Neste morgen ventet en brutal oppvåkning. Etter en nesten to døgns reise seilte M/S Leif om morgenen den 28. februar øst av Cape Hatteras utenfor Nord-Carolina. Der befant også den tyske ubåten U-653 seg. Kapitänleutnant Gerhard Feiler hadde kommando over ubåten av typen VIIC, og han var ute på sin andre patrulje fra basen i Brest, Frankrike, da han kom over M/S Leif. To torpedoer ble sendt mot skipet. Klokken 08.44 detonerte den første torpedoen, og sekundet etter nummer to. Forskipet brakk løs og sank umiddelbart. De neste elleve minuttene klarte mannskapet å komme seg over i to livbåter. De var seks i den ene og 18 i den andre, men én mann manglet. Motormann Erling Syvertsen hadde vært under dekk på vei til lugaren. Sjømannen fra Oslo fulgte skipet ned i dypet etter elleve minutter. Været var mildt sagt en utfordring for karene som nå kjempet en kamp for overlevelse. Det regnet, og etter en stund gikk regnet over til hagl. Før vinden økte klarte fire av mennene å klatre over i livbåten med seks om bord. Nå var de 10 og 14. De hadde overlevd. Klokken 13.00 samme ettermiddag mistet livbåtene kontakt med hverandre. Kapteinen og de ni andre overlevende ble 2. mars oppdaget og tatt opp av det svenske tankskipet Sveabrott. De befant seg da om lag 185 nautiske mil vest for Bermuda. Fire dager senere ble karene satt i land ved Key West, Florida. Den andre båten med 14 mann ombord forsvant i mørket. De overlevende måtte innse at håpet om å se sine kamerater igjen var ute. Den 7. mars forlot de Key West med buss til Miami og tog videre til New York samme dag. Tre dager etter ankomst i New York, den 12. mars, ble mannskapet avmønstret ved det norske konsulatet i New York. I den savnede livbåten var tredjemaskinist Karsten Lystad Johansen, førstestyrmann Tønnes Pettersen, tredjestyrmann Robert Karlsen, andremaskinist Andreas Haaversen, elektriker Fredrik Jacobsen, matros Oscar Petterson, matros Trygve Torgersen, skytter Peder Pedersen, lettmatros Stuart Martin, motormann Olaf Holm, smører Hans Henriksen, kokk Torsten Backmann, salonggutt Aurillo Lantigua, messegutt Luis Mueses og tredjemaskinst Karsten Lystad Johansen. Hva som utspilte seg ombord vet vi ikke i dag. Ingen ble noensinne funnet.

Gerhard Feiler hadde forlengst forlatt U-653 da den møtte sin skjebne 15. mars 1944. Ubåten ble senket vest av Irland etter at et fly av typen Swordfish slapp dypvannsbomber. Flyet hadde tatt av fra HMS Vindex. Hele mannskapet, 51 mann, omkom i angrepet. Gerhard Feiler tjenestegjorde i over to år på U-653 før han gikk i land. Han fortsatte som treningsoffiser for ubåtmannskapene i den tyske krigsmarine. Feiler døde den 8. januar 1990 i Bremen, Tyskland. Han ble 80 år gammel.

Kilder:

krigsseilerregisteret.no

uboat.net

skipshistorie.net

M/S Leif ble torpedert og senket av tysk ubåt U-653 i 1942.
Foto: krigsseilerregisteret.no

Finnmarkingen Karsten Lystad Johansen omkom i en livbåt sammen med tretten andre. Foto: Våre Falne.

Hitlers pirater

Fem mann lå døde på det knuste og blodige dekket, og flere var skadet. Kanonmannskapet på M/S Tirranna hadde ikke en sjanse da den tyske hjelpekrysseren gikk til angrep. I årene mellom 1940 og 1943 ble 38 skip kapret eller senket av tyske hjelpekryssere. Det var altså ikke bare ubåtene som utgjorde en fare for allierte skip. Tyskernes hjelpekryssere var så absolutt et effektivt våpen. I full fart stevnet hjelpekrysserne mot, og angrep, de allierte skipene som ante fred og ingen fare. De ni tyske hjelpekrysserne i virksomhet under krigen var egentlig bevæpnede handelsskip. Ombord var bevæpningen skjult. Det tok bare sekunder å få kamuflasjen vekk fra skytset. Krysserne hadde gjerne seks 15 cm-kanoner, fire torpedorør, maskingeværer og et par sjøfly som utrustning. I tillegg la krysserne ut miner. Tyske hjelpekrysserne senket eller kapret 132 allierte og nøytrale skip, av disse var 38 norske. Da de allierte i 1942 og 1943 økte sin tilstedeværelse i luften og til sjøs opplevde mange allierte sjøfolk å bli torpedert av sine egne. De var rett og slett fanger ombord i kaprede skip. En av hjelpekrysserne som herjet med allierte skip fikk navnet Atlantis. Krysseren hadde Bernhard Rogge som kommandør. Rogge ble under krigen en høyt dekorert offiser i den tyske marinen. Atlantis var opprinnelig bygget som frakteskipet M/S Goldenfels, men ble ombygget til hjelpekrysser av marinen. Krysseren ble satt i operativ tjeneste 30. november 1939. Ombyggingen skjedde i Bremen. Den topphemmelig ombyggingen innebar blant annet økt kapasitet på drivstofftankene, vanntankene og kull-lageret. Kanoner ble gjemt bak tunge stålluker i skutesiden, disse kunne raskt åpnes med et håndtak. Skorsteinen og noen av mastene var teleskopiske. Atlantis kom til å fremstå som et handelsskip i alliert fart. Atlantis var i tillegg utstyrt med en 7,5 cm-kanon, to 3,7 cm-kanoner med to løp, to 20 millimeters maskinkanoner med to løp samt fire 53,3 centimeters torpedoutskytningsrør. Ombord hadde de 92 miner. Som en komplettering av den omfattende bevæpningen sto to vel kamuflerte Heinkel 114 B sjøfly klare på dekk. Hjelpekrysseren ble satt i operativ tjeneste 30. november 1938. Torsdag 21. desember 1939 ble Goldenfels døpt KMS Atlantis av Bernhard Rogge.

Kapitulasjonsavtalen mellom de norske og tyske overkommandoene ble undertegnet i Trondheim 10. juni 1940. Weserübung-Nord hadde kostet mye for både tyske og allierte stridskrefter. De menneskelige tapene var store, i tillegg var den britiske og tyske flåten hardt rammet. Samme dag som kapitulasjonsavtalen ble underskrevet i Trondheim skjedde det et angrep med påfølgende kapring i Indiahavet. Det norske skipet M/S Tirranna var i seilas fra Melbourne, Australia, til Mombasa. Den 30. mai seilte hun ut lastet med hvete, hvetemel og ull bestemt for England. Tirranna hadde en mengde stykkgods ombord, blant annet 190 biler. Som bevæpning mot fienden hadde hun før avgang fått montert en 47 millimeter-kanon på akterskipet. En av nordmennene som bemannet denne var Hilmar William Normann Engelsen, matros og kanonér med røtter i Finnmark. Hilmar William ble født i Chicago, USA, den 19. august 1910. Faren hans het Hans Jacob Engelsen, født i Vardø. Moren het Signe Bergliot Engelsen, født i Tromsø. Hilmar William mistet begge foreldrene i 1922 da han var 12 år gammel. Moren døde den 21. august, faren gikk bort 27. september. Om morgenen den 10. juni 1940 oppdaget utkikken på Tirranna master på styrbord side. Atlantis la seg på samme kurs, og Bernhard Rogge økte farten til 17 og en halv knop. Fra 9000 meters avstand så han at det norske skipet økte farten og plutselig endret kurs. De to skipene fulgte hverandre i fire timer. Sakte, men sikkert, nærmet Atlantis seg Tirranna. Klokken fem over halv tolv samme formiddag avdekket hjelpekrysseren sine dødelige våpen etter ordre fra Bernhard Rogge. Avstanden mellom skipene var fem kilometer. Rogge heiste de tyske marineflaggene og signaliserte til Tirranna med signalflagg. Ordren var «Stopp ellers åpner vi ild. Bruk ikke radio». Skipet ignorerte signalflaggene og fortsatte på samme kurs og med samme fart. I neste øyeblikk åpnet Atlantis ild. Den første salven nådde ikke Tirranna, den andre gikk over skipet. Tirranna la seg i sikk-sakk og kanonen ble bemannet av Hilmar William og fire andre. SOS ble sendt ut og de første salvene ble avfyrt i retning Atlantis. Taktikken var vellykket enn så lenge. De fem neste salvene som ble sendt mot det norske skipet traff ikke. Avstanden økte igjen. Håpet om å unnslippe den tyske hjelpekrysseren steg i takt med avstanden mellom dem. Ulykken rammet Tirranna da Bernhard Rogge fikk inn en fulltreffer ved kanonen på akterskipet. Skuddet drepte de fem som bemannet denne. Hilmar William ble drept momentant. Etter tre og en halv times forfølgelse, etter å ha fyrt av 39 salver med totalt 150 skudd, ga Tirranna opp og stoppet. Da mannskaper fra Atlantis bordet Tirranna fant de et knust og blodig dekk med fem døde og mange skadde. Kapteinen på Tirranna var rasende, nyheten om at Norge hadde gitt opp kampen mot den tyske overmakten hadde allerede nådd frem. Alle de seks skadde ble umiddelbart flyttet ombord på Atlantis hvor de mottok førstehjelp. Selv om behandlingen var den beste som kunne gis døde en av de skadde av blodtap etter amputasjon. De fem andre ble berget. Hele mannskapet med unntak av sju nordmenn ble flyttet over i Atlantis. Tyskerne satte inn eget mannskap på Tirranna. Den 13. juni samlet Bernhard Rogge mannskapet på Atlantis, og en verbal skyllebøtte fulgte. Mannskapets oppførsel under kapringen av Tirranna var tema. I tillegg holdt han en leksjon om behandling av krigsfanger. Rogge understreket gang på gang at krigsfanger skulle behandles med respekt. Så ble Tirranna kamuflert for å ligne det norske handelsskipet M/S Taifa. Den 10. juli ble det arrangert boksekamper ombord på Tirranna. Tyskerne ønsket ikke å delta, men fangene fikk bokse. Tirrannas nye mannskap seilte henne videre til en avtalt posisjon der skipet skulle vente til den 31. august mens Atlantis lette etter et tankskip som kunne etterfylle drivstoff slik at hun kom seg til det tyskokkuperte Frankrike. Men allerede den 4. august ble alle fangene som var ombord i Atlantis overført til Tirranna. Skipet fikk ordre om å gå til fransk havn. Under seilasen som fulgte observerte mannskapet åtte skip, blant disse en krysser, men unngikk nærmere konfrontasjon.

M/S Tirranna møtte sin skjebne utenfor sørvest-kysten av Frankrike 22. september 1940. Hun var da på vei inn mot munningen av elven Gironde, og gikk i sikk-sakk da tre torpedoer fra den britiske ubåten Tuna slo inn i skutesiden. Tirranna sank på to minutter. En av den tyske besetningen og 60 fanger av alliert besetning omkom. Tre av de omkomne var fra Tirrannas norske besetning. I tillegg omkom tre nordmenn som hadde blitt tatt over i Tirranna etter at skipet M/S Talleyrand ble kapret og senket. De overlevende ble plukket opp av tyske fartøyer etter å ha vært i sjøen nærmere fire timer. Nordmennene havnet i fangenskap i den franske byen Royan. Først den 12. desember 1940 ble de sendt hjemover med tog. Den 17. desember ankom de norske fangene fra Tirranna hjemlandet. Med seg bar de grusomme opplevelser fra kapring og torpedering. Hjelpekrysseren Atlantis senket og erobret til sammen 22 skip før hun selv ble senket i Sør-Atlanteren 22. november 1941 av kanoner fra den britiske krysseren HMS Devonshire. Historien om Atlantis ble filmatisert. Filmen, med tittelen «Under ti flagg», kom ut i 1960. Den fikk en laber mottagelse. Rogge var totalt 622 dager sammenhengende til sjøs ombord på hjelpekrysseren Atlantis. Bernhard Rogge ble ved slutten av krigen forfremmet til viseadmiral, fra 1943 var han ansvarlig for opplæring av marinekadetter. Hans overordnede Karl Dönitz mottok den gang klager over forfremmelsen på grunn av Bernhard Rogges jødiske slektskap. Dönitz avviste klagene. Kapteinen på det britiske skipet City of Baghdad, som ble senket av Rogge i 1941, skrev senere at Rogges behandling av fanger etterlot respekt istedenfor hat. Dette var en årsak til at han var en av de få høyere tyske offiserer som ikke ble arrestert etter krigen. Etter krigen ble Rogge kontreadmiral i Bundeswehr, og i årene 1958 til 1962 var han sjef for NATOs landstyrker i Schleswig-Holstein. Han ble pensjonert fra det tyske forsvaret i 1962. Bernhard Rogge gikk bort tirsdag 29. juni 1982, i byen Reinbek øst for Hamburg, 83 år gammel.

Norske omkomne med tilknytning til M/S Tirranna:

Døde den 10. juni 1940 under kapringen:

Hartvig Maurits Kristiansen, maskinist.

James Edmund N. Andersen, maskingutt.

Otto Leonhard Kristensen, elektriker.

Johan Johansen, tømmermann.

Hilmar William Normann Engelsen, matros.

Passasjer: Charles Mikkelsen Lund var passasjer ombord på Tir-ranna. Mikkelsen Lund var født i Vardø den 17. juli 1902. Faren het Charles Sigvald Lund Eliassen og moren Hansine Andrea Ma-rie Pedersdatter Mikkelsen. Charles hadde to yngre søstre. Da gutten var fem år gammel flyttet familien til Bergen. Han er ikke oppført i bokverket Våre Falne.

Døde den 22. september 1940 under torpederingen:

Einar Christensen, tredjemaskinist.

Leif Holberg Andersen, fjerdestyrmann.

Gunnar Murry Undahl Nystrøm, smører.

Kapret og ført over til Tirranna hvor de omkom 22. september 1940 under torpederingen:

Sigrid Helene Olsen, salongpike/messejente.

Olaf Brunstad, maskinist.

Johnny Georg Karlsen.

Disse tre var ombord på M/S Talleyrand som ble senket av en tysk hjelpekrysser den 2. august 1940. Han kom da over på Tir-ranna og døde da skipet ble torpedert.

Kilder:

M/S Tirranna. Foto: Allan C. Green. State Library Victoria.

Hilmar Wilhelm Normann Engelsen omkom da Tirranna ble kapret.
Foto: Våre Falne.

Hjelpekrysseren Atlantis, under kommando av Bernhard Rogge, kapret og senket flere skip før hun møtte sin skjebne 22. november 1941. Foto: Wikimedia Commons.

Bernhard Rogge var en høyt dekorert offiser i den tyske marinen. Han unngikk straff etter krigen.

Bombet og torpedert

En rekke krigsseilere opplevde angrep hvor de ved rene tilfeldigheter unngikk døden. Oluf Jentoft overlevde første angrep, men det neste ble fatalt for matrosen fra Vardø.

Den 14. september 1896 fikk Kornelius og Olea Dorthea Norum en sønn som de ga navnet Oluf Jentoft. Faren kom fra Helgeland og moren fra Balsfjord. I februar 1924 giftet Oluf Jentoft seg i Vardø med den sju år yngre Kvalsundjenta Ida Marie. Sammen fikk de åtte barn. I mai 1940 forlot Oluf Jentoft Norum familien i Vardø og mønstret på dampskipet Alster med kurs for England. I midten av juli gikk han på sin andre mønstring, den gang med motortankeren Strinda. Den 13. november 1940 gikk han om bord i sitt tredje skip, D/S Solferino. Matros Norum kom snart til å havne i dramatiske omstendigheter. Onsdag 26. februar 1941 var Solferino i seilas fra Manchester til Freetown, Vest-Afrika, med 1 500 tonn kull i lasten. Klokken 10 om formiddagen ble konvoien hun var en del av angrepet. Tyske fly av typen Focke Wulf 200 Condor hadde oppdaget dem. Bombene traff Solferino og flere av de andre skipene. Det ble skutt fra eskorten, men uten resultat. To mann ble drept i angrepet, og skipets kaptein ble hardt såret og døde samme ettermiddag. Under sjøforklaringen ble dramatikken ombord beskrevet av noen av de overlevende. Den første bomben traff en av livbåtene, den andre traff dekket midtskips. Det begynte å brenne kraftig. Flere av skipene i konvoien ble de neste minuttene truffet av torpedoer. En livbåt og en motorbåt ble satt på vannet. Kvart på tolv så de overlevende det siste av dampskipet Solferino der de rodde over mot det svenske motorskipet Gdynia. De overlevende ble ført i land i Greenock, Storbritannia. Etter å ha overlevd bombingen av Solferino, gikk det under en måned før Oluf Jentoft gikk på sin fjerde mønstring. Skipet var et dampskip med navnet Taborfjell. Den 24. mars 1941 var matros Norum klar for nye oppdrag til sjøs. I april 1942 gikk Taborfjell i rute mellom Cuba i Det karibiske hav og Montréal, Canada. Skipet ankom New York for videre ruteinstruksjoner den 28. april. Lasten var 16 200 sekker råsukker. To dager senere befant Taborfjell seg 17 mil utenfor kysten av Cape Cod, Massachusetts. Den tyske ubåten U-576, under kommando av Hans-Dieter Heinicke, lot ikke sjansen gå fra seg. Klokken ti på to om natten den 30. april 1942 sendte han to torpedoer mot Taborfjell. Skipet sank etter ett minutt. Tre av mannskapet på 20 berget seg over i en flåte. Etter 20 timer ble de plukket opp av en britisk ubåt, og den 7. mai kom de overlevende i land. Oluf Jentoft Norum forsvant i dypet med M/S Taborfjell.

I karrieren gjorde hun U-576 fem patruljer, der hun skadet to og senket fire skip. Den 15. juli 1942 befant U-576 seg utenfor kysten av Nord-Carolina, USA. Der kom ubåten over en alliert konvoi med 19 handelsskip. Det ble avfyrt fire torpedoer, en av disse var en fulltreffer. Det nicaraguanske skipet Bluefields sank. Lasteskipet Chilore ble truffet og skadet. De to siste torpedoene traff tankeren J.A. Mowinckel og skadet henne. Etter å ha avfyrt torpedoene gikk U-576 i overflatestilling. Ubåten ble da oppdaget av et av konvoiskipene som umiddelbart åpnet ild. To amerikanske observasjonsfly av typen Kingfisher slapp dypvannsbomber mot ubåten, en av bombene traff dekket, rullet overbord og eksploderte. U-576 sank, det eneste som lå igjen i sjøen var et stort oljeflak. I 2014 ble vraket av U-576 funnet på 210 meters dyp. Hun ligger der som en kapslet grav for mannskapet på 45.

Hans-Dieter Heinicke ble 29 år gammel. Oluf Jentoft Norum ble 45 år gammel. Han etterlot seg kona Ida Marie og åtte barn.

Kilder:

Sjøforklaring D/S Solferino

Sjøforklaring D/S Taborfjell

krigsseilerregisteret.no

uboat.net

Dampskipet Taborfjell ble i april 1942 torpedert av U-576. Foto: Anders Beer Wilse. Norsk Maritimt Museum.

Oluf Jentoft Norum fra Vardø omkom da Taborfjell ble torpedert. Foto: Våre Falne.

U-576 i ukjent havn. Foto: Arkiv Andreas Angerer.

Seilas i mørket

Torsdag 11. juni 1942 avgikk det norske dampskipet Gunvor fra Mobile i Alabama, USA. Blant mannskapet på 22 befant tredjemaskinist Hans Kristian Harjo fra Tana seg. Gunvor var lastet med stykkgods, både post, traktorer og biler, og med Trinidad som bestemmelsessted. Hun kom aldri så langt. Krigsseilerne var sivile menn og kvinner som valgte sjøen for å tjene til det daglige brød, for svært mange endte mønstringen i en våt grav. Nervepåkjenningene krigsseilerne var utsatt for 24 timer i døgnet, i mange år, var enorme. På 1071 skip i den norske handelsflåte omkom under annen verdenskrig 3670 nordmenn og 977 utlendinger. Ifølge Churchill og Roosevelt var de norske krigsseilernes innsats mer verdt for de allierte enn en million soldater.

Den 6. januar 1902 ble Ludvig og Anna Kathrine Harjo foreldre til Hans Kristian. Familien bodde i Masjok, Tana. Hans Kristian var 22 år gammel da han dro til sjøs for første gang. I årene som fulgte gikk Harjo gradene på skipene han seilte med, han begynte som messegutt og fortsatte som lemper, smører, fyrbøter, donkeymann, maskinassistent og til slutt tredjemaskinist. Ved krigsutbruddet hadde han vært fyrbøter på det argentiskregistrerte dampskipet Foca. Tre dager før han ble 40 gikk han ombord i det norske dampskipet Gunvor. I 1942 hadde han bak seg 18 år som sjømann på seks skip. For å unngå at tyske ubåter skulle komme inn mot kysten hadde amerikanske mineleggere lagt et defensivt minefelt utenfor Florida Keys. Dette ga effektiv beskyttelse mot ubåter, men for handelsskipene som seilte bød det på utfordringer å navigere gjennom det. Da Gunvor la ut fra havn den 11. juni lurte flere farer. Søndag 14. juni var dampskipet under seilas sørover i Mexicogolfen. Klokken slo sju om kvelden, skipet var helt mørklagt og lanternene slukket da eksplosjonen rev opp kveldsmørket. Maskinen stoppet umiddelbart, de to fyrbøterne Karsten Moen fra Hedmark og Thoralf Pedersen fra Bodø omkom. Skipets fører Lars Kristian Holm Brynildsen ble hardt skadet. I en rapport, datert den 26. juni samme år, fortalte noen av de overlevende om det som så ut til å være en torpedering. Førstestyrmannen, som befant seg i lugaren, ble kastet ut av køyen overbevist om at en torpedo var årsaken til at skipet begynte å ta inn vann og krenge over. Han løp opp til livbåten. Etter tre minutter lå dampskipet helt over på siden. Av mannskapet på 22 kom 20 seg i livbåten. I det fjerne så de lysene fra Key West i Florida. Seilasen i mørket krevde to liv. Krigsseileren Harjos time var ikke kommet, han flyttet i 1958 til Seattle, Washington. Den 5. oktober 1990 gikk Hans Kristian Harjo bort.

Kilder:

krigsseileregisteret.no

Hans Fredrik Harjo

Krigsseiler Hans Kristian Harjo fra Tana overlevde krigen. I 1958 bosatte han seg i Seattle, USA.
Foto: Privat.

Dampskipet Gunvor.
Foto: Arkiv Erling Skjold.

Minedøden

Året 1939 nærmet seg slutten. Dampskipet Strindheim, med to finnmarkinger ombord, seilte gjennom tåken utenfor den engelske kysten. Rundt dem fløt tyske miner.

Mot slutten av 1939 og i begynnelsen av 1940, la en rekke tyske krigsskip miner utenfor kysten av England. Natten mellom 12. og 13. desember 1939 hadde Friedrich Bonte, i hans flaggskip Z19 Hermann Künne, kommandoen over torpedojagerne Z8 Bruno Heinemann, Z4 Richard Beitzen, Z14 Friedrich Ihn, og Z15 Erich Steinbrinck. Denne natten la de 240 miner utenfor utløpet av elven Tyne. Minene kom til å senke 11 skip. Noen dager tidligere gikk dampskipet Strindheim fra Muruvik i Malvik til Hull i England. Under dekk sto tønner med ferrokrom, en legering av jern og krom. Videre seilte hun fra Hull til havnen Montrose på østkysten av Skottland. Stedet ligger midt mellom Aberdeen i nord og Dundee i sør. Mannskapet talte 12 mann. Skipsføreren het Karl Nikolay Refsnæs. For Ingbert Jørgen Støbakk (27) fra Gamvik og Fredrik Andersen (34), opprinnelig fra Alta, var dette første mønstring under krigen. Andersen bodde i Trøndelag, han var gift og hadde to barn. Ingebert var stuert og Fredrik matros. Torsdag den 14. desember seilte Strindheim fra Montrose. Dagen etter befant hun seg utenfor utløpet av elven Tyne, Newcastle, England. Skipsfører Refsnæs og jungmann Odd Dalen sto vakt. Resten av mannskapet oppholdt seg under dekk. Fyrbøter Ole Moen var på vakt i maskinen, men ble tørst og gikk opp på dekk for å drikke vann. Da smalt det. Klokken var halv tolv. Moen ble kastet på sjøen av trykket. I det iskalde vannet fikk fyrbøteren tak i en dør som han karet seg opp på. Minuttene gikk. Odd Dalen ble også kastet overbord, en luftig seilas som endte rundt 15 meter utenfor styrbord side av skipet. Under flyturen så jungmannen skorsteinen velte over på siden. I sjøen fikk han tak i en planke. Han klamret seg fast. Idet han så skipet synke begynte kampen for å overleve. Heldigvis for de to var dampskipet Finse i samme farvann. Et kvarter etter at karene havnet i vannet ble de plukket opp. Liket av skipsfører Refsnæs ble tatt ombord. Ni mann var borte.

Friedrich Bonte, mannen som hadde lagt miner utenfor kysten av England, ble om morgenen den 10. april 1940 drept da jagerstyrken han ledet under angrepet på Narvik selv ble angrepet av en britisk flåtestyrke. Bonte ble 43 år gammel.

D/S Strindheim ble bygget på skipsverftet Hoogezand i Nederland. I 1923 ble hun levert som D/S Arbeit til Seeschiffahrts AG i fristaten Danzig, nåværende Gdansk i Polen. I 1925 ble Arbeit solgt til et fransk rederi og omdøpt Guermor. I 1938 ble skipet solgt til Strindheims rederi i Trondheim hvor hun fikk navnet D/S Strindheim. Den 15. desember 1939 forliste D/S Strindheim etter å ha gått på en mine utenfor utløpet av elven Tyne ved Newcastle. I en våt grav utenfor den engelske kyst hviler ni menn, to av dem fra Finnmark. En matros og en stuert.

Kilder:

Sjøforklaring D/S Strindheim via krigsseilerregisteret.no

Store norske leksikon − Slaget om Narvik

Wikipedia om tyske jagere

Våre Falne

Strindheim gikk på en mine og sank den 15. desember 1939. Her under navnet Guermor.
Foto: Marius Bar.

Stuert Ingbert Støbakk fra Gamvik omkom da dampskipet Strindheim gikk på en mine. Foto: Våre Falne.

Matros Fredrik Andersen, født i Hammerfest, omkom da dampskipet Strindheim gikk på en mine. Foto: Våre Falne.

Friedrich Bonte hadde kommandoen over de tyske jagerne som la miner utenfor den engelske kysten. Bonte ble drept ved Narvik i 1940. Foto: Ukjent

Operasjon Paukeslag

Noen sendte nødbluss i retning livbåten. 10 minutter tidligere var alt som normalt ombord i det norske dampskipet William Hansen hvor krigsseilerne Lorens Ferdinand Persen Somby fra Sørøya og Rasmus Galberg Esbensen fra Vadsø befant seg.

De norske skipenes bidrag til de alliertes krigsførsel var uvurderlig. Disse skipene gjorde en innsats på de fleste frontavsnitt under krigen. De fleste ble satt inn i Atlanterhavsfarten. Operasjon Paukeslag var en tysk offensiv mot handelsskip vest i Atlanterhavet. Den startet i januar 1942 og varte frem til juli samme år. Tyske ubåter seilte over Atlanterhavet, la seg i posisjon nær østkysten av USA, og ventet på de allierte handelsskipene. Amerikanerne var opptatt av angrepet på Pearl Harbor som skjedde den 7. desember 1941. Marineinnsatsen rettet seg mot stillehavsområdet. Man hadde ingen tro på at tyskerne ville våge seg så nær inn mot den amerikanske østkysten. De tyske ubåtene hadde derfor en relativt risikofri oppgave i å finne sine mål. De ble i tillegg godt hjulpet av opplyste amerikanske kystbyer som satte konvoiskipene i klar silhuett. I løpet av månedene som fulgte ble 397 skip senket og rundt 5000 sjøfolk mistet livet, flere av dem nordmenn. I januar 1942 satte D/S William Hansen kursen fra New York til Canada. Ombord befant 18 nordmenn, en svenske og en estlender seg. Det norske skipet hadde blitt sjøsatt i mai 1939 og hadde godt med livbåter og redningsutstyr. Da William Hansen seilte fra New York var livbåtene utsvinget. Mannskapet fikk imidlertid ikke veiledning i bruk av livredningsdraktene, det kunne vente til de ankom Argentia i Canada. Havnen Argentia lå i byen Placentia, Newfoundland og Labrador, Canada. Opplæringen i bruk av livredningsutstyr var selvsagt svært viktig. Først da skipet lå oppankret i Argentia viste førstestyrmann Rasmus Galberg Esbensen en del av mannskapet hvordan draktene skulle tas på. Hver mann hadde også egen livredningsvest i lugaren. Onsdag den 21. januar 1942 klokken kvart over ni om morgenen satte dampskipet William Hansen kurs mot St. Johns hvorfra det skulle frakte krigsmateriell. En minesveiper var med som eneste eskorte. Livredningsdraktene ble imidlertid ikke utlevert da førstestyrmannen mente at turen fra Argentia til St. Johns var for kort. Noen dager tidligere hadde tyske ubåter ankommet kysten av USA og Canada, der lå de og ventet på sine mål. Fyrbøter Persen Somby, førstestyrmann Galberg Esbensen og de 18 andre ombord gikk en ublid skjebne i møte. Kommandøren på den tyske ubåten U-754, Johannes Ostermann, ventet på dagens første offer. Klokken 10 om kvelden fant Ostermann og U-754 sitt offer. I periskopet kom D/S William Hansen til syne. Torpedoen rammet skipet, men ombord var det ikke alle som hørte at noe traff. Flammene spredte seg raskt og røyken sivet inn i lugaren til et av mannskapet som våknet av at det brant utenfor døren. Vedkommende hadde hørt eksplosjonen, men forsto ikke av de hadde blitt torpedert. I synet av flammene åpenbarte den grufulle sannheten seg, og etter å ha fått på seg en genser løp han mot styrbord livbåt for å låre denne. Skipet reiste seg på høykant. En matros fulgte med til livbåten. Andre hoppet i havet. Guttene ombord i livbåten klarte å redde ytterligere seks mann. Blusset som lyste opp nattemørket var det siste livstegnet fra kameratene. De neste timene ble kampen for å overleve i januarkulden det eneste som betød noe for karene i livbåten. Sjøen var dekket av olje og båten halvfull av vann. Minesveiperen som fulgte dem fra havn var ikke å se. De var totalt åtte av 20. Allerede de første nattetimene tok kulden liv. Åtte overlevende ble til fem. Andremaskinisten, tredjemaskinisten og en lettmatros var ikke mer. Det ble kaldere og kaldere. Redningen ble båtens seil. Dette bredte de over seg for å holde varmen utover natten. Bølgene slo inn i over livbåten, og våte og kalde byttet de på å lense. Neste morgen, ved ni-tiden, kunne de starte å ro mot land. Etter å ha rodd i en halv time kom en båt til syne i det fjerne, rundt 30 minutter senere nådde en kanadisk vaktbåt de forfrosne karene i livbåten. Båten fortsatte søket etter andre overlevende, men ingen var å se. Maten og drikkevannet hadde reddet fem liv. Fem av 20. I land fikk mannskapet skrevet en rapport om hendelsen. De tre som døde i livbåten hadde svømt i noen minutter før de ble tatt ombord. Blant de overlevende var det enighet om at dette var årsaken til dødsfallene, karene frøs i hjel. De fleste i livbåten hadde bare pyjamas på. Rasmus og Lorens fulgte med skipet i dypet.

Rasmus ble født den 18. desember 1902 i Vadsø. Foreldrene het Hans Fredrik og Kitta. Krigsseileren ble 41 år gammel. Lorens ble født den 8. november 1906 i Mefjord på Sørøya. Foreldrene het Per og Anna Marie. Per kom fra Kautokeino og Anna Marie fra Måsøy. Krigsseileren Lorens ble 35 år gammel. Den tyske ubåten U-754, av VII-C-typen, senket totalt 13 allierte skip i perioden fra 31. desember 1941 til 31. juli 1942 på sine tre patruljer. Den siste dagen i juli ble U-754 senket sør for Nova Scotia etter at et kanadisk Hudson-fly slapp dypvannsbomber. Alle 43 ombord omkom. Blant dem kommandør Johannes Ostermann.

Rapport avgitt av Båtsmann Karl Klausen, St. Johns New Foundland, 26. januar 1942

Sjøforklaring D/S William Hansen 26. juni 1942, Halifax

Summary of R.C.A.F. Attack on U-Boat, Department of National Defence, Directorate of History and Heritage

Folketelling 1910 for 2016 Hammerfest herred, Riksarkivet/Digitalarkivet

Dampskipet William Hansen ble torpedert i 1942, to finnmarkinger omkom.
Foto: wrecksite.eu

Det var en ubåt av typen VII-C som senket dampskipet William Hansen. Bildet viser U-334 i Trondheim i 1942.
Foto: Arkiv Erling Skjold.

Lorens Ferdinand Persen Somby omkom under torpederingen av dampskipet William Hansen. Foto: Våre Falne.

Rasmus Galberg Esbensen var født i Vadsø, men bodde i Kristiansand. Han mønstret på William Hansen da skipet var nybygd i 1939. Foto: Våre Falne.

Bjarnes siste seilas

I 1945 dukket det opp en rekke dødsannonser i avisene i Finnmark. Annonser over krigens ofre sendt inn av foreldre som aldri fikk sine barn hjem. Irgen og Alma Sundfær visste ingenting om dramatikken som fant sted i slutten av desember 1942 noen sjømil nord av den portugisiske øya Terceira i øygruppen Azorene. Bjarne Sundfær ble født 9. februar 1912 i Vadsø. Han vokste opp i Kirkenes. Allerede 1. juli 1940 mønstret Bjarne på motortankeren Fagerfjell. Han arbeidet som tømmermann ombord. En tømmermann på et skip er direkte underlagt førstestyrmannen. Arbeidet foregår som oftest på dekk og i lasterom. Tømmermannen vedlikeholder, klargjør skipet og skalker luker. Varierte oppgaver ventet 28 år gamle Sundfær nesten tre måneder etter at krigen kom til Norge. Bjarnes bror Johannes ble også krigsseiler. Etter 16 måneder på Fagerfjell gikk han i land, før neste mønstring sto for tur vel en måned senere. M/S Thalatta ble andre mønstring, Bjarne Sundfær gikk ombord 13. januar 1942. Selv om skipet seilte i Nortraships flåte, med stadig risiko for å bli oppdaget og torpedert av tyske ubåter, gikk tiden ombord uten dramatikk. Han mønstret av 3. desember 1942 etter nærmere 11 måneder til sjøs, bare fem dager etter ventet en ny mønstring for tømmermannen fra Kirkenes. Den allierte Atlanterhavskonvoien ON-154 forlot havnebyen Liverpool fredag 18. desember 1942. Frakteskipene seilte i grupper på tre eller fire skip. Eskorten, bestående av fem kanadiske korvetter, en destroyer og det tungt armerte spesialskipet HMS Fidelity, hadde som oppgave å beskytte konvoien på seilingen over Atlanterhavet. Bjarne Sundfær befant seg ombord i det norske dampskipet Norse King med kurs for Boston. Kirkenesværingens tredje mønstring kom til å få et katastrofalt utfall. Tyske ubåter, «ulveflokker», hadde samlet seg. Konvoien seilte uoppdaget i åtte dager. Den 26. desember ble den observert av ulveflokkene. Jakten begynte umiddelbart. To dager senere, klokken 21.52 om kvelden den 28. desember, sendte Hans-Jürgen Zetzsche en torpedo fra U-591 mot Norse King. Torpedoen traff sitt mål og skipet fikk relativt store skader uten å synke. Mannskapet ble tatt ombord i et eskortefartøy, men siden Norse King fortsatt fløt gikk alle ombord igjen dagen etter. Kursen ble satt mot Azorene i sakte fart. For Bjarne Sundfær og resten av mannskapet på Norse King ble tirsdag 29. desember dagen da alt gikk fra vondt til verre. Skipet befant seg noen sjømil nord for Azorene. Klokken hadde passert tre om ettermiddagen med sju minutter da den tyske ubåten U-435 gikk til angrep. Kommandør Siegfried Strelow fikk inn torpedotreff, men det var ikke nok til å gi dødsstøtet. Ubåten gikk i overflatestilling klokken 15.43 og fyrte av flere titalls runder artilleri mot skipet før en siste torpedo ga det endelige dødsstøtet. Klokken 16.24 forsvant Norse King i dypet. Med henne fulgte mannskapet på 43. En av disse en tømmermann fra Kirkenes. Bjarne Sundfær ble 30 år gammel. Totalt 20 tyske ubåter var involvert i angrepene på konvoi ON-154 i tre dager. På bunnen av Atlanterhavet ligger i dag 14 av konvoiens frakteskip. 177 krigsseilere omkom. I tillegg ble flere av eskortefartøyene sendt til bunns, antallet døde oppgis til 369.

Kilder:

Dampskipet Norse King gikk i konvoi fra Liverpool mot USA med kull. Foto: Arne Gundersen, krigsseilerregisteret.no

Tømmermann Bjarne Sundfær fra Kirkenes omkom da dampskipet Norse King ble torpedert av tyske ubåter for andre gang på to dager. Foto: Våre Falne.

Den 28. desember 1942 sendte Hans-Jürgen Zetzsche en torpedo fra U-591 mot dampskipet Norse King.
Foto: uboat.net

Sigfried Strelows ubåt senket Norse King. Foto: uboat.net

Dødsannonsen til Bjarne Sundfær ble publisert i 1945.

En krigsseilers død

Det er den 21. februar 1942. Klokken er ti over ni om formiddagen. Kapitänleutnant Günther Müller-Stöckheim har akkurat fått øye på den norske motortankeren. Mannskapet på den tyske ubåten U-67 gjør klar for avfyring av torpedoer. I siktet har de motortankeren Kongsgaard, hvor en finnmarking befinner seg i maskinrommet.

Henry Edvard Skotnes ble født den 5. september 1921 i Vardø. Faren Ragnvald Kristian Lund Skotnes (1887 − 1962) kom opprinnelig fra Ballstad i Lofoten, og moren Susanne Valborg Kostamo (1885 − 1964) kom fra østsamebygda Neiden i Sør-Varanger. Familien bosatte seg i Vardø by i Øst-Finnmark. Da krigen brøt ut hadde Henry Edvard fullført maskinistskolen og mønstret på dampskipet Gunny. Derfra gikk veien videre til M/S Siljestad den 28. august 1940, og på dette skipet var han ombord til den 4. november 1941. Skipet gikk mellom New York og Alexandria med krigsmateriell og stykkgods da det ble torpedert i mai 1942, to nordmenn døde som følge av torpederingen. Den 22. november 1941 mønstret maskinist Skotnes på D/T Malmanger, på dette skipet ble han frem til den 31. desember 1941. D/T Malmanger ble torpedert og senket av den tyske ubåten U-130 i august 1942. Fem nordmenn døde som følge av torpederingen. Skotnes gikk rett fra Malmanger da han nyttårsaften 1941 mønstret på M/T Kongsgaard. Med erfaring fra tre ulike skip var det en erfaren maskinist som fant veien til maskinrommet da nyåret 1942 sto for døren. I Europa tok Hitlers arméer stadig nye områder, på sjøen herjet de tyske ubåtene med allierte skip. Risikoen for å bli torpedert var stor. Det fjerde skipet kom til å føre med seg død, mannskapet fikk en forsmak sommeren 1941. Den 27. juni ble Kongsgaard lettere skadet da den tyske ubåten U-564 fikk inn treff, og 2. juli ankom de Belfast i Nord-Irland for reparasjoner. Januar 1942 forløp uten store hendelser for Henry Edvard og resten av mannskapet ombord i Kongsgaard. De første 20 dagene av februar var også rolige og frakten kunne gå tilnærmet normalt. Men under overflaten lurte de tyske ubåtene − ulveflokkene.

De første trefningene var preget av at ubåtene var i mindretall, men etter hvert innførte tyskerne ulveflokk-taktikken der grupper på opptil 15 ubåter kom sammen om å angripe en alliert konvoi. Hver ulveflokk fikk utdelt sin sone i Atlanterhavet, og slik dekket ubåtene hver sin del av etablerte handelsruter. Så fort en ubåt oppdaget en konvoi, skulle den skygge handelsskipene og avvente videre instrukser via radioen fra befalhavende for ubåtene. Den 20. februar avgikk Kongsgaard fra Puerta de la Cruz med 15 600 tonn råoljelast. Skipet hadde blitt holdt igjen av havnekapteinen i Puerto de la Cruz fra 16. februar på grunn av fiendtlig aktivitet i de karibiske farvannene. I forklaringen avgitt av kaptein Leif Moen 24. februar 1942 kan vi lese detaljene om den skjebnessvangre dagen til sjøs sju nautiske mil fra North Point, Curaçao. Motortankeren Kongsgaard var på vei til Puerto de la Cruz, Aruba. Klokken ti over ni om formiddagen besegles Henry Edvard Skotnes´ skjebne. Kaptein Moen sto i babord hjørne på broen da han så en torpedo komme fra 90 meters avstand. Han ropte med en gang at der kom en torpedo og ba om hardt styrbord ror for å unngå mulige andre torpedoer. Kapteinen løp til og satt igang alarmen. Samtidig traff torpedoen mellom pumpe- og maskinrommet babord. Da Kapitänleutnant Günther Müller-Stöckheim sendte avgårde sine torpedoer ble oljelasten antent, flammene sto høyt over akterskipet og utover havflaten. Mannskapet akter hadde små odds, men klarte å stanse motoren. En jolle ble kastet overbord, og to mann forsøkte å redde seg i den. Men oljebrannen på sjøen innhentet dem. Kongsgaard sank ikke umiddelbart, dem av mannskapet som befant seg midtskips klarte å låre en livbåt klar av flammene. De fikk også fisket en mann opp fra sjøen. De sju om bord i livbåten rodde for livet opp mot vinden. Tre timer senere ble de tatt opp av en fiskeskøyte fra land. De fant også en mann fra akterskipet som hadde klart å svømme gjennom flammene til han nådde åpent vann. Kongsgaard sank natt til 22. februar 1942. Totalt omkom 37 mann, disse ble aldri funnet. Åtte overlevde. Henry Edvard var med stor sannsynlighet fanget i motorrommet. Kanskje ble han drept momentant.

Günther Müller-Stöckheim ble født den 17. desember 1913 i Klein Stöckheim, Braunschweig i Tyskland. Fra 1934 av, da han meldte seg til den tyske marinen, til 1942 steg han i gradene. I 1943 ble han utnevnt til Korvettenkapitän. Han mottok en rekke utmerkelser for sin tid til sjøs der U-67 totalt senket 13 skip og skadet fem. Müller-Stöckheim døde i Sargassohavet. Den 16. juli 1943 fant synkeminer sluppet fra et amerikansk Grumman TBF Avenger-fly sitt mål. Bare tre av mannskapet på 51 overlevde.

M/T Kongsgaard ble bygget i 1937 av Kockums Mek. Verkstad A/B i Malmö, Sverige for A/S Solvang (Alf Gowart-Olsen, Stavanger). Hun ble sjøsatt den 3. juni og ferdigstilt i august samme år. Byggekostnaden var nærmere tre millioner kroner. Ved krigsutbruddet i april 1940 tok Nortraship over, og Kongsgaard ble i likhet med andre norskregistrerte skip satt inn i krigsinnsats for de allierte.

Motortankeren Kongsgaard hvor Henry Edvard Skotnes fra Vardø omkom. Foto: Arne Gundersen, sjohistorie.no

Vardø-gutten Henry Edvard Skotnes ble bare 20 år gammel.
Foto: Privat.

Kapitänleutnant Günther Müller Stöckheim. Foto: uboat.net

Maskinisten fra Alta

Da finnmarkingen Johan Anton Helgesen mønstret på visste han ikke at tjenesten ombord ville ende i tragedie. Helgesen kom fra Alta og var født i 1902. Foreldrene het Ole Henrik og Marianne. I voksen alder flyttet Johan Anton til Bergen der han giftet seg med Olga. Da krigen kom var han utdannet maskinist, og han mønstret på mandag 1. juli 1940 på det bergenske dampskipet Dokka som andremaskinist. D/S Dokka gikk fra sommeren 1940 av inn i den allierte handelsfarten, en trafikk hvor mange av de som mønstret på skipene aldri vendte hjem. Torsdag 10. oktober 1940 seilte D/S Dokka fra Barry Docks mot Milford Haven. Begge havnene ligger i Wales. Skipet la til kai dagen etter, og lørdag 12. oktober seilte Dokka fra Milford Haven mot Québec, Canada. Skipet gikk i ballast, lasten skulle tas ombord i Canada. Klokken halv fire natt til den 15. oktober ble to av skipene som lå i samme konvoi torpedert. De tyske ubåtene tok opp jakten videre. For Dokkas mannskap gikk de neste to døgnene uten dramatiske hendelser. Totalt var de 17 menn ombord. Kapteinens rapport fra dramatikken natt til den 17. oktober innledes med noen ord vedrørende værforholdene. Månelyst, delvis skyet, dønninger og vestlig bris. Under overflaten hadde kommandør Claus Korth på den tyske ubåten U-93 sørget for at torpedorørene var fulle. Klokken sytten minutter over tre om natten fyrte U-93 av en torpedo av typen G7a mot konvoi OB-228. Skipet ubåten hadde i sikte unngikk treff, men i neste sekund detonerte den vel sju meter lange torpedoen mot styrbord side av det norske dampskipet Dokka. Skipssiden ble revet opp, og hun gikk til bunns i løpet av det neste minuttet. Hun befant seg da sørøst av Island. For de overlevende, som i siste sekund hoppet overbord, startet kampen mot klokka i det iskalde vannet. Kapteinen fikk tak i en av flåtene, og ved hjelp av noen planker fra vrakgodset fikk han karet seg bort til førstestyrmannen og to av matrosene i vannet. Med ett fanget han opp et enslig rop om hjelp. På vrakgodset lå en lettmatros helt uten klær, og med høyre fot skadet etter eksplosjonen. Han levde. Nå var de fem, men noe tegn til andre så de ikke. Det viste seg raskt at andrestyrmannen og rormannen hadde berget seg opp på en delvis ødelagt flåte. De to flåtene lå rundt hundre meter fra hverandre. Plutselig kom U-93 til overflaten ved andrestyrmannens flåte. Ubåtkommandøren kom opp på dekk og stilte de vanlige spørsmålene om skipets navn og last. Men han fikk ikke riktige svar fra andrestyrmannen. Claus Korth førte så ubåten bort til kapteinens flåte, men skipsnavnet fikk han fortsatt ikke. Flere forsøk ble det ikke da eskorteskipet HMS Folkestone oppdaget ubåten der den lå i overflatestilling. Det gikk ikke lang tid før U-93 dykket. Eskorteskipet slapp en rekke dypvannsbomber uten å skade den tyske ubåten, men hun fortsatte forfølgelsen de neste timene. I to flåter var sju mann overlatt til seg selv. Kapteinens rapport er nøkternt skrevet. Det var meget koldt, man delte de klærne man hadde og forsøkte å holde varmen så godt man kunne, brendte av noen bluss da man så escorten flere gang, men den var optatt med å jage efter undervannsbåten. Klokken ni om morgenen ble de sju forfrosne overlevende av mannskapet tatt ombord i HMS Folkestone. Lettmatrosen, som hadde fått skader, fikk behandling. Men ni nordmenn og en ire kunne ingen behandling i verden redde. De ble borte da Dokka gikk til bunns, blant dem Johan Anton Helgesen fra Alta og resten av maskinmannskapet. Korth var kommandør på U-93 i perioden fra 30. juli 1940 til 30. september 1941, og han senket åtte allierte skip. I mai 1941 mottok han Ridderkorset, og i oktober 1941 mønstret han av. I juni 1942 ble Korth øvelsesoffiser for en ubåtflotilje. Det siste året av krigen arbeidet han på en stasjon for utprøving av torpedoer, og ved kapitulasjonen havnet han i seks måneders alliert fangenskap. Claus Korth arbeidet for marinen i flere år etter krigen før han i 1970 gikk av med pensjon. Korth døde 76 år gammel den 25. januar 1988. Den 15. januar 1942 ble U-93 senket nordøst for Madeira av dypvannsbomber fra britisk destroyer HMS Hesperus. Av mannskapet på førtiseks døde seks.

Johan Anton Helgesen, født i Alta, omkom da dampskipet Dokka ble torpedert. Foto: Einar Helgesen.

D/S Dokka. Foto: Per-Erik Johnsen. Norsk Maritimt Museum.

Kommandøren på U-93, Claus Korth, overlevde krigen. Han fortsatte i den tyske marinen frem til pensjonsalderen.
Foto: Bildarchiv Krupp Germaniawerft.

Levende fakler

Ubåtkommandøren fyrte av torpedoene mot det norske tankskipet. U-552 fikk inn sin andre fulltreffer. Kommandøren, som sendte to av ubåtens torpedoer mot motortankeren Barbro, het Erich Topp. Han ble under krigen en levende legende, og rager som nummer tre på listen over ubåtsjefene med flest vellykkede torpederinger. Da Topp valgte emblem til U-552, ville han ha to like malt på ubåtens tårn. De to røde djevlenes fakler representerte henholdsvis liv og ødeleggelse. I karrieren som fulgte kom Topp til å senke 35 allierte handelsskip og ett krigsskip. I tillegg skadet han fire andre. For bragdene ble han tildelt ubåtkrigsmerket med diamanter av Adolf Hitler samt Jernkorsets ridderkors med eikeløv og sverd.

Erich Topp ble født 2. juli 1914 i den tyske byen Hannover. Etter flere års erfaring fra skoleskip og kadettrening i marinen utover 30-tallet, begynte han i begynnelsen av oktober 1937 ubåttrening på ubåtskolen i Neustadt, Holstein. Han ble andreoffiser på den tyske ubåten U-36. Den 1. april 1939 ble Topp forfremmet, og snart begynte Den andre verdenskrig. I tillegg til alle vellykkede torpederinger, torpederte og senket Erich Topp den amerikanske destroyeren USS Reuben James 31. oktober 1941. Hun var det første amerikanske skip som ble senket i Europa under krigen. Destroyeren fungerte som eskorte for de allierte. Hun ble senket i nærheten av Island og 100 av 144 ombord ble drept. Måneden før han senket USS Reuben James befant Erich Topp seg ombord i U-552 mellom Grønland og Island. Ubåt-tårnets to røde djevler varslet om ødeleggelse. Ombord på den norske motortankeren Barbro, som hadde et mannskap på 34, befant to karer med røtter i Finnmark seg. Alfred Nikolai Elvebakken hadde adresse Narvik, men var født i Kirkenes den 4. juli 1917. Den første mønstringen hadde han på D/S Scotia, men da han gikk i land den 18. mars 1941 gikk det ikke mange dagene før han mønstret på tankskipet Barbro. I perioden fra 23. mai 1941 til i september var Elvebakken tømmermann ombord. I september 1941 var Alfred Nikolai Elvebakken 24 år gammel, og han begynte å bli en erfaren sjømann. Ombord på M/T Barbro befant også Ragnvald Bonde Tørris seg. Han var født i Honningsvåg, Nordkapp, den 4. november 1904. Da han dro til sjøs var adressen Oslo. M/T Barbro ble hans første mønstring. Etter å ha utdannet seg til skipsoffiser ble Tørris førstestyrmann ombord. Han var ansvarlig for lasteplanlegging, klargjøring av lasterom, vedlikehold, redningsopplegg og helsemessige forhold på skipet. Han var også ansvarlig for opplæringen av dekksmannskap. I september 1941 var Ragnvald Bonde Tørris 36 år gammel. Den 19. september 1941 gikk de av mannskapet som ikke hadde vakt, til køys. Konvoien SC-44 M/T Barbro var en del av besto av 65 andre skip, inkludert eskorten. Barbro var i seilas fra Halifax, Nova Scotia, til Liverpool. Lastetankene var fulle av bensin. Fem tyske ubåter sirklet seg inn på konvoien, og Fregattenkapitän Erich Topp ombord i U-552 klargjorde torpedoene. Da M/T Barbro klokken tre minutter på halv fire om natten befant seg i posisjon mellom Island og Grønland, rammet den første av to torpedoer. Flammene slo opp fra skipet og bredte seg raskt. Bensin rant ut i sjøen og ble antent. Rundt Barbro var det et inferno. Mannskapet på et av de andre skipene i konvoien, D/S Carrier, ble hjelpeløse vitner til tragedien som utspant seg foran øynene deres. Ombord i M/T Barbro løp mannskapet rundt i flammene. Flere hoppet i sjøen hvor flammene tok dem. Flere eskorteskip forsøkte å nærme seg bålet av bensin, men forsøkene måtte oppgis. Mannskapet på Barbro besto av 22 nordmenn, tre svensker, en danske, fem briter og fire kanadiere. Hele mannskapet døde de neste minuttene. En time etter torpederingen forsøkte U-69 å sende dødsstøtet mot det brennende skipet, men torpedoen bommet. Erich Topp senket totalt tre av skipene fra konvoi SC-44, britiske T.J. Williams, Panama-registrerte Pink Star og M/T Barbro. De to krigsseilerne med røtter i Finnmark kom aldri hjem. Den 23. mars 1945 ble Topp utnevnt til kommandør over U-3010 i den fjerde ubåtflotilje, og den 26. april tok han kommandoen over U-2513 i den ellevte ubåtflotilje. Topps tidligere ubåt, U-255, ble senket av eget mannskap den 2. mai 1945. Etter krigen gikk Erich Topp inn i den nye tyske marinen, hvor han ble forfremmet til kontreadmiral. Senere jobbet han også for NATO. Etter krigen tok Topp et personlig oppgjør med naziregimet og forbrytelsene. Han endte stadig i opphetede diskusjoner med tidligere kamerater om årsaken til hvorfor de hadde kjempet. Erich Topp døde andre juledag 2005, 91 år gammel.

M/T Barbro ble senket den 20. september 1941 av U-552.
Foto: Walter E. Frost.

Alfred Nikolai Elvebakken døde under torpederingen av motortankeren Barbro. Foto: Våre Falne.

Ragnvald Bonde Tørris omkom under torpederingen av motortankeren Barbro. Foto: Våre Falne.

Erich Topp med kikkert rundt halsen ombord på U-552.
Foto: Bundesarchiv.

Malt på tårnet til U-552 var to av disse djevelmotivene. Erich Topp uttalte at de to røde dansende djevlene bar sine fakler som symbol på liv og ødeleggelse.

En bevisst handling

Da den tyske ubåten kjørte over sjøfolkene, hadde de ikke en sjanse. Som tause vitner duppet istykkerrevne livbelter i vannet.

Thoralf Kalin Sedolfsen ble født den 27. oktober 1896 på Senjahopen i Troms. Foreldrene het Sedolf Sivertsen og Vilhelmine Sofie Kristensdatter. Som voksen gikk Thoralf teknisk skole og fullførte utdanningen til elektriker. Den da 21 år gamle karen giftet seg i 1917 med Johanne Marie fra Sørøya. Paret bosatte seg i Hamnefjord på Sørøya i Hammerfest kommune. De fikk fire barn sammen.

I 1936 ble motorskipet Guiba bygget i København, i 1940 ble hun overtatt av reder Anders Jahre i Sandefjord. Navnet ble M/S Jamaica. I 1937 mønstret Thoralf (41) på M/S Heranger. De neste fire årene arbeidet han som elektriker ombord, før han 2. desember 1941 mønstret av. Familiefaren var bare hjemme noen få uker før neste mønstring sto for tur. Første nyttårsdag 1942 mønstret skipselektriker Sedolfsen på M/S Jamaica. Skipet hadde fått merke følgene av krig høsten 1940, da hun seilte på en mine. Motorskipet ble tauet til i England for reparasjoner. Snart hadde Jamaica vann under kjølen igjen. Fire dager inn i mars måned i 1943 gikk hun i ballast fra Liverpool. Kurs ble satt for New York. Tre dager senere, søndag den 7. mars, fikk ubåt U-221 øye på henne. For kommandør Hans-Hartwig Trojer var skipet et lett mål. Da torpedoen traff skipet klokken halv elleve om formiddagen ble fryserommet på styrbord side ødelagt, og en sterk ammoniakklukt spredte seg. Skipet brakk i to, og sank etter et par minutter. Det lyktes deler av mannskapet å få satt alle livbåter på vannet, men båtene hadde fått skader. Motorbåten de hadde ombord forsvant i dragsuget da Jamaica gikk ned, men den kom skytende opp igjen og la seg med bunnen i været. Ubåten gikk i overflatestilling og la seg inntil livbåtene. Kommandør Hans-Hartwig Trojer spurte etter kapteinen og maskinmesteren. Det ble gitt beskjed om at disse to med stor sannsynlighet hadde gått ned med skipet. Trojer spurte også hvilken last Jamaica hadde ombord, og hvor de var på vei. Svaret om at de bare hadde sand i lasten ble ikke godt mottatt. Det neste som skjedde var at U-221 med vilje rente inn i den ene livbåten. Flere av mannskapet hadde fått livbeltene på og svømte for å berge livet. Lyden av fløyter og skrik fylte luften. Ubåten gikk i deres retning, og da hun kjørte over sjøfolkene hadde de ikke en sjanse. Som tause vitner duppet istykkerrevne livbelter i vannet. Deretter satte ubåten kurs i retning motorbåten, men en stor bølge skjøv motorbåten vekk. En bevisst handling hadde allerede kostet flere liv. Etter en halv time hørtes ikke lyden av fløyter mer. Av mannskapet på 38 hadde 17 berget livet. Fire mann befant seg i giggen, en liten robåt, de 13 andre i motorbåten. I de to båtene begynte kampen for videre overlevelse. De to båtene skilte lag. Det viste seg fort at motoren var ødelagt, så seil måtte settes. De fire i giggen rodde i sørøstlig retning. Karene som var igjen i motorbåten måtte først samle sammen proviant fra de ødelagte livbåtene før de kunne seile i samme retning. Det gikk 11 dager før mennene i motorbåten ble reddet av britiske HMS Borage. De fire karene i giggen klarte selv å ro inn til Isle of Barra, det tok dem 22 dager. I sjøforklaringen etter M/S Jamaicas forlis forteller en av de overlevende at det befant seg tre mann i maskinen da torpedoen traff skipet. Mennene ble sannsynligvis drept momentant. En av dem var en skipselektriker fra Sørøya. Thoralf Kalin Sedolfsen ble 46 år gammel, han etterlot seg kone og fire barn.

U-221 var en ubåt av typen VII C, hun ble sjøsatt den 9. mai 1942. Den 8. desember 1942 var tyske ubåter på tokt i Nord-Atlanteren. Samme dag rammet U-221 en annen tysk ubåt, U-254. Ubåten gikk ned med en gang, og bare fire av mannskapet på 45 ble reddet. U-221 ble også skadet i sammenstøtet, og ute av stand til å dykke måtte kommandør Hans-Hartwig Trojer returnere til havn i St. Nazaire, Frankrike. Trojer ble ikke lastet for ulykken. Den 11. mars 1943 ble ubåten igjen skadet. Trojer måtte avbryte sitt oppdrag da seks dypvannsbomber førte til alvorlige skadet på U-221. I perioden fra 13. oktober 1942 til 27. september 1943 senket U-221 elleve allierte handelsfartøyer og ti krigsskip. Den 27. september 1943 ble U-221 senket av dypvannsbomber fra et britisk Halifax-fly. Alle om bord omkom, totalt 50 mann.

Motorskipet Jamaica. Foto: minnehallen.no

Thoralf Kallin Sedolfsen omkom den 7. mars 1943 da M/S Jamaica ble torpedert. Foto: Våre Falne.

Hans-Hartwig Trojer, kommandør på U-221, utførte en bevisst handling som kostet flere sjøfolk livet.

En ubåt av samme type som U-221 senkes av dypvannsbomber. Foto: No.10 Squadron RAAF. Wikimedia Commons.

HMS Borage tok opp noen av de overlevende fra D/S Jamaica.
Foto: Royal Navy.

Krigsseileren fra Vardø

Tankskipet Innerøy, lastet med 11 000 tonn bensin, nærmet seg Halifax, Nova Scotia. Vardøværingen Gunnar Dahl arbeidet som førstemaskinist ombord. Hjemme i Porsgrunn ventet hans kjære Margot.

Den 3. oktober 1910 inngikk Håkon Halvorsen Dahl og Jenny Marie, med pikenavn Flå, ekteskap i Nesseby kirke. Elleve måneder senere kom deres førstefødte, Gunnar, til verden i Vardø. Søskenflokken vokste raskt. Ytterligere åtte barn kom til i perioden fra 1914 til 1929. Gunnar, som hadde gått teknisk fagskole og maskinistskole, giftet seg i 1938 med sin Margot i Porsgrunn. Året etter, den 26. september 1939, mønstret Gunnar på motortankeren Innerøy i Oslo. Førstemaskinist Dahl seilte med samme skip de neste årene. Å mønstre på et tankskip fullastet med bensin var risikofullt i seg selv. Men om du i tillegg la til muligheten for å bli oppdaget av de tyske ubåtene som seilte i samme farvann, var sjansene store for at det kunne ende i katastrofe. Den 13. september 1941 rammet den første tragedien familien Dahl. Dampskipet Richard With var på vei mellom Honningsvåg og Hammerfest. Ved Rolvsøya avfyrte en britisk ubåt to torpedoer mot skipet. Den første bommet. Den andre traff sitt mål, skipet brakk i to og sank i løpet av få minutter. 31 mennesker ble reddet av en skøyte som var i nærheten, men 99 mennesker omkom. En av disse var Halvor Edvard Dahl, broren til Gunnar.

Motortankeren Innerøy var torsdag den 22. januar 1942 på vei fra Aruba, utenfor kysten av Venezuela, via Bermuda til Halifax. Tåken lå rundt skipet og vinden hadde løyet. Med 11 000 tonn bensin i lasten var skipet en flytende bombe. Hun hadde krysset i sikk-sakk de siste timene. Klokken kvart på fem om ettermiddagen oppdaget matros Ragnar Nilsen torpedoen som hadde kurs mot akterskipet. Ombord i den tyske ubåten U-553 noterte Karl Thurmann at nok et skip ville bli en del av hans dødelige stikk mot de allierte. Fulltrefferen var sikret. Innerøy ble rammet på styrbord side akter. Eksplosjonen som fulgte satte etter kort tid hele skipet i flammer. Eksplosjonen sprengte dekket og skipssiden åpen. Sjøen rundt skipet ble forvandlet til et hav av flammer da bensinen flommet ut. Dramatikken de neste minuttene og timene har de overlevende norske krigsseilerne beskrevet i sjøforklaringen. Vakthavende styrmann forsøkte å ringe for å stoppe skipet, men eksplosjonen hadde revet over alt av ledninger og forbindelser mellom broen og maskinrommet. Telegrafisten forsøkte å sende ut SOS med en gang katastrofen var et faktum, men strømmen hadde falt ut. Han fikk startet nødaggregatet. Siden flammene gjorde det uutholdelig å oppholde seg i rommet måtte han komme seg ut. Han klarte likevel å få sendt SOS én gang, men posisjonen og skipets navn fikk han ikke tatt med. De overlevende fikk satt ut en redningsflåte fra fordekket. At maskinen ikke hadde stoppet, gjorde at flammene tok tak i flåten før de fem karene hadde kommet seg ombord. Det lyktes å få satt en liten motorbåt på vannet. Fra båten så karene at kapteinen hadde kommet seg opp på broen. De ropte at han skulle hoppe overbord. Flammene kom stadig nærmere båten de overlevende satt i, årene ble satt i vannet og karene begynte å ro for livet for å komme klar av flammene. I sjøforklaringen oppgis at kapteinen nok var klar over deres rop. Han valgte å dele skjebne med Innerøy. Det siste mennene i båten så var at han sto på broen. Karene kom klar av flammene. Etter en halv times tid kunne de se ubåten sirkle rundt det brennende skipet før den forsvant i nordvestlig retning. Den 23. januar, etter 15 timer i båten, ble de fem tatt opp av det britiske tankskipet SS Empire Amethyst. Ombord fikk nordmennene høre at skipet hadde passert to livbåter, den ene var skadet og den andre fløt med bunnen opp. Et håp om at flere hadde berget livet sluknet med nyheten. De fem overlevende ble ført til land i Halifax, Nova Scotia. Etter ankomst til Halifax ble det sørget for losji, mat og klær. De omkomne var 31 nordmenn, to briter, to portugisere og en kanadier. Det siste noen så til U-553 var om kvelden den 20. januar 1943. Dagen før hadde ubåten rapportert om trøbbel med periskopet, men hun fortsatte sin ferd. Den 28. januar ble U-553 rapportert savnet etter at hun avga posisjonen sin. Gunnar Dahl omkom under torpederingen av Innerøy. Han befant seg sannsynligvis i maskinrommet. Det ble rammet av de første eksplosjonene i kjølvannet av torpederingen.

Margot Dahl døde i 1984. Hun giftet seg ikke på nytt.

Gunnar Dahl omkom da tankskipet Innerøy ble torpedert av den tyske ubåten U-553.
Foto: Våre Falne.

Motortankeren Innerøy forsvant i et flammehav etter torpederingen den 22. januar 1942. Foto: uboat.net

Karl Thurmann, kommandøren på U-553, mottar heder etter å ha vært til sjøs i lang tid.

U-553 tilbake etter et vellykket tokt.

Flammehav

Sjøen brant. Mannskapet hoppet inn i flammene. De hadde ikke annet valg. Den 15. juni 1940 ble tankskipet M/T Italia torpedert. En 18 år gammel gutt fra Kirkenes var ombord.

Otto Sten Aune var lensmann i Kirkenes da han i januar 1940 ble enkemann, kona Maria ble bare 47 år gammel. Sønnen Tor søkte samme måned til sjøs. Familien Aune, som opprinnelig kom fra Nordland, flyttet til Kirkenes før krigen. Faren i huset var født i Bindal og moren på Seines i Rødøy. Den 10. oktober 1921 kom Tor til verden som nummer fire i en søskenflokk som i 1927 hadde blitt fem. Tre gutter og to jenter. Tor hadde interesse for maskiner og spesielt båtmotorer. Etter middelskolen fikk han arbeide ved det mekaniske verkstedet hos A/S Sydvaranger hvor han gikk i lære i 15 måneder. Det var til sjøs han ville, og da han i januar 1940 fikk hyre som smører i maskinen på det norske tankskipet M/T Italia lå verden for hans føtter. Selv om krigen hadde brutt ut i Europa var det ingen som tenkte at Norge skulle bli en del av den. Vi var nøytrale, selv om krigen mellom Sovjet og Finland raste noen steinkast fra Kirkenes. I Sør-Varanger gikk 3000 soldater nøytralitetsvakt. Tirsdag 21. mai 1940 befant Tor seg i Port Arthur, Texas. Klokken ni om morgenen la tankskipet fra kai med 13 000 tonn bensin ombord. Kursen ble satt mot den britiske marinebasen på Bermuda. Klokken kvart på sju om kvelden 27. mai ankret skipet opp på Bermuda der det ventet på konvoi. Fire dager senere lettet tankskipet anker. Egentlig skulle hun seile til Milford Haven i Wales, men ordren ble endret til Liverpool.

Den tyske ubåten U-38, av typen IXA, ble sjøsatt 9. august 1938, og den 24. oktober ble hun satt i aktiv tjeneste med Heinrich Liebe som kommandør. Den 19. august 1939 utførte U-38 sin første patrulje. Tolv dager inn i november samme år satte Liebe kursen nordover mot den hemmelige ubåtbasen i Zapadnaja Litsa, vest for Murmansk. Basen var et resultat av ikke-angrepspakten mellom Sovjetunionen og Tyskland og som ble undertegnet i Moskva den 23. august 1939, en uke før utbruddet av Den andre verdenskrig. Etter å ha vært i rekognosering utenfor Nordkapp returnerte U-38, og på vei tilbake til Wilhelmshaven senket hun to britiske og et gresk skip. Torsdag 6. juni 1940 var kommandør Heinrich Liebe klar for sin femte patrulje med ubåten U-38. Da han steg ombord i Wilhelmshaven for å patruljere farvannet sør for Irland visste han ikke at U-38 de neste dagene kom til å senke seks allierte skip, to av disse i konvoifart. Fem minutter over midnatt lørdag den 15. juni 1940 fant U-38 sitt mål. Tankskipet Italia var da på vei inn i St. George´s kanal mellom Irland og Wales. Beskrivelsen av dramatikken de neste minuttene er hentet fra sjøforklaringen avgitt av overlevende mannskaper. Med 13 000 tonn bensin var Italia å betrakte som en flytende bombe. Torpedoen traff i området mellom en av lastetankene og maskinrommet. Et par sekunder senere sto flammene høyt til værs. To livbåter ble låret, livbøyer og belter ble kastet overbord fra midtskipet av mannskap som så livbåtene på vei ned mot vannet. Sjøen tok fyr, i røyken og flammene så vitnene sine kamerater hoppe ned i den brennende bensinen. Ilden spredte seg i en voldsom fart både forover skipet og utover sjøen. Skipets akterende begynte å synke. Da sjøen slo inn over hoveddekket akter kom kapteinen og tre mann seg ombord i en av livbåtene, førstestyrmannen og to av mannskapet reddet seg i en motorbåt. Alle hadde de oppholdt seg midtskips da torpedoen rammet. Etter å ha fått livbåtene klar av flammene søkte mennene i livbåtene uavbrutt etter overlevende i tre timer. Ni menn som hadde oppholdt seg på akterskipet ble funnet og deres beretning om situasjonen akter ble delt. Ved eksplosjonen ble maskindørene slått opp og mannskapsgangene fylt med røyk og gass før det straks etter begynte å brenne. Karene hadde stått sammen med flere andre på dekk, noen var helt svarte i ansiktet og på kroppen. Flere valgte å hoppe i sjøen, de ble tatt av flammene. Klokken fem om morgenen observerte de 16 overlevende en tråler, de rodde mot denne og noen av mannskapet gikk ombord. Da trålmannskapet ikke hadde noen klær å avse til de 16, noen av dem nærmest nakne, ble det retur til livbåtene. Da de kom ombord så de en livbåt med overlevende mannskap fra det kanadiske handelsskipet Erik Boye. Denne tok de på slep. Det britiske krigsskipet HMS Fowey kom dem til unnsetning klokken kvart over seks om morgenen. Livbåtene befant seg da ved Scillyøyene 45 kilometer vest av Cornwall. Ti over halv åtte var ble mannskapene satt i land i den engelske byen Plymouth. Fra tankskipet Italia overlevde 16, og 19 døde. Blant de døde var Tor Aune. Fra handelsskipet Erik Boye overlevde hele mannskapet på 22. Den 2. juli returnerte U-38 til Wilhelmshaven. Heinrich Liebe ble 89 år gammel, han gikk bort i slutten av juli 1997. Tor Aune fra Kirkenes ble aldri 19.

Tankskipet Italia, hvor Tor Aune var ombord, ble til et inferno i flammer 15. juni 1940.
Foto: Arne Gundersen, krigsseilerregisteret.no




[image: ]

I januar 1940 mønstret 18 år gamle Tor Aune på det norske tankskipet Italia i Kirkenes. Foto: Våre Falne.

Heinrich Liebe senket tankskipet Italia den 15. juni 1940. Foto: uboat.net

Et alliert tankskip i flammer etter å ha blitt truffet av torpedoer.
Foto: National History and Heritage Command.

En navnløs grav

Torsdag 25. november 1943 ankom dampskipet Norlom den italienske havnebyen Bari. Fjerdemaskinist Agnar Ferdinand Gustavsen fra Kjelvik i Nordkapp var ombord. Etter å ha ligget i havn en uke brøt helvete løs. Om formiddagen 2. desember 1943 fløy Werner Hahn sin Messerschmitt over Bari. Fra cockpiten observerte den tyske piloten mer enn 30 allierte skip i havna. Han knipset en rekke bilder av havneområdet. På vei tilbake til flybasen i Abano Terme ble han angrepet av allierte fly, men kom seg med nød og neppe unna angriperne. Rapport ble avlagt. Det tidligere foreslåtte angrepet kunne gå som planlagt. I Bari hørte flere av sjømennene lyden av flyet som drev rekognosering, men ingen alarmer gikk av da flyet forsvant i det fjerne. Lossearbeidet gikk for fullt idet kveldsmørket senket seg over byen med 200 000 innbyggere. Ingen forventet flyangrep, tyskerne var nok for svake. D/S Norlom, D/S Bollsta, D/S Vest, D/S Lom og M/T Salamis var de fem norske skipene som befant seg i Bari denne dagen. Blant skipene i havneområdet lå amerikanske S/S John Harvey. Lastet med 2000 bomber inneholdende sennepsgass til de amerikanske styrkene, ment å være en forsikring i tilfelle tyskerne kom til å bruke kjemiske våpen i krigføringen i Europa. Stridsgassen gir skader som ligner brannskader på eksponerte kroppsdeler. Symptomene kommer ikke umiddelbart, men utvikler seg etter noen timer til dype, brennende og kløende blemmer. Navnet sennepsgass kommer av at gassen lukter svakt av sennep og hvitløk.

Klokken passerte kvart over seks om kvelden da Bari ble lyst opp av lysbomber. Tyskerne slapp også folie i forsøk på å forvirre de som befant seg på bakken. Alarmen gikk, sivilbefolkningen begynte å løpe ut av byen. De 105 flyene av typen Junkers Ju 88 slapp sine første bomber. Angrepet varte en hel time. Flere av sjøforklaringene gitt av mannskap på de norske skipene inneholder dramatiske beretninger fra angrepet. Da bombene begynte å falle spilte skipene opp sine luftvern. Ombord på D/S Vest ledet kapteinen og førstestyrmannen ildgivningen fra skipsbroen. Klokken halv åtte ble skipet truffet av en bombe. Skorsteinen falt ned og skipet fikk tre hull i siden over vannlinjen. Skipet ristet sterkt, og splinter og glassbiter fløy gjennom luften. Dører ble splintret og trevirket fliset opp. Røyken fra de andre bombarderte skipene bredte seg og vanskeliggjorde pusting. Mannskapet på Vest overlevde bombingen, men totalt måtte 15 mann på sykehus. En av dem hadde en nær avrevet arm og blødde kraftig. Mannskapet fikk de skadde over i livbåter og rodde inn mot byen. Rundt dem lå utbombede og brennende skip. Sjøen var dekket av brennende olje. Etter å ha fått de skadde i land hadde kapteinen og styrmannen en plan om å vende tilbake til det brennende skipet, men underveis mot livbåten ble et ammunisjonsskip truffet, noe som forvandlet hele havna til et inferno. Eksplosjoner hørtes i ett, og ilden spredte seg i oljen på havna langs moloen. Vel to og en halv time etter at S/S John Harvey hadde blitt truffet gikk skipet i lufta. Den dødelige lasten inneholdende sennepsgass ble slynget utover. Mye av gassen ble ført av sted med vinden, men mengder blandet seg med oljen som fløt rundt de utbombede skipene der sjømenn kjempet for livet. Noen døde i den brennende oljen og andre ble revet i filler av bombesplinter. Mange druknet. De som forsøkte å berge overlevende over i livbåtene fikk store brannskader på hendene. Et fåtall av dem som svømte gjennom oljen fikk vrengt av seg klærne og ble spylt rene på land. Mange gikk i de samme klærne i timene etter angrepet. Ingen av dem visste at sennepsgassen i oljen kom til å bli en dødelig mikstur.

Kapteinen på John Harvey, Elvin F. Knowes, hadde hatt et dilemma da han la til kai i Bari. Skulle han fortelle om den hemmelige og, etter Genéve-protokollen av 1925, forbudte lasten han hadde ombord, eller skulle han satse på at det hele gikk bra? Han valgte det siste, noe som ble et skjebnesvangert valg for alle som ble eksponert for gassen. Etter at de tyske flyene hadde forlatt luftrommet over Bari lå det mengder av lik i havna og på land. Over tusen omkom blant mannskapene ombord på krigsskip og handelsskip. 800 ble sendt til sykehus, av disse hadde 628 skader fra sennepsgassen. Symptomene på sennepsgassforgiftning trer inn cirka 24 timer etter kontakt, da begynner store blemmer å dannes på huden. Så mange som 69 av disse døde av skadene innen to uker, etter en måned var 83 døde. Mange av sjøfolkene som overlevde slet med skader i lang tid. Flere ble også blinde. Havneområdet i Bari var knust. Eksplosjonene knuste vinduer i en omkrets på 11 kilometer. Det ble totalt senket og ødelagt 17 skip. Av disse var fem amerikanske, fem britiske, to italienske, to polske og tre norske. Havna ble stengt i tre uker som følge av angrepet. Bari ble utsatt for en sky av gass som blåste inn i byen. Mange ble drept. I ettertid er antall omkomne beregnet til tusen også blant lokalbefolkningen. Det har vært vanskelig å finne riktige tall da en oversikt over hvem som kom seg ut av byen ikke ble nedtegnet. Medisinsk personell som skulle behandle de som ble utsatt for gassen visste ikke hvilken behandling de skulle utføre siden lasten ombord i John Harvey var ukjent. Legene ble forvirret av symptomene som innebar pustevansker, store blemmer og synsforstyrrelser. Lukten av hvitløk var også noe de ikke visste hva var. Legene var ikke klar over effekten av kjemiske våpen og hadde ingen erfaring med slikt. Gass tilhørte den første verdenskrig. Nesten hele mannskapet på John Harvey hadde gått tapt, det var rett og slett ingen å spørre. Amerikanerne holdt sannheten om sennepsgassen skjult selv om informasjon fra myndighetene kunne ha hjulpet mange. Det som imidlertid ble gjort var at armé-legen Stewart F. Alexander ble sendt til Bari. Han gjenkjente symptomene med en gang og sørget for at skadde fikk nødvendig behandling. Han fikk senere stor anerkjennelse fra sine egne for arbeidet med de skadde etter bombingen av Bari. De allierte forsøkte å skjule sannheten fordi de var redde for en eskalering i bruken av kjemiske våpen etter Bari. Etter hvert innrømmet de allierte at de hadde utviklet sennepsgass-bomber som et defensivt våpen, disse var ikke noe som skulle brukes i direkte krigføring, ble det sagt. Selv om innrømmelsen kom ble dødsfallene i Bari registrert som «brannskader etter fiendtlig angrep». Underlig nok ble vevsmateriale fra obduksjonen av ofre utsatt for gassen tatt vare på til forskningsformål. Senere ble dette utviklet til medisinen som ble en av de første cellegiftene i behandling av kreft. Flere av mannskapet på Norlom hadde landlov da angrepet fant sted. Ingen av dem som opplevde øyeblikket da bombene traff, avga noen umiddelbar sjøforklaring etter angrepet eller senere. Det var usikre tall i forklaringene, men i nærheten av 10 av mannskapet ble skadet da bombene traff. Skipsfører Jacob Østhassel Samuelsen døde den 5. desember på sykehus i Bari. Førstestyrmann Einar Oliver Hansen døde den 14. desember av skadene han pådro seg i angrepet. Robert Anderson var brite og skytter ombord, han ble drept i angrepet. Telegrafisten Halvor Jæger Stensrød ble drept i angrepet. Tredjestyrmann Lars Nilsen ble drept i angrepet. På en vakker og vel ivaretatt krigskirkegård i Bari, er det reist 2128 gravsteiner. Tre nordmenn ble identifisert, navnene er hogd i stein. Krigsseileren fra Kjelvik var ikke en av disse. Slik det ser ut ble Gustavsen revet i filler da bombene traff. Han ligger, om han ble funnet, under en av de 170 gravsteinene med uidentifiserte omkomne. Agnar Ferdinand Gustavsen ble 38 år gammel. Året etter ble hans søster Emma Ingebjørg revet bort, hun omkom da M/K Uløy forliste den 7. juli 1944 etter å ha blitt angrepet av fire sovjetrussiske fly. 12 passasjerer og tre besetningsmedlemmer døde. Agnars lillesøster ble 31 år gammel. Hun ble aldri funnet.

Agnar Gustavsen fra Kjelvik i Nordkapp omkom da dampskipet Norlom befant seg i den italienske havnebyen Bari torsdag 2. desember 1943. Foto: wrecksite.eu

Allierte skip brenner i havnen etter det tyske flyangrepet på Bari.
Foto: Wikimedia Commons.

Finnmarkinger i norsk marinetjeneste

Marinen utførte en rekke oppgaver under krigen i ulike deler av verden. Den mest omfattende og ressurskrevende virksomheten var knyttet til å sikre forsyningslinjene over Atlanterhavet. I 1940 reddet Sjøforsvaret 13 fartøyer unna de tyske okkupantene.

Jageren KNM Draug, jageren KNM Sleipner, oppsynsskipene Fridtjof Nansen, Heimdal og Nordkapp. To motortorpedobåter under bygging i Storbritannia ble satt i tjeneste. Sju sivile fartøyer rekvirert av marinen seilte også til Storbritannia. For de norske fartøyene ble patruljering i Nord-Atlanteren deres arbeidsoppgaver. Basen for patruljering var på Island. Marinen etablerte sin første base i Rosyth, Skottland, allerede i slutten av juni 1940. Basen ble like etter flyttet til Port Edgar ved Edinburgh, Skottland. Antall nordmenn som var ombord i fartøyene som ble reddet unna tyskerne var 600. Noen av de norske skipene fikk britiske skyttere ombord i 1940. Men på grunn av mangel på britiske artillerister ba britene i 1941 om at nordmennene måtte ordne med egne skyttere. Marinen hadde begynt sin første oppbygging, men hadde behov for flere fartøyer og flere sjøfolk. Overlevende mannskaper fra senkede skip i handelsflåten ble overført til marinen. Marinen sørget også for at flere hvalfangstbåter ble bygget om til minesveipere og patruljefartøyer, ombyggingen ble foretatt i Halifax, Nova Scotia, Canada. Verneplikt for norske borgere i Storbritannia ble innført i midten av desember 1940. Det neste året kom 2000 nordmenn seg over Nordsjøen til Storbritannia. En treningsleir for marinen ble opprettet i Halifax, denne fikk navnet Camp Norway. Det var i denne leiren norske skyttere ble utdannet, rundt 1000 mann ble senere mannskaper ombord på marinefartøyene og på en rekke handelsskip. I tillegg var skytterne i tjeneste på konvoieskorteskip. I juni 1941 ble beslutningen om opprettelse av Marinens skytteravdeling for handelsflåten tatt. Skytterne fikk sin utdanning på Helenslee House i Dumbarton utenfor Glasgow i Skottland. I august 1941 var første kullet på 30 mann klare for innsats etter et åtte ukers kurs. Av totalt 7366 kvinner og menn som tjenestegjorde i marinen var 2238 av disse ombord på marinens ulike fartøyer. Antallet norske skyttere på handelsskipene var 1450. Under krigen mistet marinen 27 fartøyer og 13 skøyter. Hele 646 mennesker omkom i tjenesten. Fem av disse var finnmarkinger.

Omkomne finnmarkinger i marinetjeneste:

Birger Iver Ødegård Ekmann, født 4. desember 1914 i Harstad. Bosatt i Kirkenes. Døde 4. januar 1943 da D/S Patruljefartøy Bodø gikk på en mine i Nordsjøen. 27 nordmenn og tre briter omkom. Birger var matros ombord.

Knut Kraft, født 3. mai 1912 i Hammerfest. Døde 4. januar 1943 da D/S Patruljefartøy Bodø gikk på en mine i Nordsjøen. Knut var skipsfører om bord.

Peder Kornelius Olsen, født 4. april 1914 i Hammerfest. Bodde i Kvænangen. Døde den 6. oktober 1940. Peder Kornelius var skytter på motortankeren Nina Borthen som gikk i konvoi fra Milford Haven 30. september 1940. Skipet hadde forsvunnet da konvoien ble oppløst den 5. oktober 1940. Den tyske ubåten U-103 sendte fire torpedoer mot skipet den 6. oktober 1940. 28 nordmenn og sju briter omkom. En tom livbåt fra M/T Nina Borthen drev i land ved Dunmore East, Irland, den 6. desember 1940.

Magnus Eide Røkenes, født 7. juni 1920 i Hammerfest. Døde den 19. august 1941, da den norske jageren Bath sank etter torpedotreff fra tysk ubåt U-204, sydvest av Irland under eskorte av konvoi OG-71. Det omkom 98 norske sjøfolk ved denne torpederingen, 35 mann ble reddet.

Tormund Henning Sømnes, født 3. mars 1915 i Kirkenes. Bosatt i Narvik. Døde den 9. april 1940. Tjenestegjorde som dekksmann på panserskipet Norge. Omkom da skipet ble senket av tyske torpedoer på havnen i Narvik natt til 9. april 1940. Totalt omkom 105 av mannskapet.

Andre finnmarkinger i den norske marinen:

Anders Nikolai Andersen, født 14. september 1913 i Talvik

Ingvald Nikolai Andersen, født 6. juni 1917 i Hammerfest

Olaf Kristian Andersen, født 28. februar 1923 i Hammerfest

Arne Andreassen, født 12. mai 1917 i Hammerfest

Erling Ingvald Arnesen, født 23. desember 1918 i Hasvik

Hans Arnesen, født 17. januar 1921 i Hasvik

Einar Thorbjørn Aronsen, født 1. oktober 1917 i Kirkenes

Arnulf Aslaksen, født 18. juni 1917 i Kviby, Alta

Walter Olav Benjaminsen, født 18. April 1921 i Vardø

Ragnar Margiton Bentsen, født 8. november 1915 i Sørøysund

Johan Bernhard Berg-Hansen, født 9. februar 1905 i Hammerfest

Petter Herleb. G.H. Borch, født 16. mars 1897 i Alta

Martin Severin Breivik, født 1. juni 1913 i Breivik, Askøy, Horda-land. Bosatt i Tana

Knut Bøgeberg, født 15. juni 1912, i Gamvik

Roald Fermann, født 6. desember 1919 i Gamvik

Håkon Gjertsen, født 14. juli 1913 i Vardø

Jonas Arnold Gjetmundsen, født 21. mars 1915 i Alta

Greger Ragnvald Gregersen, født 26. august 1921 i Måsøy

Kåre Johan Gregersen, født 31. mai 1923 i Måsøy

Halftan Olaus Guldjord, født 27. januar 1920 i Hammerfest

Alfred Wilhelm Gullås, født 8. mai 1906 i Tana

Henry Sigvald Nikolai Hansen, født 8. juni 1910 i Alta

Håkon Holmlund, født 17. januar 1916 i Kirkenes

Isak Isaksen, født 2. mars 1920 i Alta

Ingvald Johansen, født 16. august 1915 i Lebesby

Gunvald Kalland, født 18. april 1908 i Hammerfest

Hilmar Emil Kjellmann, født 9. september 1906 i Berlevåg

Jarl Oliver Kristiansen, født 6. juli 1914 i Måsøy

Kolbjørn Kristiansen, født 22. juni 1921 i Hammerfest

Hans Martin Bakkland, født 3. juni 1921 i Sør-Varanger

Henrik Larsen, født 26. april 1911 i Stokken. Bosatt i Vardø

Lars Larsen, født 19. februar 1918 i Vardø

Gunnar Malnes, født 21. september 1916 i Vardø

Victor Mathisen, født 25. desember 1918 i Kirkenes

Victor Bertram Meidel-Iversen, født 25. mars 1916 i Hammerfest

Mikal Sevald Mikkelsen, født 3. november 1917 i Kistrand

Sigurd Slåtto Narum, født 10. mars 1913 i Vadsø

Nicolai Angell Nicolaisen, født 14. november 1916 i Sørreisa. Bo-satt i Berlevåg

Aksel Sverdrup Nilsen, født 3. april 1900 i Kjelvik

Erling Bergemann Nilsen, født 23. mars 1921 i Hammerfest

Kåre Roald Nilsen, født 6. september 1923 i Vadsø

Oscar Fridtjof Nilsen, født 22. februar 1914 i Vardø

Aksel Edvin Olsen, født 6. juli 1902 i Kjøllefjord, Finnmark

Margido Gjæver Pedersen, født 2. november 1914 i Berlevåg

Håkon Bredo Rabben Larssen, født 31. januar 1914 i Gamvik

Magnar Anathan Rafaelsen, født 11. mai 1905 i Vadsø

Vidkun Amandus Ravn, født 26. mai 1923 i Øksfjord

Tormod Saba, født 11. november 1906 i Nesseby

Hjalmar Skarheim, født 11. mars 1907 i Vågan. Bosatt i Vardø

Rolf Svane Storhaug, født 15. august 1920, i Honningsvåg

Hans Johan Strifeldt, født 13. oktober 1921 i Alta

Henry Nikolai Svendsen, født 9. desember 1912 i Hammerfest

Albert Inge Eliassen Teige, født 29. september 1921 i Kvalsund

Thomas Ferdinand Thomassen, født 10. august 1917 i Hasvik

Jarle Tvedt, født 24. august 1924 i Kirkenes

Ingvald Harleiv Wahl, født 14. november 1919 i Hammerfest

Adolf Wichstrøm, født 24. november 1911 i Alta

Aage Øien, født 14. januar 1914 i Vardø

Birger Iver Ødegård Ekmann. Foto: Våre Falne.

Knut Kraft. Foto: Våre Falne.

Peder Kornelius Olsen. Foto: Våre Falne.

Magnus Eide Røkenes. Foto: Våre Falne.

Tormund Henning Sømnes. Foto: Våre Falne.

60 sekunder

Ombord i ubåten U-103 gjorde kommandør Viktor Schütze klar for torpedering. I periskopet så han et alliert skip. Dette kunne bli nummer 25 i rekken av vellykkede torpederinger. Det første han senket var et fransk skip den 31. oktober 1939. Året var nå 1941, måneden april. Besetningen på dampskipet Polyana besto av 25 mann, 19 av disse var nordmenn. Den 5. april satte de ut fra Oban i Storbritannia med kurs mot Freetown, Sierra Leone, med kull i lasten. Den 14. april brøt skipet ut av konvoien og seilte videre uten beskyttelse. De siste som så henne var mannskapet på dampskipet Brisk. Hun ble forøvrig torpedert året etter.

Polyana var beregnet å ankomme Freetown den 30. april. Etter at hun forlot konvoien var det ingen av de andre skipene som fikk kontakt. Hun ble rapportert savnet den 30. april da hun ikke la til kai i Freetown som planlagt. Blant de 19 nordmennene befant det seg to vardøværinger. Den ene var matros Oliver Marinius Røste og den andre fyrbøter Henry Bjarnolf Eriksen. Karene kom til verden henholdsvis 25. september 1913 og 6. juni 1903. Oliver ble født i Dyfjord i Lebesby, Henry i Kiberg i Vardø. Polyana var Olivers tredje mønstring, for Henry var hun hans andre.

For alle tyske ubåtmannskaper var kommandør Viktor Schützes treffsikkerhet kjent. Statistikken over skip han bidro til å senke gjorde at han i dag innehar andreplassen over de mest meritterte ubåt-kommandørene i tysk tjeneste. Mannen var en levende legende som etterhvert mottok en rekke utmerkelser fra storadmiral Karl Dönitz i den tyske marinen.

Den 24. april befant Polyana seg om lag 400 kilometer vestsørvest for Kapp Verde-øyene da Viktor Schütze ombord i U-103 fikk øye på henne. Tre minutter før midnatt sendte han avgårde en torpedo i retning Polyana, men bommet. 41 minutter senere gjorde han nok et forsøk, denne gang vellykket. Fulltrefferen bidro til at skipet la seg over på siden og sank i løpet av 60 sekunder. Alle ombord fulgte med ned i dypet. 19 nordmenn, to briter, en danske, en tunisier, en spanjol og en malteser. Det ble Henry og Olivers siste mønstring, karene fikk aldri se Vardø igjen.

Viktor Schütze ble født den 16. februar 1906 i Flensburg. Hans karriere til sjøs begynte i 1925 ombord i en tysk torpedobåt. I 1935 fikk han for første gang kommando over egen ubåt. Han døde i Frankfurt am Main i 1950. Victor Schütze ble 44 år gammel.

Kilder:

uboat.net

krigsseiler-registeret


[image: ]

Dampskipet Polyana, som tidligere het Skjoldheim, ble offer for en torpedo fra U-103. Foto: Einar Rasmussens Rederis bildearkiv, krigsseilerregisteret.no

Henry Bjarnolf Eriksen fra Kiberg ble 37 år gammel. Foto: Våre Falne.

Oliver Marinius Røste fra Vardø ble 27 år gammel. Foto: Våre Falne.

En ubåt av samme type som U-103 legger fra kai i Tromsø.
Foto: Naval History and Heritage Command.

Viktor Schütze ble høyt dekorert for å ha senket 35 allierte skip og skadet to. Foto: Wikimedia Commons.

Hjemmeflåten

I juni 1940 opphørte kampene i Norge. Denne måneden lå 833 fartøyer i tyskkontrollert farvann. Denne delen av den norske handelsflåten ble kalt Hjemmeflåten. De 833 fartøyene utgjorde rundt 15 % av tonnasjen over 100 bruttotonn i hele handelsflåten. I antall utgjorde Hjemmeflåten 46 % av norske skip. I krigsårene sto Statens skipsfartsdirektorat og de tyske rederlagene Transportflotte SPEER, Reichskommissar für die Seeschiffart og Nord-Reederei for organisering og drift av de fleste skipene. I tillegg kom ruteselskaper og enkelte norske rederlag. Skipsfartsdirektoratet disponerte de fleste store fartøyene som fraktet forsyninger til kyst-Norge. I løpet av krigen kom tyskerne til å kontrollere en relativt stor flåte av skip. Enkelte av fartøyene var beslaglagte, andre chartret eller kjøpte. Mange av fartøyene ble utstyrt med tyske mannskaper, flere av disse ble brukt til å frakte forsyninger til soldatene i Finnmark. Andre større skip ble benyttet som losjiskip for soldater på permisjon eller som rekreasjonsskip for ubåtmannskaper. Her kan blant annet motoryachten Stella Polaris nevnes. Hun ble under tvangsevakueringen av Finnmark benyttet til transport av finnmarkinger som befant seg i Narvik etter helvetesseilasene med Carl Arp og Adolf Binder i november 1944. Skip ble også benyttet til frakt av krigsfanger, et av eksemplene er M/S Rigel. Hun ble senket av de allierte utenfor Tjøtta, i katastrofen omkom blant andre 2248 sovjetiske krigsfanger. I dag er kirkegården på Tjøtta et minnesmerke over Rigel-tragedien, men også over alle de døde sovjetiske fangene som ble flyttet til øya etter Operasjon Asfalt. Operasjonen ble gjennomført under den kalde krigen i 1951 etter vedtak i regjeringen der Jens Christian Hauge satt som forsvarsminister. Norske myndigheter, og spesielt Hauge, fryktet at russiske spioner skulle reise rundt i landet under dekke av å skulle besøke gravene. I Finnmark ble menn, og unge gutter, betalt for å grave opp de delvis oppråtnede likene og legge dem i asfaltkledte sekker. I 1951 gikk blant annet D/S Tanahorn til kai i Indre Billefjord der hauger med lik var samlet på kaien. Betalingen for arbeidet var god. Skipene gikk med bevæpnet eskorte. Det er utgitt to bøker om Operasjon Asfalt. Disse anbefales varmt. Den ene har tittelen «Med lik i lasten − operasjon asfalt − de sovjetiske massegravenes skjebne i Norge». Boken er skrevet av Halvor Fjermeros. Den andre boken har tittelen «Operasjon asfalt − kald krig om krigsgraver», forfatter er Marianne Neerland Soleim. I krigsårene benyttet tyskerne skipene til eksport av en rekke varer fra Norge. Fisk, malm og trelast var ofte en del av lasten. Tilbake fra tyskkontrollerte land kom skipene med bensin, kull, olje, korn, salt og fettprodukter. Varer som var viktige for den store tyske krigsinnsatsen i nord, der store lagre av materiell ofte havnet på kaier i Finnmark for videre befordring østover. De tyskkontrollerte skipene i Hjemmeflåten var bombemål for de allierte, all innsats som kunne settes inn på å vanskeliggjøre de tyske forsyningslinjene ble satt inn. Innsatsen rammet hardt. Utfordringene for krigsseilerne i Hjemmeflåten var mange. Minelagte farvann, og stadige angrep fra ubåter og fly, gjorde skipene ekstra utsatte. En annen utfordring som kanskje mest var til irritasjon for de norske sjøfolkene var tyskernes kontrolliver ved opprettelse av havnekontorer i alle viktige havner i Finnmark. Hamnbukt i Porsanger, Hammerfest, Alta og Kirkenes var noen av stedene som fikk sine kontorer. Rapporteringsplikt, og stadige forsinkelser på grunn av kontrollregimet, medførte at fraktefarten tok flere timer eller dager mer enn de ville ha gjort i en normalsituasjon. Enkelte tilfeller av Gå-sakte-aksjoner blant sjøfolkene ble grunngitt med lav lønn, lite tilgang til mat og stadig nye påbud om overtid. I enkelte havner ble tillitsvalgte for havnearbeiderne satt i tysk fangeskap. Våren 2020 vil Falstadsenteret og Stiftelsen Arkivet publisere et nettbasert arkiv over nordmenn i tysk fangenskap hvor en kan gjøre søk. Dette vil være en kilde til å finne ut mer om ens egne familiemedlemmers historie. En ting var frustrasjonen over å bli kontrollert, en helt annen var stadige tap av skip og menneskeliv. Mannskap og passasjerer som reiste med hurtigrutene langs kysten av Nord-Norge ble rammet hardt. Ni hurtigruteskip forliste. Høsten 1941 ble all rutetrafikk øst for Tromsø innstilt. Det ble opprettet en erstatningshurtigrute, men her ble turene østover stadig færre. Under tvangsevakueringen av Finnmark fikk tyskerne en utfordring med tanke på å stille nok fartøyer til disposisjon for evakueringstrafikken. Det ordnet seg på et vis ved at alt av ruteskip, lastebåter, redningsskøyter og fiskeskøyter med sitt disponible mannskap ble benyttet. At denne trafikken gjennom ofte minelagte farvann med stadig risiko for allierte angrep i det hele tatt gikk som den gikk uten tap av skip er nærmest et mirakel. Av rundt 11 000 sjøfolk i Hjemmeflåten omkom 679 under krigsseilas. Ni hurtigruteskip ble senket, 148 sjøfolk og mer enn 280 passasjerer døde i krigsårene. Nesten alle angrep på skip i Hjemmeflåten ble utført av de allierte. I årene etter krigen opplevde sjøfolkene som hadde seilt i Hjemmeflåten en mistenkeliggjøring, det ble stilt spørsmål ved deres arbeid ombord på tyskkontrollerte skip og mange av sjøfolkene fikk problemer da de forsøkte å søke om krigspensjon og erstatning. Dette var sjøfolk som seilte under tvang. Om en sjømann mønstret av et tyskkontrollert skip kunne han bli oppsporet av politiet og sendt til sjøs igjen. I andre tilfeller ble sjøfolk hentet på gaten og sendt ombord i skip som manglet mannskap. Irritasjonen over tyskernes fremferd fikk mange til å rømme i land igjen ved første anledning, og dette fikk tyskerne til å innføre tukthus- og fengselsstraff for slike rømninger. I tillegg lå trusselen om dødsstraff om sjøfolk tok seg til Sverige. Sjøfolkene i Hjemmeflåten seilte i utenlandsfart under tysk kontroll, de seilte innenriks og på Svalbard i 1940 − 1941 og, ikke minst, seilte de langs kysten av Finnmark i rute- og godstrafikk. Totalt gikk 180 skip i Hjemmeflåten tapt som følge av krigshandlinger fra juni 1940 frem til frigjøringsdagen 8. mai 1945. Svært mange mennesker omkom, antallet ligger på rundt 1030 passasjerer og sjøfolk. De største tapene av menneskeliv skjedde i passasjertrafikken langs kysten av Nord-Norge. I tillegg omkom en rekke tyske soldater. Høsten 1944 var spesielt ille med tanke på opptrappingen av allierte angrep langs kysten.

Av 27 registrerte krigsseilere fra Finnmark i Hjemmeflåten, omkom 12: Berte Elida Agnethe Andersen, født 26. august 1908 i Loppa. Hun døde 12. september 1941. Berte Elida Agnethe var ansatt i Lofoten dampskipsselskap på D/S Barøy. Skipet ble senket av allierte fly på Vestfjorden under seilas mellom Trondheim og Narvik. Av skipets besetning på 21 menn og fem kvinner omkom 18. Av 68 norske passasjerer omkom 59, blant disse var 21 kvinner og sju barn. Av 40 tyske passasjerer omkom 38.

Birger Edvard Andersen, født 9. juni 1920 i Hammerfest. Han døde 19. oktober 1942. Birger var matros om bord på D/S Nordland. Han omkom da skipet traff en mine lagt ut av en fransk ubåt på Saltenfjorden. De overlevende fortalte Plutselig var det som en hånd i havet løftet henne skakende og rystende opp og brakk henne på midten, samtidig som den kylte skipsdelene sidelengs fra seg. Dampskipet Nordland sank i løpet av sekunder. 17 mann omkom, fem ble reddet ombord i mindre fartøyer.

Mikal Antonius Sivertsen, født 9. oktober 1916 i Tana. Han døde 13. februar 1944. Mikal Antonius ble arrestert høsten 1942 da han nektet å ta tysk arbeid. Han var en tid fyrbøter på dampskipet Lita, og omkom mens han var passasjer på hurtigruteskipet D/S Irma. Kvelden 13. februar 1944 var Irma på nordgående mellom Molde og Kristiansund. Like sør for Hestskjær fyr passerte det lasteskipet D/S Henry som også var på vei nordover. To norske torpedobåter stasjonert på Shetland lå ved Averøy og ventet på å angripe en tysk konvoi. I og med at Irma seilte for Hjemmeflåten var hun utstyrt med luftvernkanoner. Mannskapet på torpedobåtene regnet med at Irma og lasteskipet Henry var en del av konvoien de ventet på. Like nord for Hestskjær fyr angrep de to norske torpedobåtene. Irma ble truffet av to torpedoer, brakk i to, og sank i løpet av få minutter. Henry seilte for å bistå Irma, men ikke lenge etter ble også Henry truffet av to torpedoer og sank. 61 mennesker fra Irma, og fire fra Henry omkom. Bare 25 overlevde det tragiske forliset. Den 16. september 2002 avduket Kong Harald V et minnesmerke i Sveggen i Averøy kommune. Steinskulpturen med navnet «Stille rom», av kunstneren Geir Stormoen, står med utsikt til stedet der Irma og Henry ble senket. På en bronseplate står de omkomnes navn.

Idar Skilhagen, født 26. mars 1928 i Vardø. Han døde 15. juli 1944. Idar var ombord på D/S Hugin, skipet ble skutt i brann mellom Vardø og Vadsø, på vei fra Vardø til Kirkenes. To mann omkom.

Petter Godtfred Gundersen, født 11. november 1875 i Fredrikstad. Bosatt i Kirkenes. Han døde 14. april 1943. Petter var skipsfører ombord på D/S Pasvik da skipet forsvant etter avgang fra Kirkenes. Pasvik ble trolig minesprengt av russisk U-båt L-22. Ni nordmenn omkom.

Brynjar Rolv Sylten, født 21. februar 1925 i Vikna. Bosatt i Kirkenes. Han døde 14. april 1943. Var matros ombord på D/S Pasvik da skipet forsvant etter avgang fra Kirkenes.

Hans Johannes Hildonen, født 5. mai 1911 i Vadsø. Bosatt i Kirkenes. Han døde 14. april 1943. Var matros ombord på D/S Pasvik da skipet forsvant etter avgang fra Kirkenes.

Hilmar August Theodor Witzø, født 28. januar 1883 i Sør-Varanger. Han døde 14. april 1943. Bosted Kirkenes. Var maskinist ombord på D/S Pasvik da skipet forsvant etter avgang fra Kirkenes.

Ottar Lund Tverland, født 28. september 1918 i Vadsø. Han døde 14. april 1943. Var matros ombord på D/S Pasvik da skipet forsvant etter avgang fra Kirkenes.

Harry Osvald Kestilæ, født 24. mars 1922 i Vadsø. Han døde 14. april 1943. Var matros ombord på D/S Pasvik da skipet forsvant etter avgang fra Kirkenes.

Harald Høier, født 3. februar 1892 i Svolvær. Bosatt i Kirkenes. Han døde 14. april 1943. Var matros ombord på D/S Pasvik da skipet forsvant etter avgang fra Kirkenes.

Einar Kornelius Hustelid, født 29. august 1892 i Meløy. Bosatt i Kirkenes. Han døde 14. april 1943. Var matros ombord på D/S Pasvik da skipet forsvant etter avgang fra Kirkenes.

I tillegg var Per Sigfred Storstad fra Tromsø en av de ni omkomne på Pasvik. Det har dessverre ikke lyktes forfatteren å fremskaffe et fotografi av Birger Edvard Andersen.

Andre finnmarkinger i Hjemmeflåten som per i dag er registrert i Krigsseilerregisteret:

Arnulf Aslaksen, født 18. juni 1917 i Kviby, Alta

Leif Kristian Baumann, født 20. oktober 1925 i Kiby, Vadsø

Ole Peter Gjøvik, født 15. oktober 1921 i Hammerfest

Odd Kristian Johannessen, født 2. september 1914 i Tana

Aldor Marensius Kvivesen, født 25. mars 1921 i Sørøysund

Redvald M. Larsen, født 21. mars 1921. Bosatt i Vardø

Roald Edvard Mathisen, født 22. oktober 1920 i Måsøy

Magnus Mikkelsen, født 5. oktober 1920 i Talvik

Odin Gerhard Olsen, Ukjent fødselsdato i Måsøy

Nils Anders Porsanger, født 17. april 1919 i Nesseby

Helmer Rushfeldt, født 16. februar 1914 i Vadsø

Ingvald Rushfeldt, født 5. november 1908 i Vadsø

Reidar Rushfeldt, født 28. august 1923 i Vadsø

Fredrik Emanuel Pedersen Skog, født 29. mai 1922 i Alta

Karl Johan Tafjord, født 11. desember 1903 i Ålesund. Bosted Kirkenes

Kilder:

krigsseilerregisteret.no

Våre Falne

«Handelsflåten i krig 1939-1945». Tore L. Nilsen og Atle Thowsen, Bergen 1990

«1939 − 1945 Sjøfolk i krig, fortellinger om kyst-Norge». Artikkel fra kyst-norge.no

«Heimeflåten», artikkel fra arkivverket.no publisert 24.mars 2017


[image: ]

Berte Elida Agnethe Andersen. Foto: Våre Falne.




[image: ]

Idar Skilhagen. Foto: Våre Falne.

Brynjar Rolv Sylten. Foto: Våre Falne.

Mikal Antonius Sivertsen. Foto: Våre Falne.

Petter Godtfred Gundersen. Foto: Våre Falne.

Hans Johannes Hildonen. Foto: Våre Falne.

Hilmar August Theodor Witzø. Foto: Våre Falne.

Ottar Lund Tverland. Foto: Våre Falne.

Harry Osvald Kestilæ. Foto: Våre Falne.

Harald Høier. Foto: Våre Falne.

Einar Kornelius Hustelid. Foto: Våre Falne.

Sen heder

Det tyske flyet nærmet seg båten i lav høyde, og da det passerte sendte det en maskingeværsalve mot mannskapet.

Ole Peter Gjøvik fra Lakselv hadde mange minner fra livet i rutefart under og etter Den andre verdenskrig i nord. Ole Peter ble født 15. oktober 1921. Faren Peder Ingvart Gjøvik kom fra Vannøya i Karlsøy, og moren Tina Elfrida Ingebrigtsen fra Kåfjord i Alta. De to traff hverandre på Vannøya hvor hun arbeidet som hushjelp og han var dreng. Peder Ingvart og Tina Elfrida fikk til sammen ti barn, Ole ble nummer tre i søskenflokken. Den fjerde av søsknene, Ruth, døde av lungebetennelse da hun var bare noen måneder gammel. Peder Ingvart reiste rundt med en rekke båter etter at familien rundt 1920 kom til Hammerfest, han arbeidet også ved byggingen av vannverket på Kvaløya i 1922 og 1923. En dramatisk brann på begynnelsen av 1920-tallet kunne ha endt med tragedie for familien som nå talte seks, men til alt hell berget alle seg ut. Alle de 10 barna ble født før krigen brøt ut. I årene fra 1920 hadde moren hendene fulle med å ta seg av den stadig økende barneflokken. Da Ole Peter var sju år gammel begynte han på folkeskolen, men han var ikke noe god på skolen, forteller han. Året var 1928 og hverdagen handlet om å overleve fra dag til dag.

– Jeg hadde det ikke noe godt på skolen, jeg var ordblind, jeg ble kalt dum.

Ole ble nødt til å lære seg å lese og skrive gjennom livets skole. I 1936 hendte det noe som endret på skolegangen til den vesle gutten.

– Det var noen entreprenører fra Trondheim som skulle bygge et nytt hospital i byen, og far var med på arbeidet. Han fikk en skade i ei hånd og fikk problemer med å blande sand og sement. For å overleve måtte man ha det man kunne tjene, derfor ble jeg med for å hjelpe til. Lørdagene var lønningsdag, og da Oles far gikk sammen med de andre til lønningskontoret fikk han beskjed om at det var en ekstra pose der til sønnen.

– Faren min sa at jeg ikke skulle ha noe da jeg bare hadde vært med for å hjelpe til, men da fikk han beskjed om å sende meg dit. Da jeg kom på kontoret fikk jeg en pose med 48 kroner i, det var mye penger den gang. Jeg fikk én krone per time, og ble der og da engasjert til å løpe ærend for sjefen. Han spurte om jeg kunne høre om å få fri fra skolen frem til jul. Skolestyreren sa det var helt greit og føyde til at jeg ville lære mer ute i livet enn på skolen. Da jula kom fikk jeg fri ut året og sluttet da på skolen.

I årene 1937 − 1940 vikarierte Ole Peter på flere lokalbåter. Han hjalp også faren innimellom. Okkupasjonsdagen 9. april var han sammen med faren og fraktet isblokker fra Storvannet til fiskebrukene i byen. Faren hadde vært nede i byen en tur og da han kom opp igjen sa han at tyskerne hadde gått inn i Norge. De første tyske soldatene kom senere samme sommer, tyske fly landet i fjæra og offiserer kom inn til byen og overtok styringen. Under krigen ble mange nordmenn utskrevet til tvangsarbeid for tyskerne. Vinteren 1941 ble Ole Peter og faren sendt til Skattøra i Tromsø hvor de ble satt i arbeid på den planlagte sjøflyhavna. Arbeidet bestod blant annet i å bygge veier og brakker, i tillegg fikk Ole Peter god kontakt med en smed der. Kontakten resulterte i at han fikk det som var tilnærmet en lærlingetid. Arbeidet med sjøflyhavna skjøt fart og Ole Peter registrerte at det begynte å komme krigsfanger og arbeidere fra Organisasjon Todt til anleggene. De fikk aldri komme i nærheten av dem. Våren 1942 traff de skipperen og maskinisten på den nyinnkjøpte fraktebåten Morild 1 da denne lå i Tromsø og var på tur østover. Ole Peter og Peder Ingvart var begge ønsket østover, og med seg på reisen fikk de en mengde verktøy i tillegg til smieovnen. Karene ble nøye kontrollert, men verktøyet fikk de med. Høsten 1942 fikk den da 20 år gamle Ole Peter spørsmål om å være mannskap ombord på Morild 1 som gikk i rutefart mellom Tromsø og Kirkenes. Dette sa han ja til, og de gikk da en tur i uken mellom de to stedene. Morild 1 fraktet passasjerer, varer og post. Ved avgang i Tromsø ble papirene sjekket av en tysk vaktbåt. Så gikk ferden videre til Hammerfest, Havøysund, Honningsvåg, Kjøllefjord, Mehamn, Berlevåg, Båtsfjord, Vardø, Vadsø og Kirkenes. Turen gikk over tre-fire dager, og mannskapet var fem personer. Ole Peter var til å begynne med kokk før han gikk inn i rollen som matros. Mannskapet visste aldri om de ville bli angrepet av tyske fly, de var en torn i øyet på tyskerne fordi skipet gikk i sivil hurtigrutefart uten tysk mannskap. Det het seg at Morild 1 ikke skulle ha tyske passasjerer med. En hendelse satt i minnet hos Ole Peter i alle år etter krigen, det var den gangen da et tysk fly faktisk gikk til angrep og maskingeværsalven med nød og neppe bommet på båtens mannskap.

Den tyske ubåtjageren UJ 1110 gikk på en mine utenfor Hammerfest den 9. juli 1942, og 45 mennesker mistet livet i eksplosjonen og det påfølgende forlis. Ole Peter befant seg da ombord på båten Linnes av Lerresfjord, som var rekvirert av tyskerne. De tyske vaktene på Linnes beordret mannskapet inn i redningsarbeidet. Det var flere omkomne, rester etter mennesker fløt i sjøen. Mannskapet kunne ikke si nei, og de ble utsatt for svært sterke inntrykk da de plukket opp kroppsdeler. Ole Peter tenkte ikke så mye på det da, reaksjonen kom først i etterkant. Etter det bestemte han seg for ikke å gå flere turer med Linnes.

Den 19. juli 1942 gikk Morild 1 i rute fra Hammerfest mot Honningsvåg. Den dagen skjedde det noe som i ettertid har vært vanskelig å forklare.

– Skipperen var litt trøtt, og da vi hadde passert Mylingen sa han at han ville strekke seg litt og at vi kunne trekke i fløyta når vi nærmet oss Havøysund. Etter en stund gikk plutselig døren opp og skipperen sa til oss at vi skulle gå inn til Burstad i Måsøy og trekke i fløyta når vi var der. Vi gjorde som han sa, men da vi hadde trukket i fløyta kom han springende og lurte på hva vi skulle der. Vi sa at han hadde gitt ordre om å gå til Burstad, men dette benektet han høylytt selv om vi var flere som så han. Vi fortsetter og ved Altsula ser vi plutselig flyaktivitet over Honningsvåg.

Klokken 18.10 den 19. juli kom fire russiske fly inn over Honningsvåg og slapp sin dødelige last. Syv nordmenn og en tysker omkom, tre ble alvorlig skadet. Det oppsto betydelige skader på bebyggelsen. I havna, hvor Morild 1 etter planen skulle ha ligget, traff bombene motorkutterne Store Bill og Aud. Mannskapet på fem ombord på Store Bill var blant dem som omkom. Ole Peter forteller at Store Bill var med en levering poteter til Honningsvåg og at Morild 1 etter planen skulle ligge på deres ankringsplass.

I september 1943 gikk Morild 1 ut av hurtigrutetrafikk og satte kursen sørover til Stord hvor planen var at det skulle utføres en forlengelse av båten, samt et motorskifte. Det ble et langt opphold, helt frem til høsten 1944. Da fikk Ole Peter et brev fra moren. Moren skrev at ryktet om en forestående evakuering av byen hadde kommet. Ole Peter tenkte at å evakuere en hel by kunne ikke gå an. Morild 1 gikk først til Bergen hvor de lastet inn tjære og bek til Hauan, i tillegg hentet de mel til Statens Mellager i Hammerfest. Disse varene gjorde mannskapet overbevist om at ryktene om en forestående evakuering var overdrevet. Fra Bergen gikk de videre til Bodø. Da de kom til Bodø fikk de beskjed om å gå til Sortland for å losse melet, i tillegg måtte de gå til Harstad hvor Morild 1 ble satt inn i evakueringstrafikken.

Ole Peter Gjøvik gikk bort 16. oktober 2017, og først like før han døde mottok han en medalje for innsatsen under krigen. Ole Peter var en krigsseiler fra nord.

Morild 1 fotografert i 1942 − 1943. Foto: Arkiv Rune Rautio.

Ole Peter Gjøvik hadde sterke minner om tiden som krigsseiler i Hjemmeflåten. Foto: Roger Albrigtsen.

Familien Gjøvik på Molla i Hammerfest. Bestemor i døråpninga. Elsa til venstre, Karen til høyre og Ole Peter. I vogna ligger Dagmar. Foran mor og far. Foto: Privat.

Ole Peter seilte etter krigen i tjeneste for Finnmark Fylkesrederi − FFR.
Foto: Privat.

Den tomme livbåten

Denne historien handler om en krigsseiler som var skytter på det norske tankskipet Nina Borthen. Peder Kornelius Olsen het karen som 20. juli 1940 mønstret på KNM Heimdal som skytterelev, stedet var Port Edgar i Skottland. Olsen kom opprinnelig fra Hammerfest, der så han dagens lys for første gang 4. april 1914. Foreldrene het Sarak og Inger Gjertrude, han fra Hammerfest og hun fra Kvænangen. Familien bosatte seg senere i Kvænangen, der Peder tok opp fiskeryrket. Vi drar tilbake til Skottland der byggingen av marinens stasjon i Port Edgar tok til sommeren 1940. Port Edgar var hoveddepot for marinens fartøyer, som var stasjonerte på østkysten av Storbritannia. KNM Heimdal fungerte som både depotskip og treningsarena for de norske skytterne som kom til å bli satt inn i tjeneste på norske handelsskip. Etter noen ukers trening ombord på Heimdal mønstret nyutdannet skytter Peder Kornelius av 3. september 1940. Høsten 1940 var behovet for skyttere i marinen stort, og allerede neste dag mønstret hammerfestingen på det norske tankskipet M/T Nina Borthen. Den 20. juli 1940 hadde Nina Borthen blitt angrepet av tyske fly uten at noen av mannskapet mistet livet. Hun gikk da i konvoi. Peder Kornelius ble matros med skyttertillegg i hyren. Nina Borthen gikk inn i fraktefart, og den 30. september seilte tankskipet i konvoi fra Milford Haven, Pembrokeshire, Wales. Konvoien ble oppløst i en kraftig storm 5. oktober, og neste dag var Nina Borthen forsvunnet. Hva som hendte ble ikke kjent før en i tyske kilder fant informasjon om ubåtenes torpederinger. Dette bringer oss tilbake til U-103 hvor Viktor Schütze hadde kommandoen (se kapitlet «60 sekunder»). Klokken fire minutter over ti om kvelden den 6. oktober 1940 sendte ubåten en torpedo mot tankskipet. Nina Borthen ble truffet og fikk slagside, men hun rettet seg opp. Ti minutter senere traff torpedo nummer to. Den tredje traff klokken 22.38, og den fjerde klokken 23.30. Nådestøtet førte til at motortankeren brakk i to og sank. Dramatikken ombord, og den fortvilte kampen for overlevelse, kan en i dag ikke si noe om. Ingen sjøforklaring er å finne. Torsdag 19. desember 1940 drev en livbåt i land ved den lille fiskerlandsbyen Dunmore East i Irland, båten var tom. Ingen av mannskapet på 35 ble noen gang funnet. De omkomne var 25 nordmenn, sju briter og en indoneser. Blant dem skytter, og finnmarking, Peder Kornelius Olsen.

De 25 norske som omkom:

Eilif Hansen Thorsø, matros

Olaus Andreas M. Sørensen, motormann

Martin Sulebust, matros/skytter

Trygve Skogmo, andremaskinist

Peder Kornelius Olsen, matros/skytter

Jens Johan Olsen, sjømann

Gudmund Johan Olsen, tømmermann

Bjarne Haakon Nielsen, skipsfører

Olaf Nielsen, maskinist

Kjell Loga, motormann

Erling Villiam R. Larsen, fyrbøter

Ola Gregorius Korsnes, matros

Ragnvald Martin O. Kragseth, matros

Oskar Johann Klausen, motormann

Hans Josef Bjarne Johnsen, matros

Bertrand Høie Jacobsen, radio-/styrmann

Jørgen Gundersen, stuert

Hilmar Arnold Feltstykket, smører

Evert Ebstein, lettmatros

Håkon Johan Aas Bottolfsen, sjømann

Erling H. Borthen, førstestyrmann

Godtfred A. Petter Bloch, båtsmann

Finn Beckmann, styrmann

Jacob Lund Bentsen, motormann

Karl A. Andreassen, maskinist

Kilder:

krigsseilerregisteret.no

uboat.net

Wikipedia om U-103

M/T Nina Borthen. Foto: krigsseileregisteret.no

Peder Kornelius Olsen fra Hammerfest omkom da M/T Nina Borthen ble senket av tysk ubåt U-103 den 6. oktober 1940. Foto: Våre Falne.

Stuerten fra Hammerfest

Den 13. juli 1942 seilte dampskipet Leikanger fra Cape Town med kurs mot Trinidad. Fire av lasterommene inneholdt malm. Elleve dager senere møtte det norske skipet sin skjebne. Ombord befant en finnmarking seg, han het Oscar Mathisen. Fredag 27. februar 1914 så han for første gang dagens lys i Hammerfest. Foreldrene Walther og Mathilde var begge fra byen langt mot nord. Hammerfest var i 1914 en by i vekst. Ishavsekspedisjonene brakte med seg ny velstand. Dette året var 23 skuter fra byen på tokt i ishavet, besetningen var 260 mann stor. Fangstene var gode, hele 600 000 kilo spekk endte i byen for videreforedling. Oscar Mathisen og familien bodde og levde ved sjøen, og stadige anløp av skuter var for mange gutter en spennende del av hverdagen under oppveksten. For Oscar ble det sjømannslivet som lokket i kombinasjon med gleden over å lage mat. Da han hadde fullført stuertskolen gikk det ikke lang tid før han kunne søke hyre. Samtidig hadde krigen kommet til byen i nord. Første mønstring som stuert under krigen var 4. august 1941. Den mandagen gikk han ombord i dampskipet Sigrid med hjemmehavn i Trondheim. Det gikk bare 21 dager før han mønstret av. Deretter fulgte et opphold på vel to uker før han mønstret på dampskipet Leikanger onsdag 10. september 1941. Lasteskipet D/S Leikanger ble bygget i 1923 for Bergensrederiet Westfal-Larsen & Co. Mannskapet i 1941 besto av rundt 30 mann, og stuert Mathisen fikk nok sving på grytene. Han seilte inn i nyåret 1942, året da tyske ubåter herjet med den allierte skipsfarten. En stadig perfeksjonering av ubåtenes angrepstaktikker førte til stadig økende tap av menneskeliv og tonnasje. Den 13. juli 1942, en mandag, seilte Leikanger fra Cape Town i Sør-Afrika med kurs for Trinidad med 31 mann og en last på 1000 tonn malm om bord. Den første delen av reisen gikk uten eskorte, men etterhvert brøt skipet ut av konvoien hun var en del av. Mandag 27. juli 1942 ble Leikanger oppdaget av den tyske ubåten U-752. Klokken fjorten minutter over to om ettermiddagen rammet den første av to torpedoer, den neste ti sekunder etter. Eksplosjonene rystet skipet, en miks av olje, last og skipsdeler føk gjennom luften. Leikanger var dødsdømt, og førti sekunder etter at torpedoene rammet lå deler av mannskapet i sjøen hvor de svømte for å komme seg unna dragsuget av skipet på vei ned i dypet. To av redningsflåtene skjøt opp av dypet, disse ble redningen for 13 av mannskapet. Etter å ha mistet sine kamerater pågikk en kamp for overlevelse, men det var nå ikke kulden som truet med å ta liv. En brennende sol dehydrerer raskt. Blant alle vrakrestene lyktes det å få tatt opp en trekasse med signalflagg. Med disse flaggene som eneste vern mot solen ble 13, nærmest nakne, menn stadig tørstere og desperate. Ingen visste om redningen ville dukke opp. Det tok fire dager før amerikanske S/S Harry Luckenback fant karene, alle 13 hadde berget livet. Den 12. august ankom skipet Cape Town, og to dager etter ble sjømennene satt i land i samme by som de en måned tidligere tok fatt på seilasen. Stuert Oscar Mathisen fra Hammerfest samt 17 andre kom aldri hjem. Han ble 28 år gammel.

U-752, var en ubåt av typen VIIC. Kommandør ombord var Karl-Ernst Schroeter. 23. mai 1943 ble U-752 angrepet i Nord-Atlanteren av et Swordfish fly fra eskortehangarskipet HMS Archer. Av ubåtens mannskap på 46 omkom 29, blant dem Korvettenkapitän Karl-Ernst Schroeter. Han ble 30 år gammel.

Kilder:

uboat.net

Våre Falne

Dampskipet Leikanger.
Foto: H. Larsson Feddes samling via krigsseilerregisteret.no

Oscar Mathisen, stuerten fra Hammerfest, omkom under torpederingen.
Foto: Våre Falne.

Seksbarnsfaren fra Vadsø

Wictor Esbensen var bare 16 år gammel da han ble foreldreløs i 1897. Vadsø-gutten ble adoptert bort til familien Larsen i Sandefjord. Ti år senere giftet han seg med Elvina Larsen, datteren til skipsreder og hvalfanger Carl Anton Larsen. Paret slo seg ned i Bærum og fikk seks barn. Esbensen tok utdanning som førstestyrmann og kaptein. Sammen med svigerfaren utforsket han Antarktis, karene lette etter flere steder å drive hvalfangst. Julaften 1904 kom den første landbaserte hvalstasjonen i Antarktis i drift, stedet Larsen og Esbensen valgte var Grytviken på Sør-Georgia. I dag er Esbensen Bay oppkalt etter Wictor. Da andre verdenskrig brøt ut var Esbensen kaptein ombord på dampskipet Bjørnvik. Skipet ble ikke tatt av tyskerne. I april 1940 lå hun til kai i Methil på østkysten av Skottland. Bjørnvik kom raskt inn i alliert tjeneste, frakt av bensin var primæroppgaven. Mandag 26. januar 1942 var Bjørnvik i Newport, Wales. Der hentet hun en bensinlast på 880 tonn. Klokken 14.00 avgikk hun fra kai med los ombord. Kurs ble satt mot Fowey i Cornwall, England. Om kvelden la hun til kai i Barry Roads, Wales. Tirsdag lettet hun anker klokken 8.30 i sørvestlig frisk bris og sluttet seg til konvoien som skulle lede skip og mannskap trygt frem til Fowey. Vinden økte på til kuling utover dagen og nordvesten slo inn. Sjøen ble stadig grovere. Bølgene slo med stor kraft inn over dekk, vannmengdene gjorde skipet tungt. Snart hadde de ikke kraft nok til å holde følge med konvoien. Klokken 19.00 om kvelden lå hun som siste skip. De andre forsvant raskt ut av syne. Kaptein Esbensen klarte ikke holde følge da skipet passerte Hartland Point. Selv om Bjørnvik gikk for full fart gjennom natten. Uværet ga seg ikke, stiv kuling fulgte. Om morgenen torsdag 28. januar var det ingen tegn til konvoien. Under førstestyrmannens vakt peilet de land og fant ut at Bjørnvik befant seg utenfor Cape Cornwall. Med ett løp skytterne til maskinkanonene. To fly ble observert, men de viste seg å være britiske. Mannskapet måtte være på vakt, derfor ble kanonene innsmurt og overhalt etter uværets nattlige herjing. Klokken 12.30 ble førstestyrmannen avløst. Klokken 15.00 rundet de Longship i god fart og klokken 18.00 passerte de Lizard Point, Cornwall. Vinden hadde løyet. Karene var på god vei mot Fowey, det begynte å mørkne der de seilte omtrent fem nautiske mil av Lizard Point. Femten minutter over seks gikk førstestyrmannen for å spise, da han var ferdig hadde klokken blitt halv sju. På broen befant andrestyrmannen, rormannen og en skytter seg. Førstestyrmannen hørte skudd fra broen. Da førstestyrmannen kom ut på dekk falt bombene en etter en, og han ble slått i dekket. Uskadd og noe fortumlet observerte han at to bomber traff lasterommet. Lasten tok fyr. Vinsjen og stormasten knakk, de forsvant begge over skipssiden. Voldsomme eksplosjoner, damp, røyk og flammer steg opp fra dekket. Ingen klarte å redde seg fra maskinrommet, kjelerommet eller lugarene. Nok en bombe falt kloss ved styrbord og eksploderte. Alle eksplosjonene skjedde i løpet av få sekunder. Bjørnvik var fortapt, mannskapet kjempet for livet. Hun sank med akterenden først, og forsvant etter 30 − 40 sekunder. Skytteren som hadde vakt på broen ble reddet opp på en flåte fyrbøteren hadde klart å få fatt i. Litt senere ble også førstestyrmannen tatt opp i den. De tre karene ropte og lette etter andre overlevende, men det fantes ingen tegn til liv. Etter å ha drevet rundt i flåten i 17 timer ble de tatt opp av det hollandske skipet Rika og brakt inn til Falmouth, Cornwall. Der avga de sin sjøforklaring. Den britiske skytteren, førstestyrmannen og fyrbøteren var de eneste overlevende av mannskapet på 19. Av de 16 som omkom var 11 nordmenn. En av disse seksbarnsfaren Wictor Esbensen (60) fra Vadsø.

Kilder:

Dekksdagbok D/S Bjørnvik

Sjøforklaring D/S Bjørnvik

Wikipedia om Wictor Esbensen

Våre Falne

D/S Bjørnvik, her med tidligere navn Reiaas.
Foto: skipshistorie.net

Wictor Esbensen omkom da D/S Bjørnvik ble bombet i senk av tyske fly.
Foto: Våre Falne.

Bjørnvik ble bygget som britisk kanonbåt HMS Kildress i 1918 og senere ombygget til lasteskip. Bildet viser søsterskipet HMS Kildagan.
Foto: Imperial War Museum.

Hvalfangere i krig

De norske hvalfangstskutene seilte alltid ut i september. September 1939 ble det ikke slik. Krigen brøt ut i Europa samme måned. Rederne var usikre på hvordan alt ville utvikle seg, derfor seilte kapteinene ut skipene sine først i oktober. Miner og fiendtlige fartøyer var noen av truslene de kunne kom ut for. Krigsårene 1939-1945 kom til å bli dramatiske for hvalfangerne.

Historien om hvalfangerne under krigen ble i 6. oktober 2018 trukket frem av historiker Simen Zernichow i artikkelen «Fra hvalfanger til krigsseiler», artikkelen ble publisert i spalten med navn I et historisk lys. Zernichow arbeider til daglig ved stiftelsen Arkivet Freds- og menneskerettighetssenter hvor han blant annet har hovedansvar for krigsseilerregisteret. I registreret registreres krigsseilerne med navn, mønstringer og annen informasjon. Om en søker på navn eller skip kommer en rekke spennende opplysninger frem. Forfatteren av denne boken har i arbeidet brukt krigsseileregisteret dag og natt. Arbeidet Zernichow og de andre ansatte gjør er av uvurderlig betydning for arbeidet med en bok som denne.

Under krigen var to finnmarkinger ombord i flytende hvalkokerier. Da krigen kom til Norge var 11 hvalkokerier og 105 fangstbåter på vei hjem fra fangstfeltet i Sørishavet, Antarktis. Skutene satte kursen mot alliert farvann der de fikk solgt varene. I likhet med skipene i handelsflåten gikk hvalfangstflåten inn i Nortraship. Hele 6300 nordmenn var på en eller annen måte en del av hvalfangsten under krigen. For de fleste var krigsutbruddet begynnelsen på fem år uten kontakt med familien hjemme. Mange fikk ikke nyheter om hvor de befant seg eller hva som hendte med dem. Flere av hvalfangstbåtene ble under krigen bygget om til minesveipere og eskortefartøyer og inngikk i Royal Navy. En rekke erfarne hvalfangere ble nå krigsseilere etter avtale med den norske regjeringen i London. Fra mai 1945 av dro norske hvalfangere hjem, men mange kom aldri hjem til familiene som hadde ventet forgjeves.

Disse to finnmarkingene seilte i hvalfangstekspedisjon 1939 − 1940, og inngikk senere i handelsflåten: Per Johnsen Anti, født 22. februar 1895 i Karasjok.

Per mønstret på det flytende hvalkokeriet D/S Southern Empress 13. oktober 1939 og mønstret av 30. september 1941. Den 26. mai 1942 mønstret han som fyrbøter på det norske dampskipet Troubadour i Liverpool. Der ble han ombord til 25. august 1943. Den 27. oktober samme år mønstret Per Johnsen Anti på M/S Ivaran som matros, skipet gikk i Murmansk-konvoiene. Krigsseileren Per Johnsen Anti overlevde krigen.

August Emil Olsen, født 19. juni 1924 i Hammerfest.

August Emil mønstret på det flytende hvalkokeriet Terje Viken i 1939. Han var ombord da Terje Viken ble torpedert og senket 7. mars 1941 av tysk ubåt U-99. Hvalkokeriet var på reise fra Glasgow til Curacao. To personer omkom i angrepet. Den 22. april 1941 inngikk han i hæren og ble derfra overført til marinen 1. mai 1943. Tjenesten varte til 9. januar 1946. Krigsseileren August Emil Olsen overlevde krigen.

Kilder:

Artikkelen «Kvalfangst, om hvalfangst i 1940-1945», arkivverket.no

Artikkelen «Fra hvalfanger til krigsseiler av Simen Zernichow», publisert i Agderposten 6. oktober 2018

krigsseilerregisteret.no

Utenlandsk alliert marine

Den britiske marinen, Royal Navy, hadde ved krigsutbruddet en relativt stor flåte av større krigsskip. De hadde svært få fartøyer som egnet seg til beskyttelse av sivile lastefartøy. Det ble bygget om noen eldre destroyere fra første verdenskrig samt noen fartøy fra fiskeflåten, disse inngikk i eskorte under alliert konvoifart fra første stund. Mangelen på egnede eskortefartøyer førte til at britene måtte konsentrere seg om byggingen av, i første runde, enkle fartøyer av korvett-typen. I løpet av 1940 bygget britene 19 eskortejagere og 56 korvetter. De bygget rundt 150 korvetter under krigen i tillegg til fregatter og jagere. Sju finnmarkinger var krigsseilere for utenlandsk alliert marine:

Anders Marinius Andreassen, født 11. april 1883 i Måsøy. Anders var ombord i ni skip under krigsårene. Den 30. mai 1941 var han ombord i D/S Rinda som ble torpedert og senket utenfor Liberia av tysk ubåt U-38. Skipet var i seilas fra Haifa og Table Bay til Freetown og Storbritannia med stykkgods. 13 av mannskapet mistet livet. Krigsseileren Anders Marinius Andreassen overlevde krigen.

Magnus Theodor Johannessen, født 15. juli 1912 i Dyfjord. Magnus Theodor var ombord i sju skip under krigsårene. Han overlevde krigen og bosatte seg i Australia.

Leif Emil Johansen, født 31. juli 1916 i Finnmark (ukjent hvor). Leif Emil var ombord på fire skip under krigen. Da han befant seg ombord i tankskipet Beaulieu den 4. august 1940 ble skipet beskutt og senket av den tyske hjelpekrysseren Widder. Beaulieu var da i seilas fra Punta Delgado til Caripito. Fire av mannskapet omkom. Krigsseileren Leif Emil Johansen overlevde krigsseilasen. Han døde i en ulykke 31. august 1945.

Karl Jonatan Joki Stenmark, født 27. mars 1914 i Vadsø. Karl Stenmark reiste til sjøs allerede som 14-åring i 1928. Han mønstret på M/T Belita den 16. oktober 1939. Var i Trinidad på M/T Belita 9. april 1940. Mønstret av 29. april 1942. Mønstret så på M/T Egerø og M/T Dageid. Etter mange år i handelsflåten gikk Stenmark inn i Den kongelige norske marine 1. desember 1943. Antatt da som Utskrevet dekksmann, offisersaspirant (underlagt Sjøforsvarets Overkommando i London). Gikk videre til Marinens rekruttskole i Skegness etter en uke. Var der frem til 24. februar 1944 og tok deretter ca. to måneders sikkerhetskurs ved skoleavdelingen i London. Tok Liaisonkurs og etteretnings- og sikkerhetskurs i 1944 ved Hærens krigsskole. Tok flere andre kurs våren 1944. 24. mai 1944 blir han Utskrevet fenrik − spesiell tjeneste. Mønstret på den britiske destroyeren HMS Opportune høsten eller vinteren 1944. Dette var starten på 35 år som offiser i marine; først i Storbritannia og så i Norge. I januar 1945 var Stenmark tjenestegjørende offiser ved radioskolen i Edinburgh. Tjenestegjorde ved Marineavsnitt Kirkenes (MAK) som sambandsoffiser fra 22. februar 1945 til 4. juni 1945. Hans karriere som marineoffiser varte helt til juni 1978, da han ble pensjonist.

Kristoffer Kristoffersen, født 4. juli 1913 i Talvik. Kristoffer var ombord på to skip under krigen. Han mønstret på M/K Brødrene den 14. april 1942, og den 26. juli var han skipsfører ombord. Kristoffer ble reddet ved forlis den 26. desember 1942. Den 5. juni 1943 mønstret han på D/S Gaa Paa som skipsfører. Skipet tjenestegjorde i Divisional Sea Transport Officer (DSTO) Island i perioden 26. september 1940 til 23. mai 1945. Sjøfolk påmønstret i nevnte periode var i utenlandsk alliert marine. DSTO Island var en del av den britiske marinen, men båtene gikk med sivile besetninger. Kristoffer Kristoffersen overlevde krigen. Han mønstret av D/S Gaa Paa den 30. juni 1945.

John Andreas Pedersen, født 12. januar 1914 i Alta. John Andreas seilte med M/K Brødrene fra Altafjord til Island 15. april 1942. Ankom islandsk havn 1. mai 1942. Fra 2. februar til 28. mai 1943 var han om bord på D/S Akershus. Videre i tjeneste på D/S Gaa Paa fra 5. juni 1943 til 30. mai 1944. Den 16. juni 1944 ble han kokk ombord på D/S Svalbard der han var til 31. desember samme år. Den 1. januar var John Andreas styrmann på samme skip frem til 10. august 1945 da han mønstret av i Tromsø. Han overlevde krigen.

Thorvald Pettersen, født 14. mai 1904 i Kjøllefjord. Thorvald var ombord på åtte skip under krigen. Hans andre mønstring var som fyrbøter på D/S Magnhild 23. oktober 1941. Den 5. mai 1942 grunnstøtte dampskipet på Virgin Rocks, nær Argentia, Newfoundland, på reise fra Providence til Argentia med stykkgods. Thorvald mønstret av tankskipet Noreg 2. januar 1946 i Southampton. Krigsseileren overlevde krigen.

Kilder:

22 mann borte

I det lille fiskeværet Kiby, fire kilometer nordøst for Vadsø, kom en gutt til verden 12. mars 1902. Foreldrene Hartmann og Juliane Hansen ga den vesle gutten navnet Sigvald Marelius. Vi vet lite om hvordan oppveksten til gutten var, men nærheten til havet virket forlokkende på en rekke unge gutter og menn fra byen. I juli 1940 finner vi Sigvald Marelius i New York, han har da mønstret av det norske skipet M/S Bernhard. Senere samme år mønstrer han på dampskipet Skrim. Onsdag 4. desember 1940 var D/S Skrim i konvoi OB-252 fra Oban, Skottland, mot Sydney i Nova Scotia, Canada. Været ble så dårlig at skipet ble hengende etter, og ingen av de andre skipene i konvoien gjorde flere observasjoner denne dagen. Klokken ti på sju om kvelden ble skipet oppdaget av den tyske ubåten U-43. I timene som fulgte jaktet ubåtkommandør Wolfgang Lüth på henne. Klokken fire minutter på halv elleve om kvelden sendte ubåten en torpedo mot Skrim, men denne traff ikke. Lüth beordret torpedo nummer to avfyrt, og denne traff akterskipet. Skrim forsvant etter 63 sekunder. Hele mannskapet på 22 ble borte. En av dem var Sigvald Marelius Hansen fra Vadsø. Først i 1945 kom dødsannonsen i avisene.

Kommandør Wolfgang Lüth forlot U-43 i januar 1942 og tok kommandoen over U-181. Den 30. juli 1943 ble U-43 senket av en torpedobomber av typen Grumman TBF Avenger fra det amerikanske eskortehangarskipet USS Santee. Flyet slapp en Mark 24 FIDO torpedo og senket ubåten sørvest av Azorene. Hele ubåtmannskapet på 55 omkom.

For Wolfgang Lüth endte livet brått. Den 13. mai 1945 var han på vei inn på marineskolen der han arbeidet, men Lüth oppga ikke passordet da vakten på avstand ropte til han i mørket. Dermed fyrte vaktposten av et skudd som traff Lüth i hodet og drepte han momentant.

Det har dessverre ikke lyktes forfatteren å fremskaffe et foto av Sigvald Marelius Hansen.

Kilder:

Sigvald Marelius Hansens dødsannonse kom på trykk i 1945.

D/S Skrim. Foto: skipshistorie.net

Ubåtjakten

Murmanskkonvoiene med forsyninger til Sovjetunionen i perioden 1941-1945 er betegnet som en av krigens mest dramatiske operasjoner. Skipene seilte i konvoi fra en rekke havner med kurs for Murmansk og Arkhangelsk. I sommerhalvåret gikk ruten nord for Island, Jan Mayen og Bjørnøya. I vintermånedene la en ruten mot Finnmarkskysten for å unngå isen som skapte utfordringer vinterstid. Tyske fly og ubåter fra norske baser kom med stadige nålestikk mot de allierte handelsskipene. Tapene var store, overlevde du et angrep og havnet i vannet døde du etter få minutter i det iskalde vannet. Eskortefartøyene på havet og i luften skulle sørge for å beskytte mot fiendtlige angrep. To av de tyske ubåtene som opererte utenfor kysten av Finnmark var U-472 og U-288. Først kommer her historien om U-472s første − og siste stridspatrulje i Barentshavet. I 1944 mistet den tyske krigsmarinen 249 ubåter, det største tapet under hele krigen. Den tyske ubåt-typen VIIC var arbeidshesten i Hitlers krigsmarine. U-472 var 67 meter lang, ni og en halv meter høy, og hadde et mannskap på 53 ombord. Ubåten tilhørte i 1944 den 11. ubåtflotilje, i sin aktive periode fra mai 1942 til mai 1945 var 190 ubåter tilknyttet flotiljen. Basen lå i Bergen, Hordaland. 11. ubåt-flotilje ble opprettet 15. mai 1942 under kommando av Korvettenkapitän Hans Cohausz. Fra desember 1944 av tok Korvettenkapitän Heinrich Lehmann-Willenbrock kommandoen over flotiljen som var i virksomhet frem til mai 1945. Fra basen i Bergen opererte ubåtene i all hovedsak i Nordsjøen, samt i angrep mot allierte konvoier på vei til Murmansk. I løpet av få år ble Bergen en marinehavn av dimensjoner. Med sine 12 078 mann på land og 4106 til sjøs utgjorde krigsmarinen langt på vei det største innslaget av tyske tropper i Bergensområdet. Ubåtene av typen VIIC hadde svært lang rekkevidde. Neddykket kunne de gå bare 15 mil i fire knops fart, men i overflatefart seilte ubåtene hele 15 700 kilometer i 10 knops fart. En tur nordover til kysten av Finnmark ble unnagjort på få dager. I ubåten var det fem torpedoutskytningsrør, fire foran og ett bak. Antallet torpedoer var normalt fjorten. I tillegg hadde VIIC en 88 millimeterkanon og en dobbel 20 millimeters luftvernkanon montert på dekk. Mannskapsantallet varierte mellom 44 og 60.

U-472 ble sjøsatt lørdag 6. mars 1943 ved Deutsche Werft, marineverftet i Kiel. Onsdag 16. mai samme år tok Wolfgang Friedrich Freiherr von Forstner kommandoen over U-472. Ubåten ble underlagt 5. ubåtflotilje fra slutten av mai, og treningspatruljene kunne ta til. Kursen ble først satt mot Kiel før hun gikk nordover til Hammerfest og deretter sørover til Narvik. Perioden med trening varte fra 26. mai 1943 til 1. januar 1944. U-472 ble da en del av 11. ubåtflotilje med Skjomen, en fjord litt sør for Narvik, som base. Det var fra Skjomen hun startet på sin første stridspatrulje. Torsdag 24. februar 1944 seilte hun ut fra Skjomen og nordover mot Barentshavet. Endelig kunne kommandør von Forstner begynne jakten på fienden. Lørdag 4. mars befant U-472 seg utenfor kysten av Finnmark, sørøst av Bjørnøya. I samme område befant hangarskipet HMS Chaser og destroyeren HMS Onslaught seg. I jakt på ubåter hadde et fly av typen Fairey Swordfish tatt av fra hangarskipet. Destroyeren klargjorde sin bevæpning om det skulle dukke opp et passelig mål. U-472 ble oppdaget, og da ubåten kom opp i overflatestilling fyrte HMS Onslaught løs og torpedoen som hang under buken av flyet fra HMS Chaser ble sluppet. I infernoet som fulgte døde 23 av ubåtmannskapet. 30 overlevde og ble tatt opp av de allierte skipene. U-472 sank etter angrepet, i dag ligger hun ennå på havets bunn i Barentshavet, noen mil utenfor kysten av Finnmark. Kommandøren overlevde angrepet. Etter at krigen var over havnet han i fangenskap i den engelske leiren Norton som lå i byen Cuckney, Nottinghamshire. Der satt han fanget til november 1947. Da han kom ut i frihet igjen fortsatte han sitt virke i marinen frem til han gikk av med pensjon. Wolfgang-Friedrich Freiherr von Forstner døde 24. september 1999, han ble 82 år gammel.

U-288 var underlagt den 13. ubåtflotilje. Denne hadde sin base i Trondheim fra juni 1943 til mai 1945. Året var 1944, måneden mars. Konvoi JW-58 forlot Loch Ewe i Skottland den 26., og den 29. sluttet eskortehangarskipene HMS Tracker og HMS Activity seg til konvoien. Ombord på HMS Activity befant det seg tre fly av typen Swordfish og sju av typen Wildcat. Det var den britiske 819. skvadron som opererte flyene. HMS Tracker var oppsatt med tolv fly av typen Grumman Avenger og sju Wildcat fra 846. skvadron. Konvoiens første møte med fienden utspant seg da to Wildcat-fly fra HMS Activity den 30. mars skjøt ned en Junkers Ju 88. Neste dag ødela Wildcat-flyene to fly av typen Focke-Wulf FW 200. Om ettermiddagen den 31. skjøt Wildcat-fly som tok av fra begge eskortehangarskipene ned et sjøfly av typen Blohm & Voss BV 138. Den første tyske ubåten oppdaget av et Swordfish fra HMS Activity var U-288. Mandag 3. april lå ubåten i overflatestilling, og da pilotene gjorde en sving over ubåten mottok de kraftig luftvernskyts fra U-288. De tilkalte assistanse, og snart kom en Avenger og en Wildcat fra HMS Tracker til unnsetning. En kombinasjon av direkte ild mot ubåten og dypvannsbombeslipp viste seg å være et svært effektivt virkemiddel. I det ene flyet satt en fotograf som foreviget den tyske ubåtens undergang. Selv om ubåten gjorde en rekke unnamanøvre ble hun senket i Barentshavet, sørøst av Bjørnøya. Hele mannskapet på 49 omkom.

Den tyske ubåten U-472 ble senket utenfor kysten av Finnmark 4. mars 1944.
Foto: Arkiv Andreas Angerer.

Kommandøren ombord i U-472 var Wolfgang-Friedrich Freiherr von Forstner. Foto: Arkiv Andreas Angerer.

Den britiske destroyeren HMS Onslaught gikk til angrep med raketter og tungt skyts. Foto: Imperial War Museum.

Fairey Swordfish-torpedobomberen som angrep U-472 tok av fra hangarskipet HMS Chaser.
Foto: Royal Navy. Imperial War Museum.

U-288 hadde ingen sjanse da hun ble angrepet, de allierte flyene dokumenterte angrepet. Foto: Arkiv Andreas Angerer.

En dypvannsbombe slippes. Foto: Arkiv Andreas Angerer.

Kommandør Willy Meyer gikk ned med resten av mannskapet.
Foto: Arkiv Andreas Angerer.

I nøytral fart 1939 − 1940

De som seilte i nøytral fart var krigsseilere selv om Norge var nøytral etter at krigen brøt ut i Europa. Denne perioden strekker seg fra 1. september 1939 til 9. april 1940. Krigsseilerregisteret har i dag registrert 40 kvinner og 20 143 menn i nøytral fart for den norske handelsflåten. Den første fasen av krigen i Europa ble i all hovedsak utkjempet til sjøs. Onsdag 13. september 1939 kom det første norske krigsforliset da M/S Ronda ble minesprengt utenfor kysten av Nederland, og 17 mennesker mistet livet. Flere angrep fulgte høsten og vinteren 1939 og på nyåret 1940. I Nordsjøfart mellom Norge og Storbritannia var faren for angrep fra tyske ubåter stor. I tidsrommet fra september 1939 til 9. april 1940 forliste i alt 50 norske skip som følge av krigshandlinger. I tillegg forsvant åtte skip sporløst i samme tidsrom. Totalt mistet 394 mennesker livet i denne perioden. Gå gjerne inn på krigsseilerregisterets søkbare nettside for å lese mer om hvilke skip finnmarkingene seilte på og hva som hendte. I denne boken behandles noen enkelthendelser i egne kapitler.

Finnmarkinger omkommet under nøytral fart 1939 − 1940:

Johan Andreas Kristoffersen, født 14. mars 1914 i Kirkenes, død 30. oktober 1939. Han var donkeymann på D/S Varangmalm da skipet ble minesprengt 29. oktober 1939 utenfor Humber på reise fra Kirkenes til Antwerpen. Døde av skadene fra eksplosjonen.

Ingebert Støbakk, født 24. juni 1912 i Gamvik, død 15. desember 1939. Han var stuert på D/S Strindheim, og omkom da skipet ble mineprengt.

D/S Steinstad var på reise fra Tyrkia til Bjølvefossen med råvarer da hun 15. februar 1940 ble praiet av tysk ubåt utenfor vestkysten av Irland. Besetningen ble beordret i to livbåter, hvoretter skipet ble torpedert. Den ene livbåten, en motorbåt, tok den andre på slep. Etter 15 timer brakk sleperen, og de to livbåtene kom bort fra hverandre. Etter fem dager, utmattede og i en ramponert livbåt, kom 11 mann den 20. februar 1940 i land på Arranmore Island, Irland. 13 mann i den andre livbåten omkom. Fem av dem var finnmarkinger, og de døde 15. februar 1940:

Olaf Abrahamsen, født 3. august 1902 i Vadsø

Einar Haakonsen, født 9. oktober 1919 i Gamvik

Aage Marthinsen, født 14. februar 1916 i Tana

Alf Hedly Nilsen, født 5. april 1917 i Lebesby

Trygve Olsen, født 10. mars 1922 i Kirkenes

Andre finnmarkinger som seilte i nøytral fart 1939 − 1940:

Helge Anton Amundsen, født 16. april 1919 i Hammerfest

Anders Nikolai Andersen, født 14. september 1913 i Vest-Finn-mark

Hilmar Brose Andersen, født 30. september 1902 i Honningsvåg

Thoralf Erland Andersen, født 5. september 1914 i Vadsø

Herman Johan Andersson, født 26. mai 1907 i Honningsvåg

Martin Andreassen, født 15. mars 1922 i Vardø

Otto Laurits Jentoft Andreassen, født 6. juni 1910 i Måsøy

Asbjørn Antoniussen, født 17. oktober 1912 i Vardø

Johan Arntzen, født 19. mai 1920 i Sørreisa. Bosted Finnmark

Aage Johan Paul Arntzen, født 16. januar 1914 i Kirkenes

Felix Teodor Arvola, født 3. januar 1919 i Sør-Varanger

Arnulf Aslaksen, født 18. juni 1917 i Kviby, Alta

Marius Berg, født 14. oktober 1904 i Vardø

Marius Nevin Berg, født 22. mai 1909 i Loppa

Tidemand Leganger Berg, født 7. november 1911 i Skarsvåg

Johan Bjørklund, født 24. september 1897 Sør-Varanger

Fredrik Olai Brevik, født 3. oktober 1915 i Hammerfest

Axel Nikolay Brodtkorb, født 23. april 1911 i Vadsø

Anton Sofus Bugge, født 27. april 1900 i Hammerfest

Thorleif Olsen Bygnes, født 29. november 1916 i Avaldsnes. Bosted Finnmark

Arne Bøgeberg, født 18. november 1915 i Gamvik

Arne Dahl, født 21. november 1918 i Nesseby

Samuel Arnt Danielsen, født 8. juli 1905 i Kistrand

Albert Davidsen, født 19. juli 1906 i Mo i Rana. Bosted Finnmark

Bernhard Marelius Finstad, født 2. april 1900 i Vardø

John Kristian Forseth, født 18. mars 1913 i Vardø

Håkon Gjertsen, født 14. juli 1913 i Vardø

Greger Ragnvald Gregersen, født 26. august 1921 i Måsøy

Harris G. A. Gregersen, født 31. oktober 1910 i Måsøy

Kåre Johan Gregersen, født 31. mai 1923 i Måsøy

Georg Marelius Guldbrandsen, født 24. april 1899 i Hadsel. Bo-sted Finnmark

Steve Halvdan Olaus Guldjord, født 17. januar 1920 i Hammerfest

Erling Hansen, født 2. desember 1915 i Kjelvik

Evald Martin Hansen, født 5. juli 1912 i Lenvik. Bosted Finnmark

Hans Georg Ragnvald Hansen, født 3. mars 1904 i Vardø

Hjalmar Olaus Hansen, født 14. februar 1897 i Skjøtningberg

Ingvald Sigfred Hansen, født 2. juni 1897 i Kjelvik

Odd Einar Hansen, født 9. januar 1915 i Hammerfest

Sverre Kjær Hansen, født 8. april 1910 i Hammerfest

Hans Kristian Harjo, født 6. januar 1902 i Tana

Olger Marinius Hartvigsen, født 22. januar 1909 i Hammerfest

Kristen Gabriel Haugland, født 15. juni 1917 i Sør-Varanger

Ole Westad Hay, født 3. desember 1905 i Hammerfest

John Henriksen, født 2. februar 1914 i Måsøy

Olav Jakob Henriksen, født 3. desember 1915 i Lebesby

Birger Andreas Holmboe, født 20. april 1899 i Vardø

Rolf Holmen, født 13. mai 1915 i Kvalsund

Olav Marentius Holmgren, født 21. september 1910 i Alta

Reidar Holm, født 3. desember 1911 i Hammerfest

Knut Hornburg, født 21. juni 1913 i Hammerfest

Sigvald Marinius Hurthi, født 9. januar 1909 i Vardø

Peder Marinius Isaksen, født 28. mai 1901 i Vardø

Iver Myhre Iversen, født 23. mai 1908 i Hammerfest

Arne Nikolai Jacobsen, født 24. juni 1920 i Hammerfest

Aksel Jensen, født 29. september 1912 i Hammerfest

Reidar Jensen, født 14. april 1901 i Alta

Sverre August Jensen, født 30. juli 1902 i Hasvik

Hjalmar Henry Johannessen, født 27. april 1909 i Talvik

Magnus Theodor Johannessen, født 15. juli 1912 i Dyfjord

Erik Johansen, født 10. februar 1915 i Måsøy

Ingvald Johansen, født 16. august 1915 i Lebesby

Jørgen Johansen, født 3. august 1918 i Kirkenes

Kristian S. Johansen, født 23. januar 1885 i Vadsø

Trygve Håvald Johansen (Laheim), født 16. oktober 1921 i Stallo-gargo

Oddvar Johansen, født 11. mai 1918 i Vardø

Iver Nils Johnsen, født 2. september 1892 i Tana

Karl Jonatan Joki Stenmark, født 27. mars 1914 i Vadsø

Gunvald Kalland, født 18. april 1908 i Hammerfest

Peder Arnolf Karlsen, født 2. juni 1918 i Vardø

Olaf Antonius Kildal, født 9. september 1918 i Alta

Leif Klæboe, født 14. juli 1910 i Honningsvåg

Ferdinand Marentius Kortsen, født 14. september 1914 i Talvik

Jarl Oliver Kristiansen, født 6. juli 1914 i Måsøy

Kolbjørn Kristiansen, født 22. juni 1921 i Hammerfest

Henrik Larsen, født 26. april 1911 i Stokken

Arne Leinan, født 12. april 1921 i Alta

Rolf Holmen Lein, født 13. mars 1922 i Berlevåg

Ragnar Leirvik, født 30. januar 1910 i Gildeskål. Bosted Finnmark

Eilif Støren Le Maire, født 18. januar 1903 i Kirkenes

Edvard Pedersen Lenvik, født 23. desember 1901 i Vardø

Harald Steinar Lorentzen, født 21. februar 1914 i Talvik

Arctander Celius Mathisen, født 15. august 1893 i Vadsø

Victor Bertram Meidel-Iversen, født 25. mars 1916 i Hammerfest

Mikal Sevald Mikkelsen, født 3. november 1917 i Kistrand

Peder Andreas Murberg, født 16. juni 1916 i Korsfjord

Einar Nicolaisen, født 21. desember 1904 i Bergen. Bosted Finn-mark

Aksel Sverdrup Nilsen, født 3. april 1900 i Kjelvik

Anton Leonhard Nilsen, født 19. november 1917 i Fræna. Bosted Finnmark

Kåre Roald Nilsen, født 6. september 1923 i Saltjern, Vadsø

Ole Marenius Nilsen, født 25. mars 1917 i Hammerfest

Oscar Fridtjof Nilsen, født 22. februar 1914 i Vardø

Olaf Torsten Nordgren, født 26. januar 1906 i Vardø

Aksel Edvin Olsen, født 6. juli 1902 i Kjøllefjord

Hilberg Jentoft Olsen, født 26. juli 1906 i Skarsvåg

Johan Odin Leonard Olsen, født 24. september 1880 i Balsfjord. Bosted Finnmark

Trygve Akermann Olsen, født 8. mai 1897 i Vadsø

Astrup Severin Paulsen, født 15. juni 1899 i Mafjordhamn, Måsøy

Thorleif Ingvald Paulsen, født 22. juni 1909 i Hammerfest

Egil Selmer Pedersen, født 25. april 1899 i Oksevåg

Fritz Pedersen, født 16. mars 1919 i Alta

Johannes Nesholt Pedersen, født 21. april 1899 i Hammerfest

Margido Gjæver Pedersen, født 2. november 1914 i Berlevåg

Sverre Pedersen, født 29. oktober 1882 i Hammerfest

Håkon Bredo Rabben Larssen, født 31. januar 1914 i Gamvik

Leif Palmer Rabben, født 22. mai 1916 i Tana

Pauline Reinholtsen, født 21. april 1899 i Hamningberg

Eilif Riise, født 12. august 1923 i Gamvik

Edgar Georg Roll, født 28. november 1909 i Vadsø

Karl Peder Sandtrøen, født 2. desember 1899 i Russland. Bosted Finnmark

Magnus Nicolay Schøn, født 31. oktober 1900 i Vadsø

Leif Erik Selstrøm, født 6. september 1919 i Vardø

Erling Marius Sepanaho, født 25. september 1899 i Vadsø

Osvald Kristoffer Sivertsen, født 17. november 1892 i Vardø

Kåre Pareli Paulsen Stenanger, født 19. september 1913 i Tromsø. Bosted Finnmark

Louis Stene, født 29. mars 1893 i Hammerfest

Trygve Stølan, født 14. august 1910 i Kirkenes

Johannes Sundfær, født 17. september 1917 i Vadsø

Henry Nikolai Svendsen, født 9. desember 1912 i Hammerfest

Karl Svendsen, født 24. april 1915 i Vadsø

Sverre Gunnar Svendsen, født 21. mai 1903 i Vardø

Torbjørn Greger Sæther, født 3. desember 1915 i Sør-Varanger

Magnus Kristoffer Sørensen, født 9. mai 1915 i Vadsø

Karl Johan Tafjord, født 11. desember 1903 i Ålesund. Bosted Finnmark

Karl Trygve Tjeransen, født 30. januar 1918 i Ålesund. Bosted Finnmark

Einar Gerhard Tønseth, født 24. september 1913 i Kirkenes

Ingvald Harleiv Wahl, født 14. november 1919 i Hammerfest

Arnulf Westad, født 8. oktober 1915 i Hammerfest

Adolf Wichstrøm, født 24. november 1911 i Alta

Aage Øien, født 14. januar 1914 i Vardø

Kilder:

Utenlandsk handelsflåte

Mange norske sjøfolk seilte i utenlandsk handelsflåte 1939 − 1945, først i nøytral fart og senere i alliert handelsflåte.

De allierte Murmansk-konvoiene ble påført store tap. Tyske ubåter og fly kunne fra baser i Nord-Norge gjennomføre mer eller mindre sammenhengende angrep mot konvoiene på vei til Murmansk og Arkhangelsk, dette rammet konvoiene PQ-16 og PQ-17 spesielt hardt. Tyske rekognoseringsfly kunne i de lyse sommernettene følge konvoiene dag og natt, de fikk sendt meldinger til ubåter og torpedofly som dekket havområdet der konvoiene befant seg, og mange skip og mange menneskeliv gikk tapt i de påfølgende angrepene. De omfattende tapene av handelsskip og eskortefartøyer våren og sommeren 1942 førte til at konvoifarten ble midlertidig innstilt. Da tyskerne var på stadig fremmarsj på østfronten førte sterkt politisk press fra Sovjetunionen til at nye store allierte konvoier høsten 1942 igjen måtte seile ut i Barentshavet med kurs for Nordvest-Russland. Murmansk-konvoiene seilte under en daglig trussel om angrep fra tyske bombefly, torpedofly, ubåter og overflateskip som opererte fra baser i Norge. Dette var en umenneskelig nervepåkjenning for krigsseilerne, denne konvoifarten ble av mange ansett som en reise mot en sikker død. I tillegg til redningsmateriell som ikke tålte det arktiske klimaet var oddsene for overlevelse i det iskalde vannet omtrent lik null, etter få minutter inntrådte døden. Var du heldig å komme deg opp i en livbåt etter å ha ligget i sjøen en stund var døden det neste som ventet. Åpne livbåter var ikke stedet for overlevelse. Om vinteren måtte mannskapet hugge stadig økende mengder is som la seg som en kappe over skipene. Ble skipet for tungt risikerte en at det tippet over og sank. Barentshavet er i sannhet en enorm skipskirkegård. Flere tusen allierte krigsseilere, en rekke tyske ubåtmannskaper samt piloter fra begge sider har sin evige hvile der. Av de som hadde seilt i utenlandsk handelsflåte omkom 615 krigsseilere i perioden 1940 til 1945, to av dem fra Finnmark: Alfred Nikolai Elvebakken, født 4. juli 1917 i Kirkenes. Død 20. september 1941. Han seilte en tid på svenskregistrerte D/S Scotia som gikk i alliert fart. Omkom da M/T Barbro ble torpedert av tysk ubåt U-552.

Agnar Gustavsen, født 3. mars 1905 i Kjelvik. Død 2. desember 1943. Seilte på t10 skip frem til i desember 1943. Fjerdemaskinist ombord i D/S Norlom. Omkom under tysk flyangrep.

Andre finnmarkinger som seilte i utenlandsk handelsflåte:

Anders Marinius Andreassen, født 11. april 1883 i Måsøy

Arne Andreassen, født 12. mai 1917 i Hammerfest

Otto Laurits Jentoft Andreassen, født 6. juni 1910 i Måsøy

Per Johnsen Anti, født 22. februar 1895 i Karasjok

Einar Thorbjørn Aronsen, født 1. oktober 1917 i Kirkenes

Otto Eide Aunesen, født 5. mars 1898 i Vardø

Fredrik Olai Brevik, født 3. oktober 1915 i Hammerfest

Alfred Nikolai Elvebakken, født 4. juli 1917 i Kirkenes

Ole Johan Evensen, født 8. juli 1897 i Hammerfest

Agnar Gustavsen, født 3. mars 1905 i Kjelvik

Hans Georg Ragnvald Hansen, født 3. mars 1904 i Vardø

Hans Kristian Harjo, født 6. januar 1902 i Tana

Knut Hornburg, født 21. juni 1913 i Hammerfest

Harald Ambrosius Johansen, født 15. juli 1907 ukjent sted

Iver Nils Johnsen, født 2. september 1892 i Tana

Tormod Johnsen, født 4. juli 1911 i Vardø

Oscar Klefstad, født 3. desember 1916 i Kirkenes

Leif Klæboe, født 14. juli 1910 i Honningsvåg

Ferdinand Marentius Kortsen, født 14. september 1914 i Talvik

Leif Edgar Olsen Lund, født 12. januar 1903 i Vardø

Aksel Sverdrup Nilsen, født 3. april 1900 i Kjelvik

Anton Leonhard Nilsen, født 19. november 1917 i Fræna. Bosted Finnmark

Ole Marenius Nilsen, født 25. mars 1917 i Hammerfest

August Emil Olsen, født 19. juni 1924 i Hammerfest

Hilberg Jentoft Olsen, født 26. juli 1906 i Skarsvåg

Meyer Edmund Osvald Olsen, født 11. januar 1916 i Hasvik

Georg Pedersen, født 31. oktober 1917 i Lanabukt, Sør-Varanger

Vidkun Amandus Ravn, født 26. mai 1923 i Øksfjord

Albert Reite, født 6. juli 1922 i Hammerfest

Kåre Pareli Paulsen Stenanger, født 19. september 1913 i Tromsø. Bosted Finnmark

Rolf Svane Storhaug, født 15. august 1920 i Honningsvåg

Karl Svendsen, født 24. april 1915 i Vadsø

Torbjørn Greger Sæther, født 3. desember 1915 i Sør-Varanger

Bjarne Tepsel, født 25. februar 1908 i Vadsø

Einar Gerhard Tønseth, født 24. september 1913 i Kirkenes

Benjamin Veigamo, født 26. oktober 1897 i Kirkenes

Ingvald Harleiv Wahl, født 14. november 1919 i Hammerfest

Kilder:

krigsseilerregisteret.no

Våre Falne

Nortraship − uteflåten

Den 9. april 1940 var skipene i handelsflåten den viktigste ressursen regjeringen rådet over. Handelsflåtens skip var ved den tyske invasjonen spredt over hele verden. Tyskerne klarte å ta kontroll over 15 % av skipene som befant seg i norsk farvann og i tyskkontrollerte havner. De resterende forble på norske hender og utgjorde under krigen uteflåten, kontrollert av Nortraship. Den 25. april 1940 åpnet The Norwegian Shipping and Trade Mission sine kontorer. Administrasjonen av flåten ble snart delt mellom kontorer i London og New York. Nortraship administrerte mer enn 1000 skip på tilsammen over 4 millioner bruttotonn. Av den samlede norske uteflåten gikk 430 skip, nærmere 1,9 millioner bruttotonn, tapt fra april 1940 til mai 1945. Rundt 25 000 personer bemannet Nortraship-flåten i april 1940, i tillegg var flere tusen nordmenn ombord på britiske, amerikanske og panamaregistrerte skip. Uteflåtens bidrag til de alliertes krigførsel var av uvurderlig betydning. De norske skipene gjorde en innsats på de fleste frontavsnitt under krigen. Allerede i krigens første år ble norske skip i stort antall omdirigert fra fart i nøytrale farvann til fartsområder som var av vital betydning for krigførselen. De fleste ble satt inn i Atlanterhavsfarten. Norske skip brakte foruten forsyninger av mat, store kvanta krigsnødvendig materiell til britene. Uten den norske handelsflåtens innsats ville det ha vært svært vanskelig for de allierte å opprettholde den intense bombingen av tyske og tyskkontrollerte områder. Denne bombingen la igjen grunnlaget for invasjonen i Normandie i 1944 hvor norske skip også spilte en viktig rolle. Den norske handelsflåten seilte inn betydelige beløp under krigen. Fra flåten ble rekvirert 22. april 1940 til den tyske kapitulasjonen 8. mai 1945, hadde Nortraship en bruttoinntekt som tilsvarte mer enn 110 millioner pund. I tillegg innkasserte Nortraship vel 70 millioner pund i erstatning for tapte skip. Inntektene fra skipsfarten satte nordmennene i stand til å dekke Londonregjeringens driftsutgifter, forsyningskjøp og til å betjene gjeldsavdrag i krigsårene. Den norske regjeringen kom dermed i en unik situasjon i forhold til de andre eksilregjeringene i London. Inntektene fra skipsfarten var imidlertid større enn det som gikk med til å dekke de løpende utgifter. Dermed kunne Nortraship og den norske regjeringen i London bygge opp en anseelig beholdning av pund og dollar i løpet av krigsårene. Blant norske sjøfolk som var skikket for militærtjeneste, fant mange etterhvert veien inn i blant annet flyskvadronene, marinen og brigaden i Skottland. Noen ble også rekruttert inn i amerikanernes 99th Battalion som var tiltenkt en nøkkelrolle dersom det skulle bli aktuelt å frigjøre Norge med makt. I tillegg til konvoifarten og den egentlige kampen om Atlanterhavet, deltok norske handelsfartøyer under invasjonene av Nord-Afrika, Sicilia, det italienske fastlandet og Normandie. En del seilte også på Stillehavet under krigen der, og 300 norske sjøfolk havnet i japanske fangeleirer under umenneskelige forhold.

Finnmarkinger som omkom i seilas for Nortraship i uteflåten, hvorav flere omtales i egne kapitler i denne boken:

Bjørn Andersen, født 17. juni 1912 i Vardø. Død 26. oktober 1940. Var fyrbøter ombord på D/S Annavore. Da han var på land en snartur i Rimouski, Quebec i Canada, ble han påkjørt og døde.

Tor Aune, født 10. oktober 1921 i Steines, bodde i Kirkenes. Død 15. juni 1940. Var maskingutt ombord på M/T Italia. Omkom da tankskipet ble torpedert av tysk ubåt U-38 da skipet var på reise fra Port Arthur, Texas til Manchester med bensinlast.

Einar Bastian Wollert Bertheussen, født 17. oktober 1892 i Kirkenes. Død 27. september 1940. Omkom da D/S Asgerd trolig ble torpedert av tysk ubåt U-137.

Gunnar Dahl, født 10. september 1911 i Vardø. Død 22. januar 1941. Omkom da tankskipet M/T Innerøy, underveis fra Aruba til England via Halifax med bensinlast ombord, ble torpedert av den tyske ubåten U-553.

Alfred Nikolai Elvebakken, født 4. juli 1917 i Kirkenes. Død 19. september 1941. Omkom da tankskipet M/T Barbro, underveis i konvoi fra Halifax til Liverpool med full bensinlast, ble senket av den tyske ubåten U-552 sydøst av Grønland.

Hilmar Wilhelm Normann Engelsen, født 19. august 1910 i Chicago. Død 10. juni 1940. Var skytter på M/S Tirranna. Omkom da skipet ble angrepet og senere bordet av det tyske skipet Atlantis. Hilmar Wilhelm løp mot kanonen ombord, men ble rammet av den tyske ildgivningen og døde momentant.

Henry Bjarnolf Eriksen, født 6. juli 1903 i Kiberg. Død 25. april 1941. Var fyrbøter på D/S Polyana. Underveis fra Oban til Freetown forlot skipet konvoien den 14. april. Torpedert og senket av tysk ubåt U-103. Matros Oliver Marinius Røste omkom samme dag.

Rasmus Galberg Esbensen, født 18. desember 1902 i Vadsø. Død 21. januar 1942. Var førstestyrmann på D/S William Hansen. Omkom da skipet ble torpedert utenfor Torry Land Head, på vei fra Argentia New Foundland til St. John's New Foundland.

Wictor Esbensen, født 11. mars 1881 i Vardø. Død 29. januar 1942. Var skipsfører på D/S Bjørnvik. Omkom da skipet ble bombet i senk utenfor Falmouth, på reise fra Newport til Fowey.

Johan Sverre Gorola, født 9. januar 1907 i Vadsø. Død 26. september 1941. Var fyrbøter på D/S Varangberg. Omkom da skipet ble truffet av fire torpedoer avfyrt av tysk ubåt U-203. Skipet var i konvoi HG 73 på reise fra Melilla til Cardiff med jernmalm.

Agnar Gustavsen, født 3. mars 1905 i Kjelvik. Død 2. desember 1943. Var fjerdemaskinist på D/S Norlom. Omkom da havnen i Bari, Italia, ble angrepet av tyske fly. Bari var en fremskutt alliert base som tok i land forsyninger til de allierte stridskreftene. D/S Norlom var ett av mange skip som ble senket i angrepet.

Joachim Nickolai Hansen, født 2. desember 1897 i Vardø. Død 25. januar 1941. Var fyrbøter på D/S Vespasian. Skipet gikk i konvoi fra Oban 21. januar 1941 med kurs for Mackenzie, men natt til 22. januar falt skipet ut av konvoien. Torpedert av tysk ubåt.

Sigvald Marelius Hansen, født 12. mars 1902 i Vadsø. Død 6. desember 1940. Var sjømann/matros om bord i D/S Skrim. Omkom da skipet ble torpedert av tysk ubåt under reise fra Oban, Skottland, til Sydney, Nova Scotia, Canada.

Johan Anton Helgesen, født 29. mai 1902 i Alta. Død 17. oktober 1940. Var andremaskinist på D/S Dokka. Omkom da skipet ble torpedert av tysk ubåt.

Karl Johan Hildonen, født 23. januar 1907 i Vadsø. Død 20. mars 1945. Var motormann på D/S John Bakke. Ble savnet ombord 20. mars 1945. Oppført som savnet, senere oppført som død. Hva som hendte med Karl Johan er ikke registrert.

Karsten K. Lystad Johansen, født 26. desember 1911 i Hammerfest. Død 28. februar 1942. Var tredjemaskinist på M/S Leif. Skipet ble sannsynligvis torpedert av en tysk ubåt. Karsten kom seg opp i en av livbåtene. Livbåten ble aldri funnet.

Harald Antonius Knudsen, født 30. august 1899 i Hammerfest. Død 7. desember 1944. Var fyrbøter på D/T Torborg. Han seilte under krigen på en rekke skip og var utsatt for flere torpederinger og andre angrep. Ble syk ombord på D/T Torborg. Innlagt på U.S. Marinehospital i New York hvor han døde. Gravlagt i Bergen.

Oddmund Johan Korsvik, født 28. oktober 1915 i Tana. Død 17. februar 1942. Var matros på M/S San Andres. Omkom ved en drukningsulykke i Queens Dock, Liverpool. Gravlagt i Liverpool.

Brian Kildal Larsen, født 26. mai 1918 i Kjelvik. Død 3. august 1942. Var lettmatros på tankskipet M/T Spinnanger. Ble syk og døde i Cape Town. Gravlagt samme sted.

Johannes Andreas Lindberg, født 7. februar 1915 i Hammerfest. Død 9. juni 1940. Var matros på D/S Ada. Ble syk og døde i Havana, Cuba. Gravlagt samme sted.

Sigurd Marinius Løfgren, født 18. juli 1923 i Vadsø. Død 13. juni 1940. Var lettmatros på D/S Varangberg. Ble syk og døde i Newcastle. Gravlagt samme sted.

Oscar Mathisen, født 27. februar 1914 i Hammerfest. Død 27. juli 1942. Var stuert på D/S Leikanger. Omkom da skipet ble torpedert 14 døgns reise fra Cape Town.

Karl Hagerup Mikalsen, født 13. november 1921 i Alta. Død 19. juli 1942. Var matros på D/S Port Antonio. Omkom da skipet ble torpedert av en tysk ubåt ved nordvestkysten av Cuba.

Hans Mikkelsen, født 31. oktober 1920 i Kistrand. Død 5. april 1945. Han var først krigsseiler før han ble overført til luftforsvaret 12.4.1941 og utdannet luftskytter i 330-skvadronen. Mikkelsen var stasjonert på Shetland og hadde sersjants grad. Omkom på patruljetokt mellom Færøyene og Shetland.

Gustav Murberg, født 18. mai 1912 i Lamvik, Korsfjord. Død 1. mars 1942. Var matros på tankskipet M/T Finnanger. Omkom da skipet ble torpedert av tysk ubåt U-158. Skipet var i reise fra Greenock, Skottland til Curaçao, Karibia.

Oluf Jentoft Norum, født 14. oktober 1896 i Vardø. Død 30. april 1942. Var matros på D/S Taborfjell. Omkom da skipet ble torpedert ca. 100 nautiske mil øst for Cape Cove, Canada, på reise fra Cuba til Montreal.

Peder Kornelius Olsen, født 4. april 1914 i Hammerfest. Død 6. oktober 1940. Var matros/skytter ombord på tankskipet M/T Nina Borthen. Omkom da skipet ble torpedert av tysk ubåt U-103.

Odd Charles Pedersen, født 29. februar 1920 i Hammerfest. Død 16. oktober 1940. Var matros på tankskipet M/T Daghild. Ble syk og døde i Port of Spain, Trinidad.

Oliver Marinius Røste, født 25. september 1913 i Tana. Død 25. april 1941. Var matros på D/S Polyana. Underveis fra Oban til Freetown forlot skipet konvoien den 14. april. Torpedert og senket av tysk ubåt U-103. Fyrbøter Henry Bjarnolf Eriksen omkom samme dag.

Thoralf Kallin Sedolfsen, født 27. oktober 1896 i Senja. Bosted Kirkenes. Død 7. mars 1943. Var elektriker på M/S Jamaica. Omkom da skipet, som var på vei fra Liverpool til New York, ble senket i Atlanterhavet av tysk ubåt.

Henry Edvard Skotnes, 5. september 1921 i Vardø. Død 21. februar 1942. Omkom da skipet ble torpedert av tysk ubåt U-564 syv nautiske mil vest av West Point, Curaçao.

Lorentz Ferdinand Somby, født 8. november 1906 i Hammerfest. Død 21. januar 1942. Var fyrbøter på D/S William Hansen. Omkom da skipet ble torpedert av tysk ubåt U-754 på reise fra Argentia, Newfoundland, til St. Johns, Newfoundland.

Johan Marinius Sudenius, født 1. november 1906 på Ekkerøy. Død 16. mars 1941. Var stuert på D/S Elna E. Skipet var på reise fra Cardiff til Plymouth med kull, og utenfor Crackington Haven traff hun en mine og sank. Sudenius druknet, og ble borte da skipet gikk ned.

Bjarne Sundfær, født 9. februar 1912 i Vadsø. Død 29. desember 1942. Han var båtsmann på D/S Norse King. Skipet ble torpedert 28. desember 1942 på reise fra Swansea til Boston. Mannskapet ble tatt opp av et eskortefartøy, men dagen etter satt ombord igjen. Skipet fortsatte med sakte fart mot Asorene, før hun ble torpedert på nytt den 29. desember av tysk ubåt U-435 og deretter beskutt. Hele mannskapet omkom.

Jarl Martinius Marelius Vindseth, født 20. juni 1912 i Vardø. Død 5. mars 1943. Var fyrbøter på D/S Lyra. Omkom i en ulykke, gravlagt på Layton Cemetery, Blackpool.

Erling Rose Walderhaug, født 23. november 1921 i Vardø. Død 10. september 1942. Var mannskap ombord på D/S Avance I. Omkom som følge av en ulykke ombord.

Andre finnmarkinger som seilte for Nortraship i uteflåten:

Leif Ragnar Albrigtsen, født 26. mars 1917 i Hammerfest

Helge Anton Amundsen, født 16. april 1919 i Hammerfest

Anders Andersen, født 18. september 1917 i Vardø

Hilmar Brose Andersen, født 30. september 1902 i Honningsvåg

Olaf Kristian Andersen, født 28. februar 1923 i Hammerfest

Thoralf Erland Andersen, født 5. september 1914 i Vadsø

Herman Johan Andersson, født 26. mai 1907 i Honningsvåg

Anders Marinius Andreassen, født 11. april 1883 i Måsøy

Arne Andreassen, født 12. mai 1917 i Hammerfest

Brynjulf Arnljot Andreassen, født 18. september 1915 i Vadsø

Martin Andreassen, født 15. mars 1922 i Vardø

Otto Laurits Jentoft Andreassen, født 6. juni 1910 i Måsøy

Per Johnsen Anti, født 22. februar 1895 i Karasjok

Asbjørn Antoniussen, født 17. oktober 1912 i Vardø

Birger Aude Arnesen, født 2. januar 1902 i Sørøy

Johan Arntzen, født 19. mai 1920 i Sørreisa. Bosted Finnmark

Aage Johan Paul Arntzen, født 16. januar 1914 i Kirkenes

Einar Thorbjørn Aronsen, født 1. oktober 1917 i Kirkenes

Felix Teodor Arvola, født 3. januar 1919 i Sør-Varanger

Arnulf Aslaksen, født 18. juni 1917 i Kviby, Alta

Otto Eide Aunesen, født 5. mars 1898 i Vardø

Jentoft Marensius Berg, født 3. desember 1898 i Hammerfest

Marius Berg, født 14. oktober 1904 i Vardø

Marius Nevin Berg, født 22. mai 1909 i Loppa

Tidemand Leganger Berg, født 7. november 1911 i Skarsvåg

Johan Bjørklund, født 24. september 1897 i Varanger

Petter Herleb. G.H. Borch, født 16. mars 1897 i Alta

Henry Olaus. Haga Borthen, født 26. juni 1904 i Vardø

Fredrik Olai Brevik, født 3. oktober 1915 i Hammerfest

Axel Nikolay Brodtkorb, født 23. april 1911 i Vadsø

Anton Sofus Bugge, født 27. april 1900 i Hammerfest

Thorleif Olsen Bygnes, født 29. november 1916 i Avaldsnes. Bo-sted Finnmark

Arne Bøgeberg, født 18. november 1915 i Gamvik

Arne Dahl, født 21. november 1918 i Nesseby

Hjalmar Harding Storm Dahle, født 20. oktober 1923 i Honnings-våg

Eilif Mathias Dahl, født 7. januar 1894 i Vardø

Ingebrigt E. K. Dahle, født 2. mai 1921 i Kjelvik

Nils Dahl, født 22. desember 1901 i Hammerfest

Samuel Arnt Danielsen, født 8. juli 1905 i Kistrand

Albert Davidsen, født 19. juli 1906 i Mo i Rana. Bosted Finnmark

Helge Davidsen, født 9. mars 1903 i Hammerfest

Karl Wilhelm Davidsen, født 28. april 1908 i Hammerfest

Odd Kristian Dyrkorn, født 11. juli 1923 i Kirkenes

Hilbert Ingemann Eliseussen, født 7. januar 1912 i Vadsø

Erling Magnus Ellingsen, født 7. mars 1923 i Vardø

Ludvig Johan Endresen, født 25. juli 1893 i Hemnes. Bosted Finnmark

Einar Marelius Eriksen, født 22. september 1907 i Alta

Olaf Eriksen, født 3. desember 1915 i Hammerfest

Ole Johan Evensen, født 8. juli 1897 i Hammerfest

Petro Anton Jensen Felle, født 26. juni 1891 i Bergen. Bosted Finnmark

Roald Fermann, født 6. desember 1919 i Gamvik

Bernhard Marelius Finstad, født 2. april 1900 i Vardø

John Kristian Forseth, født 18. mars 1913 i Vardø

Ken Israel Fors, født 28. september 1923 i Øksfjordbotn

Olger Sigfred Gjerstad, født 23. april 1897 i Vardø

Håkon Gjertsen, født 14. juli 1913 i Vardø

Jonas Arnold Gjetmundsen, født 21. mars 1915 i Alta

Greger Ragnvald Gregersen, født 26. august 1921 i Måsøy

Harris G. A. Gregersen, født 31. oktober 1910 i Måsøy

Kåre Johan Gregersen, født 31. mai 1923 i Måsøy

Georg Marelius Guldbrandsen, født 24. april 1899 i Hadsel. Bo-sted Finnmark

Halftan Olaus Guldjord, født 27. januar 1920 i Hammerfest

Steve Halvdan Olaus Guldjord, født 17. januar 1920 i Hammerfest

Alfred Wilhelm Gullås, født 8. mai 1906 i Tana

August Vilhelm Joakim Hansen, født 2. mars 1903 i Breivik, Has-vik

Einar Andreas Hansen, født 25. juli 1880 i Vardø

Erling Hansen, født 2. desember 1915 i Kjelvik

Evald Martin Hansen, født 5. juli 1912 i Lenvik. Bosted Finnmark

Hans Georg Ragnvald Hansen, født 3. mars 1904 i Vardø

Henry Sigvald Nikolai Hansen, født 8. juni 1910 i Alta

Hjalmar Olaus Hansen, født 14. februar 1897 i Skjøtningberg

Haarik Harr Hansen, født 22. november 1915 i Kirkenes

Ingvald Sigfred Hansen, født 2. juni 1897 i Kjelvik

Odd Einar Hansen, født 9. januar 1915 i Hammerfest

Olaf Hansen, født 2. februar 1921 i Vardø

Otto Hansen, født 20. august 1907 i Talvik

Sverre Kjær Hansen, født 8. april 1910 i Hammerfest

Aage Edvin Hansen, født 4. november 1919 i Talvik

Hans Kristian Harjo, født 6. januar 1902 i Tana

Olger Marinius Hartvigsen, født 22. januar 1909 i Hammerfest

Kristen Gabriel Haugland, født 15. juni 1917 i Sør-Varanger

Egil Havsten, født 20. mai 1906, Sletnes fyr, Gamvik

Ole Westad Hay, født 3. desember 1905 i Hammerfest

Conrad Alfred Hellander, født 1. oktober 1917 i Vadsø

Erling Henriksen, født 24. mai 1927 i Hasvik

Hans Henriksen, født 10. mars 1926 i Hasvik

John Henriksen, født 2. februar 1914 i Måsøy

Olav Jakob Henriksen, født 3. desember 1915 i Lebesby

Fredrik Hildonen, født 24. juni 1914 i Vadsø

Alf Diedrich Sverre Fleming Hofseth, født 21. januar 1917 i Sørøy-sund

Birger Andreas Holmboe, født 20. april 1899 i Vardø

Otto Holmen, født 30. juli 1916 i Kvalsund

Rolf Holmen, født 13. mai 1915 i Kvalsund

Olav Marentius Holmgren, født 21. september 1910 i Alta

Reidar Holm, født 3. desember 1911 i Hammerfest

Knut Hornburg, født 21. juni 1913 i Hammerfest

Sigvald Marinius Hurthi, født 9. januar 1909 i Vardø

Alfred Magnar Høvik, født 22. desember 1906 i Kristiansund. Bosted Finnmark

Hjalmar Edvart Høvik, født 19. mai 1911 i Vardø

Trygve Haagensen (Hågensen), født 14. mars 1923 i Kirkenes

Thorbjørn Ingebrigtsen, født 6. august 1923 i Hammerfest

Isak Isaksen, født 2. mars 1920 i Alta

Peder Marinius Isaksen, født 28. mai 1901 i Vardø

Aasmund Isaksen, født 20. september 1909 i Kjelvik

Einar Iversen, født 24. november 1922 i Honningsvåg

Iver Myhre Iversen, født 23. mai 1908 i Hammerfest

Annar Jacobsen, født 21. mai 1898 i Tjøme. Bosted Finnmark

Arne Nikolai Jacobsen, født 24. juni 1920 i Hammerfest

Aksel Jensen, født 29. september 1912 i Hammerfest

Johan Jensen, født 3. juni 1920 i Kiberg

Reidar Jensen, født 14. april 1901 i Alta

Reidar Bergeton Jensen, født 1. april 1901 i Olderfjord

Sverre August Jensen, født 30. juli 1902 i Hasvik

Gustav Ulriksen Johannessen, født 17. mai 1906 i Kvalsund

Hjalmar Henry Johannessen, født 27. april 1909 i Talvik

Magnus Theodor Johannessen, født 15. juli 1912 i Dyfjord

Odd Kristian Johannessen, født 2. september 1914 i Tana

Bjarne Kornelius Johansen, født 19. juni 1909 i Honningsvåg

Edvard Johan Johansen, født 28. desember 1893 i Lebesby

Erik Johansen, født 10. februar 1915 i Måsøy

Franz Oskar Johansen, født 27. juli 1886 i Vardø

Henry Almfeldt Krog Johansen, født 1. juli 1916 i Vardø

Ingvald Johansen, født 16. august 1915 i Lebesby

Johan Elieser Johansen, født 25. juni 1894 i Hammerfest

Johannes Johansen, født 1. mars 1921 i Talvik

Jørgen Johansen, født 3. august 1918 i Kirkenes

Kristian S. Johansen, født 23. januar 1885 i Vadsø

Trygve Håvald Johansen Laheim, født 16. oktober 1921 i Stallo-gargo

Leif Emil Johansen, født 31. juli 1916 på ukjent sted

Magnor Johan Johansen, født 6. april 1916 i Sørøysund

Oddvar Johansen, født 11. mai 1918 i Vardø

Iver Nils Johnsen, født 2. september 1892 i Tana

Tormod Johnsen, født 4. juli 1911 i Vardø

Karl Jonatan Joki Stenmark, 27. mars 1914 i Vadsø

Helge Aleksander Jomisko, født 6. april 1927 i Golnes, Vadsø

Gunvald Kalland, født 18. april 1908 i Hammerfest

Geir Karlsen, født 20. juli 1918 i Kjelvik

Ivar Karlsen, født 1. februar 1915 i Vardø

Peder Arnolf Karlsen, født 2. juni 1918 i Vardø

Einar Rasmus Kehus, født 3. juni 1891 i Vadsø

Olaf Antonius Kildal, født 9. september 1918 i Alta

Leif Klæboe, født 14. juli 1910 i Honningsvåg

Ferdinand Marentius Kortsen, født 14. september 1914i Talvik

Arthur Ferdinand Kristiansen, født 13. juli 1909 i Honningsvåg

Jarl Oliver Kristiansen, født 6. juli 1914 i Måsøy

Kolbjørn Kristiansen, født 22. juni 1921 i Hammerfest

Kåre Kristiansen, født 10. juli 1923 i Talvik

Aldor Marensius Kvivesen, født 25. mars 1921 i Sørøysund

Arnulf Bergethon Larsen, født 27. august 1920 i Måsøy

Henrik Larsen, født 26. april 1911 i Stokken

Lars Larsen, født 19. februar 1918 i Vardø

Sunand Lauritsen, født 3. desember 1920 i Vardø

Isak Eugen Lauritzen, født 15. mai 1916 i Lebesby

Arne Leinan, født 12. april 1921 i AltaErik Johansen, født 10. februar 1915 i Måsøy

Franz Oskar Johansen, født 27. juli 1886 i Vardø

Henry Almfeldt Krog Johansen, født 1. juli 1916 i Vardø

Ingvald Johansen, født 16. august 1915 i Lebesby

Johan Elieser Johansen, født 25. juni 1894 i Hammerfest

Johannes Johansen, født 1. mars 1921 i Talvik

Jørgen Johansen, født 3. august 1918 i Kirkenes

Kristian S. Johansen, født 23. januar 1885 i Vadsø

Trygve Håvald Johansen Laheim, født 16. oktober 1921 i Stallo-gargo

Leif Emil Johansen, født 31. juli 1916 på ukjent sted

Magnor Johan Johansen, født 6. april 1916 i Sørøysund

Oddvar Johansen, født 11. mai 1918 i Vardø

Iver Nils Johnsen, født 2. september 1892 i Tana

Tormod Johnsen, født 4. juli 1911 i Vardø

Karl Jonatan Joki Stenmark, 27. mars 1914 i Vadsø

Helge Aleksander Jomisko, født 6. april 1927 i Golnes, Vadsø

Gunvald Kalland, født 18. april 1908 i Hammerfest

Geir Karlsen, født 20. juli 1918 i Kjelvik

Ivar Karlsen, født 1. februar 1915 i Vardø

Peder Arnolf Karlsen, født 2. juni 1918 i Vardø

Einar Rasmus Kehus, født 3. juni 1891 i Vadsø

Olaf Antonius Kildal, født 9. september 1918 i Alta

Leif Klæboe, født 14. juli 1910 i Honningsvåg

Ferdinand Marentius Kortsen, født 14. september 1914i Talvik

Arthur Ferdinand Kristiansen, født 13. juli 1909 i Honningsvåg

Jarl Oliver Kristiansen, født 6. juli 1914 i Måsøy

Kolbjørn Kristiansen, født 22. juni 1921 i Hammerfest

Kåre Kristiansen, født 10. juli 1923 i Talvik

Aldor Marensius Kvivesen, født 25. mars 1921 i Sørøysund

Arnulf Bergethon Larsen, født 27. august 1920 i Måsøy

Henrik Larsen, født 26. april 1911 i Stokken

Lars Larsen, født 19. februar 1918 i Vardø

Sunand Lauritsen, født 3. desember 1920 i Vardø

Isak Eugen Lauritzen, født 15. mai 1916 i Lebesby

Arne Leinan, født 12. april 1921 i Alta

Rolf Holmen Lein, født 13. mars 1922 i Berlevåg

Ragnar Leirvik, født 30. januar 1910 i Gildeskål. Bosted Finnmark

Eilif Støren Le Maire, født 18. januar 1903 i Kirkenes

Edvard Pedersen Lenvik, født 23. desember 1901 i Vardø

Hermann Frithjof Lillebo, født 10. oktober 1914 i Hamnbukt

Harald Steinar Lorentzen, født 21. februar 1914 i Talvik

Simon Emanuel Lortentzen, født 3. desember 1898 i Vardø

Leif Edgar Olsen Lund, født 12. januar 1903 i Vardø

Karsten Harald Løvhaug, født 19. september 1918 i Vardø

Johan Dankert Sigurd Magnussen, født 14. februar 1897 i Vardø

Arctander Celius Mathisen, født 15. august 1893 i Vadsø

Roald Edvard Mathisen, født 22. oktober 1920 i Måsøy

Victor Mathisen, født 25. desember 1918 i Kirkenes

Victor Bertram Meidel-Iversen, født 25. mars 1916 i Hammerfest

Karl Fredrik Mikalesen, født 17. september 1922 i Måsøy

Mikal Sevald Mikkelsen, født 3. november 1917 i Kistrand

Peder Andreas Murberg, født 16. juni 1916Født i Korsfjord

Sigurd Slåtto Narum, født 10. mars 1913 i Vadsø

Einar Nicolaisen, født 21. desember 1904 i Bergen. Bosted Finn-mark

Nicolai Angell Nicolaisen, født 14. november 1916 i Sørreisa. Bo-sted Finnmark

Aksel Sverdrup Nilsen, født 3. april 1900 i Kjelvik

Anton Leonhard Nilsen, født 19. november 1917 i Fræna. Bosted Finnmark

Arne Nicolai Nilsen, født 12. april 1912 i Hasvik

Erling Bergemann Nilsen, født 23. mars 1921 i Hammerfest

Kåre Roald Nilsen, født 6. september 1923 Salttjern

Ole Marenius Nilsen, født 25. mars 1917 i Hammerfest

Oscar Fridtjof Nilsen, født 22. februar 1914 i Vardø

Sverre Lyngren Nilsen, født 23. februar 1918 i Sørøysund

Olaf Torsten Nordgren, født 26. januar 1906 i Vardø

Aron Emilius Olaussen, født 16. juni 1904 i Kjelvik

Roger Jens Olaussen, født 17. april 1911 i Hammerfest

Aksel Edvin Olsen, født 6. juli 1902 i Kjøllefjord

Charles Eugen Olsen, født 20. august 1898 i Sør-Varanger

Fritz Johan Olsen, født 17. september 1915 i Sørøysund

Hilberg Jentoft Olsen, født 26. juli 1906 i Skarsvåg

Hjalmar Severin Olsen, født 5. august 1915 i Kirkenes

Johan Odin Leonard Olsen, født 24. september 1880 i Balsfjord. Bosted Finnmark

Karl Johan Gustavsen Olsen, født 12. mars 1898 i Kopervik (?)

Meyer Edmund Osvald Olsen, født 11. januar 1916 i Hasvik

Olaf Olsen, født 26. mai 1910 i Honningsvåg

Trygve Akermann Olsen, født 8. mai 1897 i Vadsø

Astrup Severin Paulsen, født 15. juni 1899 i Mafjordhamn, Måsøy

Thorleif Ingvald Paulsen, født 22. juni 1909 i Hammerfest

Egil Selmer Pedersen, født 25. april 1899 i Oksevåg

Fritz Pedersen, født 16. mars 1919 i Alta

Georg Pedersen, født 31. oktober 1917 i Lanabukt, Sør-Varanger

Johannes Nesholt Pedersen, født 21. april 1899 i Hammerfest

John Andreas Pedersen, født 12. januar 1914 i Alta

Margido Gjæver Pedersen, født 2. november 1914 i Berlevåg

Oscar Ditlof Adolf Pedersen, født 21. april 1909 i Kirkenes

Peder Andreas Pedersen, født 2. april 1905 i Tinnfjord, Sørøya

Sigurd Pedersen, født 1. juli 1880 ukjent sted. Bosted Kirkenes

Sverre Pedersen, født 29. oktober 1882 i Hammerfest

Asbjørn Pettersen, født 17. mars 1930 i Sørvær

Thorvald Pettersen, født 14. mai 1904 i Kjøllefjord

Hjalmar Kristoffer Posti, født 3. august 1898 i Alta

Håkon Bredo Rabben Larssen, født 31. januar 1914 i Gamvik

Leif Palmer Rabben, født 22. mai 1916 i Tana

Gudrun Ramstad, født 3. januar 1899 i Vardø

Åge Hans Rastum, født 7. februar 1925 i Vardø

Vidkun Amandus Ravn, født 26. mai 1923 i Øksfjord

Pauline Reinholtsen, født 21. april 1899 i Hamningberg

Albert Reite, født 6. juli 1922 i Hammerfest

Eilif Riise, født 12. august 1923 i Gamvik

Edgar Georg Roll, født 28. november 1909 i Vadsø

Tormod Saba, født 11. november 1906 i Nesseby

Karl Peder Sandtrøen, født 2. desember 1899 i Russland

Magnus Nicolay Schøn, født 31. oktober 1900 i Vadsø

Arnbjørn Ivar Selnes, født 3. juni 1927 i Honningsvåg

Leif Erik Selstrøm, født 6. september 1919 i Vardø

Erling Marius Sepanaho, født 25. september 1899 i Vadsø

Osvald Kristoffer Sivertsen, født 17. november 1892 i Vardø

Olaf Ragnvald Sjursen, født 14. juni 1909 i Sørøysund

Erling Georg Sjødin, født 5. januar 1905 i Talvik

Hjalmar Skarheim, født 11. mars 1907 i Vågan. Bosted Finnmark

Haakon William Nilsen Steinnes, født 15. mai 1923 i Lyngen. Bo-sted Finnmark

Louis Stene, født 29. mars 1893 i Hammerfest

Rolf Svane Storhaug, født 15. august 1920 i Honningsvåg

Kristian Fredrik Strømme, født 12. juli 1896 i Vardø

Trygve Stølan, født 14. august 1910 i Kirkenes

Johannes Sundfær, født 17. september 1917 i Vadsø

Gustav Abraham Svane, født 5. juli 1890 i Hammerfest

Henry Nikolai Svendsen, født 9. desember 1912 i Hammerfest

Karl Svendsen, født 24. april 1915 i Vadsø

Sverre Gunnar Svendsen, født 21. mai 1903 i Vardø

Arthur Gerhard Swan, født 6. januar 1886 i Kiberg

Torbjørn Greger Sæther, født 3. desember 1915 i Sør-Varanger

Johan Martinus Søberg, født 1. november 1922 i Kirkenes

Magnus Kristoffer Sørensen, født 9. mai 1915 i Vadsø

Karl Johan Tafjord, født 11. desember 1903 i Ålesund. Bosted Finnmark

Albert Inge Eliassen Teige, født 29. september 1921 i Kvalsund

Bjarne Tepsel, født 25. februar 1908 i Vadsø

Henrik Tepsel, født 26. august 1918 i Vadsø

Bjørnulv Thingstad, født 4. august 1912 i Vadsø

Hogne Jens Thrane-Hansen, født 13. mai 1916 i Kirkenes

Karl Trygve Tjeransen, født 30. januar 1918 i Ålesund. Bosted Finnmark

Sigurd Waldemar Kristiansen Tuv, født 9. mars 1915 i Sør- Varanger

Jarle Tvedt, født 24. august 1924 i Kirkenes

Einar Gerhard Tønseth, født 24. september 1913 i Kirkenes

Benjamin Veigamo, født 26. oktober 1897 i Kirkenes

Simon Peter Vik, født 26. mai 1893 i Hammerfest

Ingvald Harleiv Wahl, født 14. november 1919 i Hammerfest

Arnulf Westad, født 8. oktober 1915 i Hammerfest

Adolf Wichstrøm, født 24. november 1911 i Alta

Thoralf A. Widala, født 3. oktober 1919 i Kirkenes

Hagbart Johannes Alme Østvig, født 8. august 1915 i Hammerfest

Kilder:

Sersjant Mikkelsens siste hvile

Det hendte den 6. april 1941. Klokken var 12.00. Kapitänleutnant Herbert Kuppisch ombord i den tyske ubåten U-94 hadde tankskipet i periskopet og sendte den første torpedoen av gårde. M/T Lincoln Ellsworth ble truffet midtskips på babord side. Ombord var Hans Mikkelsen fra Ytre Billefjord i Porsanger, det øvrige mannskapet bestod av 28 mann.

I 1940, den 2. oktober, mønstret lettmatros Mikkelsen på det norske dampskipet Korsfjord i England. Skipet hadde ved krigsutbruddet seilt over kanalen og endt opp som en del av den norske handelsflåten. Korsfjord gikk blant annet i tømmerfrakt. Vel to måneder senere, den 6. desember, mønstret han av. D/S Korsfjord fortsatte å seile, men den 19. januar 1941, i rute mellom Reykjavik og Hull, kolliderte skipet med det britiske dampskipet Bandar Shahpour og sank. To av mannskapet omkom. Da tragedien rammet Korsfjord var Hans Mikkelsen allerede i sikkerhet og i tjeneste som lettmatros. Fra avmønstringen den 6. desember gikk det bare fire dager før Hans mønstret på det norske tankskipet M/T Lincoln Ellsworth. I tiden frem til nyttår seilte skipet mellom Swansea og Clyde før det den 5. februar 1941 satte kurs mot Curaçao hvor skipet ankom 28. februar. Seilasen gikk videre fra Curaçao den 1. mars til Bermuda med ankomst den 7. samme måned. Kursen ble så satt mot Reykjavik på Island hvor skipet ankom i konvoi den 26. mars. Tankene inneholdt olje. Etter noen dagers landligge i Reykjavik fikk Lincoln Ellsworth nytt oppdrag, etter ordre fra britene ble kurs satt mot Trinidad i Karibia. For matros Hans og mannskapet var det en risikabel seilas som ventet.

Lørdag den 5. april klokken 17.15 stevnet skipet ut fra Reykjavik. Det ble Palmesøndag 6. april, og det var da det gikk galt. Klokken var 12.00 da torpedoen traff. I sjøforklaringen av den 22. april 1941 kan man lese følgende: Reisen fortsatte uten at noe serskilt hendte inntil 6/4 kl. 12.00 da en kraftig eksplosjon inntraff under og forenfor midtskibet på babord side. Kapteinen, 3. styrmann, rormannen samt utkiken var på broen. Skibet krenget snart over til babord med rekken i vannet, og da vi fryktet for at vi snart ville få nokk en torpedo, ble det gitt ordre om å gå i båtene. Begge båtene kom trygt på vannet og bort fra skibet. De rodde bort til hinannen og det ble fastslått at alle mann var kommet i båtene, uten noen nevneværdig skade. Så snart båtene var kommet klar skibet, ble "Lincoln Ellsworth" truffet av ennu en torpedo, som rammet skibet forenom maskinrummet omtrent ved kofferdammen. En stund senere så de ubåten komme til overflaten, og begynte å skyte på skibet, først fra babord side og senere fra st.b. side. Kl. 13.30 så de "Lincoln Ellsworth" synke med akterende først, og midtskibet samt poopen var da i fyr og flamme. Det bemerkes, at allerede etter den første torpedo, viste det seg å være brann midtskibs, etter som det var en masse røk i kapteinens lugar og kontor, da han forsøkte å komme inn der for å redde forskjellige ting, og etter at båtene var kommet klar skibet, så de også røk og ild strømme ut fra døren til pantryet på babord side nede på midtskibet. Ved torpederingen var det SØlig vind styrke 3, med lett dønning fra syd. Ved torpederingen ble skibet ikke eskorteret. Det ble heist seil på livbåtene og de styrte mot Island, idet de holdt så høit i vinden som seilene i båten tillot det. Kl. ca. 1500 den 7de april ble 1. styrmann's båt sett av et fly, som slapp ned mat og vann. Flyet ble sett fra kapteinens båt, uten at flyet syntes å ha sett denne båt. Kl. 0900 ble 1. styrmann's båt tatt opp av H.M.S. "Skyrock" i nærheten av Sandar, og kl. 0800 samme dag kapteinens båt av H.M.S. "Derbyshire" også i nærheten av Sandar.

Fra de skipbrudne ankom Reykjavik gikk det bare fem dager før norske mannskaper tok fatt på arbeidet med å etablere seg i Corbett Camp på Island. Leiren, som lå like sør for Reykjavik ytterst på nordstranden av Fossvogur, besto av et dusin brakker av bølgeblikk, såkalte Nissen-hytter. Den første gruppen nordmenn var 15 menige som ble innkvartert i to av de ledige hyttene. To dager senere ankom 26 mann fra Storbritannia, noen av disse var menn som hadde deltatt i Lofotraidet. Fem mann fra det torpederte Lincoln Ellsworth ble også en del av oppsettingen. En av disse var Hans Mikkelsen, som gikk fra å være sjømann til å bli utdannet luftskytter i 330-skvadronen, utdannelsen gjennomførte han på den lokale rekruttskolen opprettet av nordmennene. Det gikk helt til midten av mai før mannskapet mottok tilstrekkelig utstyr for å begynne klargjøring av den kommende tjenesten, først den 23. juni var skvadronen kampklar og det første tokt ble utført. Operativt hørte 330 Norwegian Squadron inn under RAF Coastal Commands hovedkvarter i Reykjavik. Oppgavene var, lik mottoet, å trygge havet. Disse besto i å beskytte de allierte konvoiene, og å angripe fiendens ubåter og fly. Fiendtlig aktivitet som kunne påføre konvoiene tap måtte unngås.

Den 30. juli mistet skvadronen sitt første fly, hele besetningen gikk tapt og ble aldri funnet. Operasjonene ut fra Island innebar stor risiko. Men det verste var ventetiden mellom oppdragene, stadige barnesykdommer med flyene og en omfattende trening som kunne gå på nervene løs for nordmennene. Under hele perioden på Island ble det flydd 18 tokter. I januar 1943 satte en kursen mot Skottland. Oban i Argyle på vestkysten av Skottland var neste sted hvor 330-skvadronen ble organisert. En av flytypene som ble benyttet av mannskapet var Short Sunderland. Flybåten hadde en solid konstruksjon og god bevæpning. Besetningen var 11 mann og flyets vingespenn målte hele 34,4 meter. Lengden på 26 meter var imponerende, høyden likeså med sine 10 meter. Fullt lastet veide flyet mer enn 27 tonn. Med en bombelast på 900 kilo og en bevæpning på 8 til 10 303-kaliber mitraljøser i tre tårn ble flyet en fryktet motstander for fienden. Rekkevidden var like imponerende med sine 4600 kilometer. Det var i dette flyet Hans Mikkelsen utførte sin tjeneste som luftskytter. En ulempe som fort viste seg å bli en utfordring for nordmennene, var stadig motortrøbbel med Sunderland-flyene. En forventet større rekkevidde på flyene, men modifiseringene som fulgte gjorde at de fire motorene ikke holdt mål. Disse måtte kjøres med full gass i lengre perioder enn normalt. Om en av motorene sviktet kunne flyet holde seg i luften, men om to sviktet kunne flyverne i beste fall forsøke en nødlanding. En annen svakhet var at flyet ikke egnet seg for landing på havet om det var bølger av noen betydning. I 1945 skulle nettopp det vise seg å bli skjebnesvangert. Flyene hadde en besetning på 10-11 mann. En flyver, en annenflyver, en navigatør, tre radiotelegrafister, et par flymaskinister og en rekke luftskyttere, en av disse fungerte også som kokk i kjøkkenet. I messa sto kokken for både biff, egg og bacon blant andre godsaker. Det var i tillegg vannklosett og hvilekøyer ombord. Fra flyene ble det sluppet synkeminer mot tyske ubåter, åtte stykker hadde sin plass i flyets bombelast. Den 23. april 1943 ble noen av skvadronens fly flyttet til Sullom Voe på Shetland. Toktene innebar patruljetjeneste i havområdet Shetland − Færøyene − Island. Sammen med 330 opererte også 333-skvadronen. På det meste var 20-30 allierte fly i luften på en gang. Slik tvang flyene tyske ubåter til å holde seg neddykket. Mannskapene ble utslitte og batteriene tomme. Flere ubåtmannskaper overga seg etter de alliertes innsats i luften. Den 12. − 14. juni flyttet resten av 330-skvadronen til Sullom Voe. Leiren ved Sullom Voe var stort sett den eneste bebyggelsen i området. For mannskapet var tidsfordrivet relativt greit. Det besto av et bibliotek og en kino. En sendte også norske foredragsholdere og kunstnere nordover. Annet som mannskapet kunne bruke tiden på var fiske og å gå på fuglejakt. I tillegg til 330 var også den norske 190-skvadronen oppsatt i samme leir. Nordmennene hadde et godt forhold til lokalbefolkningen på Shetland. Ennå i dag pleies nære bånd mellom Norge og Shetland. Over nyttår i 1945 var hovedoppgavene for mannskapet ved Sullom Voe antiubåtpatruljer og konvoieskorter.

Den 5. april gikk Hans Mikkelsen ombord i et Short Sunderland MK III V. Sammen med han var Magne Hovda fra Stavanger, Bror Wilfred Sjøgren fra Oslo, Harald Morten Wiese Aarstad fra Stavanger, Bjarne Hjalmar Christensen fra Tønsberg, Olav Thorsen fra Stavanger, pilot Olav Benum fra Vågan, Jørgen Ryhl Bineau fra Danmark, Adolf Herman Frantzen fra Haus, Kaare Egil Lea fra Oslo, Kåre Arctander Johansen fra Svolvær og Ole Edvart Johansen fra Hammerfest. Den 12 mann store besetningen skulle på et patruljeoppdrag mellom Færøyene og Shetland, og klokken var 11.00 om formiddagen da de tok av fra Sullom Voe. Klokken 15.25 forsøkte telegrafistene i Sullom Voe å oppnå kontakt med flybåten uten å lykkes. Fem minutter senere innkom en skjebnesvanger rapport. Et fly av typen Consolidated B-24 Liberator fra den britiske 311 skvadron hadde nylig observert et Sunderland i vansker, først så de røyken som strømmet ut av den ene motoren før mannskapet observerte åpne flammer fra den ene motoren. Flybåten forsøkte en nødlanding, men ble slått bakover av bølgene og tok umiddelbart fyr. Etter flere runder over havaristedet slo en fast at det ikke fantes overlevende. Ingen av de omkomne ble funnet. For Hans og mannskapet ble det deres siste tokt. Hans Mikkelsen, født den 30. oktober 1920 i Porsanger, ble 24 år gammel. Foreldrene Peder Andreas og Sofie fikk ingen grav å gå til, havet ble hans siste hvilested.

Kilder:

Sjøforklaring av 22. april 1941 avgitt av Kristian Olsen, skipsfører Forsvarsmuséet

Hans Mikkelsen fra Ytre Billefjord var krigsseiler før tjenesten som luftskytter i 330-skvadronen ble hans skjebne.
Foto: Våre falne.

Første mønstring. Korsfjord fotografert ved Herøya i 1939. Foto: Arkiv Telemark politikammer.

Lincoln Ellsworth. Torpederingen ble begynnelsen på slutten for Hans Mikkelsen. Foto: Arkiv Erling Skjold.

Herbert Kuppisch, kaptein på den tyske ubåten U-94, sendte torpedoer mot Lincoln Ellsworth.
Foto: Bundesarchiv.

Short Sunderland. Det var i et fly av denne typen Hans Mikkelsen fra Ytre Billefjord og Ole Edvart Johansen fra Hammerfest omkom. De ble aldri funnet. Foto: Norsk Luftfartsmuseum.

Ole Edvart Johansen fra Hammerfest. Foto: Våre falne.

330-skvadronen angriper en tysk ubåt. Foto: Norsk Luftfartsmuseum.

Ingvald Wahl − en bauta fra nord

Ingvald Wahl kom til verden i Hammerfest fredag den 14. november 1919 som nummer tre av det som etterhvert ble en brødreflokk på fem. Faren het Håkon og moren Henny. Håkon var under Ingvalds oppvekst skipper på Tana, en av telegrafverkets båter. Historien om Ingvald Wahl kunne ha endt da han var to og et halvt år gammel. Han løp om kapp med bølgene nede ved sjøen da en av dem dro han ut i vannet. Han ble liggende på rygg, og jakken han hadde på seg holdt gutten flytende til en fisker kom ham til unnsetning. Da Ingvald var elleve år gammel fikk han bli med faren Håkon ombord på Tana. Gleden over denne turen og opplevelsene underveis ga Ingvald blod på tann. Han ville oppleve mer, og heldig som han var fikk han de neste tre somrene bli med ombord. Sommerjobben var sikret. Han trivdes. Da skolegangen var over mønstret han på i full jobb på Tana, men det var pappa Håkon som måtte betale han selv. Gutten var rett og slett for ung til å bli ansatt i Telegrafverket. Da han ble 16 år gammel fikk han fast ansettelse, og Ingvald seilte ombord på Tana til slutten av 1937. Et liv til sjøs sto for døren. Han ville ut av Hammerfest og forsøke å komme ombord som mannskap på et malmskip, der Narvik var stedet. Men å komme seg i malmfart fra malmbyen Narvik var ingen enkel sak. Derfor dro han videre til Svolvær hvor han den 10. januar 1938 mønstret på en linebåt under lofotfisket. Ingvald var ung, men han arbeidet hardt. Dagene var lange, 14 timer fra klokken fem om morgenen til åtte om kvelden. Etter 100 dager skulle han få utbetalt 210 kroner, men da utgiftene Ingvald hadde påført skuta til innkjøp av oljehyre og sjøstøvler, samt kostnader for brød og kaffe, var det eneste han hadde igjen 96 kroner. Han fikk 20 kroner ekstra av kapteinen, men Ingvald hadde fått nok av lofotfisket. Han ville seile og neste steg ble at han snek seg med som blindpassasjer på Hurtigruten. Han ble oppdaget og kastet av i Kristiansund. Nok en gang snek han seg i vei og endte opp i Bergen. Der sto han på kaien med alt han eide i en koffert av selskinn. Heldigvis fikk han hyre på D/S Atle Jarl. Endelig ble det utenriksfart på karen fra Hammerfest. Som byssegutt hadde Ingvald lange og harde dager ombord. Han mønstret til slutt av Atle Jarl i Antwerpen. Drømmen var å komme seg til Amerika. Det ordnet seg da han i 1938 fikk hyre på splitter nye D/S Ravnefjell. Han hadde lagt en plan om å stikke av fra skipet i Chicago, men ble arrestert da han manglet identifikasjonspapirene sine, siden disse befant seg ombord hos skipperen. Sjøfolk skulle ikke rømme fra skipene. Ingvald ble ført tilbake til skipet, og det satte kurs tilbake til Antwerpen. I september 1938 mønstret han av, og 10. oktober var han å finne på et annet skip. Der ble han til i mai 1939 da han fikk hyre som lettmatros på D/S Stavangeren. Da Hitler angrep Polen 1. september 1939 var Ingvald fortsatt ombord i Stavangeren, men samme måned ble skipet solgt og mannskapet satt på land. Ingvald mønstret like etter på det svenskeide dampskipet Sylvia, men var bare ombord under én seilas. Klokken 04.30 natt til 13. januar 1940 ble Sylvia torpedert av den tyske ubåten U-20 nordøst av Aberdeen. Alle 20 ombord omkom. Ingvald kunne ha vært ombord. Hvordan tilfeldighetene rådet var noe han tenkte på. Stadig nye mønstringer fulgte. I perioden fra 1. september 1939 til frigjøringen seilte Ingvald på 15 skip. Blant annet ble skipet Belize, som han hadde seilt på fra desember 1939 til februar 1940, torpedert 17. januar 1942, og hele mannskapet omkom.

Den 2. april 1940 får han hyre som lettmatros på D/S Bencas. Den 9. april er skipet på vei mot Antwerpen da nyheten om den tyske invasjonen når mannskapet. Ordren fra okkupantene er at alle norske skip skal gå til norsk eller tysk havn. En helt annen ordre kommer fra Norsk Sjømannsforbund i London, nemlig ordren om å sette kurs mot alliert havn. Belgia var nøytralt, og D/S Bencas seilte videre mot Antwerpen. Skipet ble stanset av et britisk marinefartøy og beordret til Falmouth, Cornwall, England. Der blir mannskapet internert. Selv om karene ville tilbake til Norge for å slåss mot okkupantene, blir det ikke noe av. Skipet blir innlemmet i Notraships flåte.

Den 10. mai 1940 lå Bencas til kai i Antwerpen. Samtidig begynte tyske styrker sine angrep mot Belgia og byen Antwerpen. Bombene falt hele dagen, og de to neste. Samtidig ble elven Scheide, fra havnen ut mot havet, minelagt av bombeflyene. For Ingvald kom minnene om oppholdet i Antwerpen til å sitte spikret hele livet. Dette var bare begynnelsen på dramatikken for krigsseileren fra Hammerfest. Den 12. mai seilte de fra Antwerpen. Langs elven Scheide stakk skorsteinene til minesprengte skip opp. Ingvald og mannskapet unngikk minene, opplevde tre bombeangrep under seilasen, og kom seg uskadde over til England. Allerede etter denne opplevelsen merket krigsseileren at presset på nervene hadde vært betydelig.

Den første konvoien gikk til Boston, USA, i slutten av mai 1940. Den 10. juni ankret Bencas opp i byen. Ingvald mønstret av og kunne ta noen velfortjente dager på land. Men karen ville til sjøs igjen. Han satte seg opp på listen over matroser som søkte hyre. Etter 14 dager fikk han hyre på D/S Blink, skipet skulle seile til Havana på Cuba. Den 25. juni avgikk Blink. Det ble noen gode dager med cubanske rytmer, dans og yrende natteliv for Ingvald og mannskapet. En liten pause fra krigen. Blink seilte fra Cuba til New York, og der fikk skipperen beskjed om å seile til New Jersey med ammunisjonslast. Over halve mannskapet stakk sin vei etter at beskjeden om seilas med ammunisjon kom. Det tok to uker før skipperen hadde samlet nytt mannskap, men ammunisjonsfrakten ble det aldri noe av. Skipet gikk i fraktefart med forsyninger. Etter et halvt år ombord mønstret Ingvald av. Han var 21 år gammel og følte at litt ferie var påkrevd. D/S Blink ble senere torpedert av den tyske ubåten U-108, noen måneder etter at Ingvald mønstret av. Han hadde nok en gang unngått døden. Ferien varte bare fjorten dager, han ville til sjøs igjen. På hyrekontoret i New Orleans fikk han hyre som kullemper på D/S Torungen. Han seilte et par turer til nederlandsk Guyana for å hente aluminiumslast. I januar 1941 mønstret han av igjen. D/S Torungen ble torpedert i februar 1942. Hele mannskapet, 19 mann, omkom. Ingvald unnslapp igjen. Han var en tid på det finske skipet Carolius, skipet ble torpedert og senket i begynnelsen av oktober 1942. En kan trygt si at Ingvald hadde hatt flaksen på sin side, men den tok snart slutt. Mandag 5. mai 1941 mønstret han på D/S Hvoslef som fyrbøter i Philadelphia, USA. Tyske ubåter lå i begynnelsen av 1942 tett inntil den amerikanske østkysten. Ingvald var fortsatt ombord i Hvoslef. Den 6. mars 1942 seilte skipet ut fra havn i Sagua la Grande, Cuba. De første dagene forløp uten dramatikk, men det ble det snart en slutt på. Tirsdag 10. mars var Hvoslef i seilas, skipet befant seg utenfor Cape Hatteras, en odde utenfor Nord-Carolina, da mannskapet observerte vrakgods i sjøen. De befant seg midt i de tyske ubåtenes jaktmark. De passerte et forlatt tankskip, stemningen blant mannskapet ombord i Hvoslef ble mildt sagt spent. Karene visste at om torpedoene skulle ramme dem var de overlatt til seg selv og kunne bare håpe at et av redningsskipene som fulgte konvoiene kom til å plukke dem opp. Konvoien måtte bare fortsette uten dem, slik var det.

Om kvelden onsdag 11. mars hadde Ingvald akkurat gått av kveldsvakten og var i ferd med å vaske seg for natten da det smalt. Hele skipet skaket da torpedoen rammet like i nærheten av mannskapslugarene. En voldsom ildsøyle slo inn i skipet. Ingvald ble truffet i det ene beinet av flammene, han klarte på mirakuløst vis å komme seg ut av lugaren og kastet seg i det iskalde vannet. Dragsuget som fulgte dro krigsseileren ned i dypet. Han sparket fra seg og fikk kavet seg til overflaten. Da han endelig var oppe var synet av skipets baug på vei ned det som møtte han. Langsomt forsvant Hvoslef i dypet. Nå begynte kampen for overlevelse. Vannet var iskaldt, men heldigvis var Ingvald en god svømmer selv om det venstre beinet var ute av drift. Smertene fra beinet lammet venstre side av kroppen. Rundt ham ropte skipskameratene om hjelp. Ingvald kunne ikke hjelpe, tankene om det kom til å prege han videre i livet. For Ingvald var i live. Livvesten han hadde på seg holdt ham flytende. Han opplevde allikevel at livet passerte i revy. En planke ble redningen for han og to andre. Karene var gjennomvåte og kalde. Plutselig dukket en av livbåtene fra Hvoslef opp. De kom seg ombord i denne, og søket etter andre overlevende tok til. Førstestyrmannen ble den siste de fikk opp i båten. Fem av mannskapet hadde møtt døden, 14 berget seg. Enn så lenge. 14 mann befant seg i en livbåt med seil, flere av dem hardt skadet. Smertene i Ingvalds bein var nærmest uutholdelige. I livbåten lå en sekk med klær og mat, og disse sakene bidro sannsynligvis til at karene berget livet. Morgenen etter så de land ved Cape Henlopen, Delaware. Med seilet oppe og årene i arbeid klarte de ta seg inn til en strand hvor soldater fra kystvakten kom dem til unnsetning. Tre av mannskapet ble umiddelbart lagt inn på sykehus, en av dem var Ingvald. Den ene hadde stygge kutt i hodet, den andre hadde en brist i ryggsøylen. Ingvalds venstre bein var smadret og forbrent. Fire brudd, tre brister i ankel og fotblad og store brannskader, var fasiten. Smertene i ryggen lot han være å nevne for legene i frykt for at sykehusoppholdet skulle dra ut i tid. En utålmodig krigsseiler fra Hammerfest ville til sjøs igjen selv om opplevelsene og skadene fra torpederingen nok hadde satt de fleste på land. På sykehuset fikk Ingvald beskjed om at en amputasjon nok ville være smart, men protestene hans hjalp. Han slapp unna. Det tok fire uker før brannskadene hadde grodd slik at bruddene kunne opereres. Ingvald ble utstyrt med gips. Han måtte vente til gipsen kunne fjernes, noe som ikke var enkelt for en utålmodig sjel. Flere måneders tilfriskning fulgte. Han ble sendt til et rekreasjonshjem, men stakk av etter få dager. Det skulle nå være måte på. Han ville til sjøs. Fra krykker til stokk arbeidet han på egen hånd for å bli bra igjen. Men det ble ikke slik at han kom seg til sjøs igjen, ihvertfall ikke til å begynne med. Han fikk jobb på et gartneri, men rastløsheten slo inn igjen. Han byttet beite og arbeidet i oppvasken på en restaurant en periode. Han fikk snart nyss om at Sjøforsvarets skytteravdeling for Handelsflåten manglet folk. Selv om Ingvald fortsatt slet med skadene etter torpederingen klarte han å få en lege til å skrive en friskmelding. Han måtte jo ha en slik for å kunne jobbe i byen. Men han søkte ikke jobb i byen, Ingvald oppsøkte heller rekrutteringskontoret for skytterskolen. Legeattesten ble dratt opp av lomma, og han dro snart nordover fra New York til Nova Scotia, Canada, der skytterskolen Camp Norway lå. Etter endt utdannelse tok Ingvald Wahl del i konvoifarten og seilte på syv skip helt frem til freden kom. M/T Spinanger, et av skipene Ingvald hadde seilt på i denne perioden, ble torpedert 15. januar 1945. Ingvald Wahl overlevde krigen, men hjemme i Hammerfest var alt utslettet av tyskerne. Dette ble et hardt slag for krigsseileren som også ga sitt bidrag i gjenreisningen av hjembyen. Han ville til sjøs igjen. Etter utdanning ved Tromsø sjømannskole dro han til sjøs igjen. Den 26. juni 1965 mønstret han av. Han kjempet resten av livet for krigsseilernes anerkjennelse. Ingvald Wahl gikk bort tirsdag 5. juni 2018, 98 år gammel. En bauta av en krigsseiler fra nord var ikke mer.

Nyutdannet skytter Ingvald Harleiv Wahl.
Foto: «Nortrashipflåtens skyttere 1941 − 1946», Sverre Hansen og Sjøforsvarets skytteravdeling for handelsflåtens veteranforening.

D/S Hvoslef ble torpedert 11. mars 1942. Wahl ble skadet i angrepet, men overlevde. Foto: skipshistorie.net

Ingvald arbeidet i alle år etter krigen for anerkjennelse av krigsseilerne. Foto: Oddvar Schjølberg.

Krigsseiler Ingvald Harleiv Wahl fra Hammerfest.
Foto: Oddvar Schjølberg.

Arranmore Island

Noen ganger kan rene tilfeldigheter redde liv, men tilfeldighetene tar også liv. Historien om hva som skjedde med det norske lasteskipet D/S Steinstad begynner i det lille tettstedet Ålvik i Kvam kommune, Hordaland. Det var til smelteverket Bjølvefossen i Ålvik Steinstad skulle seile. Malmlasten hadde de hentet i Fethiye, Tyrkia. Skipet hadde et mannskap på 24 ombord, ni av dem fra Finnmark. Den yngste var 17 år gamle Trygve Olsen fra Kirkenes. Krigen hadde brutt ut i Europa, men Norge var nøytralt. Klokken tolv minutter over syv om kvelden onsdag 14. februar ble skipet oppdaget av den tyske ubåten U-26. Korvettenkapitän Heinz Scheringer ga ordre om å følge skipet gjennom natten. Først i dagslyset kunne han praie skipet. Ombord på Steinstad var Ludvik Nilsen fra Larvik kaptein. Da U-26, klokken syv om morgenen torsdag 15. februar, gikk i overflatestilling befant skipet seg ca. 75 nautiske mil, rundt 138 kilometer, utenfor den nordvestlige kysten av Irland. Vinden var sterk og bølgene høye. Klokken ti på åtte fyrte U-26 av sitt første varselskudd, målet var å få mannskapet på Steinstad til å forstå at de skulle gå i livbåtene. Scheringer ville senke skipet. Kaptein Nilsen tok ikke oppfordringen, skipet seilte rett mot ubåten. Totalt ble tre skudd avfyrt fra ubåtens dekkskanon, granatene kom stadig nærmere. Til slutt ble skipet rammet av et siste skudd, kaptein Nilsen beordret mannskapet over i de to livbåtene. De rodde klar av skipet og noen minutter etter, klokken syv minutter over halv ni, ble Steinstad truffet av en torpedo og sank i løpet av fem sekunder. Mannskapet så henne forsvinne i dypet. Kampen for å overleve begynte idet ubåten, merkelig nok, forsvant i det fjerne. Vanligvis ville ubåten ha seilt bort til mannskapet for avhør og innhenting av skipets papirer, men det ble ikke gjort. Ubåtene, som i perioden etter utbruddet av krigen i Europa praiet skip, skulle også ivareta mannskapene på de senkede skipene. Det ble ikke gjort, karene ble overlatt til sin egen skjebne i et forferdelig uvær nordvest av Irland. Den ene livbåten var en motorbåt, den andre hadde bare seil. Mannskapet fordelte seg i båtene slik at de var 11 i motorbåten og 13 i seilbåten. Uværet som fulgte medførte at karene i motorbåten fikk kastet over en slepeline. Rundt dem slo bølgene inn i livbåtene. Kulden rev i kroppene. Om natten slepte motorbåten de andre karene i seilbåten før det gikk galt. Kaptein Ludvik Nilsen ble tatt av en brottsjø. Han fikk raskt tak i en åre, men karene i livbåtene klarte ikke å redde kapteinen, han forsvant i dypet. En desperat kamp mot bølgene fortsatte før karene igjen ble forfulgt av uhell. Etter 15 timer røk slepet. 13 mann ropte seg hese, de hadde ingen sjanse til å ta igjen den andre livbåten. Ropene var desperate, men sjanseløse forsvant de ut av syne for de 11. Sannsynligvis slukte bølgene båten med de 13. De ble aldri funnet. Ombord var fem finnmarkinger, yngstemann bare 17 år gammel. Uten å få øye på land fortsatte de 11 sin ferd. Alt de hadde av mat var noe tørt brød.

Etter fem døgn, 20. februar, befant de seg ved den vesle øya Arranmore Island utenfor nordvestkysten av Irland. Karene ble oppdaget av lokalbefolkningen som satte en robåt på vannet. Med store antrengelser fikk disse tauet livbåten inn i en bukt og dratt mennene på land. De resterende av de utslitte og kalde krigsseilere skulle ikke møte døden, tilfeldighetene ville det annerledes. Hadde de ikke blitt oppdaget ville nok ferden endt med å bli knust mot klippene lengre nord på øya, en øy som er 22 kvadratkilometer stor. Karene var fullstendig utmattede. Lokalbefolkningen satte ut i båter for å søke etter den andre livbåten. Søket var uten resultat. Senere ble det også søkt med fly, men det var fånyttes. Lokalbefolkningen sørget for pleie, mat og klær til de overlevende. Mannskapet ble på Arranmore i en ukes tid, men oppholdet hadde tatt på kreftene. For andremaskinist Petter Quitzau endte det med døden etter at de hadde kommet seg til Dublin. Han ble innlagt på sykehus, men døde der den 10. mars 1940. En av de overlevende, matros Alf Aron Hardy, fortalte om hvordan han og karene kjempet for livet. Etter to døgn stoppet livbåtens motor. Hardy fortalte om de forferdelige ropene fra de som forsvant, disse ropene fulgte ham hele livet. Han fortalte om stormen som traff dem, regnet og bølgene. Om brottsjøen som skylte kapteinen overbord. Hvordan flere holdt på å gi opp. Noen ba til Gud, andre ropte på mamma. Alf Aron måtte kjefte på de andre for å holde motet oppe. Så lenge det var liv var det håp. Klær ble tatt av og vridd opp for å bli tatt på igjen. Brottsjøer fylte båten og iskalde føtter ble massert før karene byttet plass. Kompasskassen ble brukt som øsekar. Karene ropte og skrek for å holde motet oppe. Så ble de reddet.

De 11 som overlevde oppholdet i livbåten, og ble berget i land på Arranmore Island, var andrestyrmann Harris Nilsen, Nøtterøy, matros Gotfred Karlsen, Kirkenes, matros Alf Aron Hardy, Værøy, jungmann Charles P. Molland, Kirkenes, stuert Gustav Svenningsen, Arendal, førstemaskinist Ole A. Berg, Trondheim, andremaskinist Petter Martinius Quitzau, Trondheim, donkeymann Magnus Knutsen, Kirkenes, fyrbøter Johan Jørgensen, Ålesund, fyrbøter Peder Knutsen, Kirkenes, og lemper Viktor Vidala, Kirkenes. Viktor Vidala havnet i sjøen og pådro seg bronkitt, men overlevde. Quitzau ble den 12. mars 1940 gravlagt på Mount Jerome Cemetary, Dublin. De 13 som forsvant var kaptein Ludvik Nilsen fra Larvik, han ble skylt overbord, druknet og forsvant i dypet. De gjenværende 12 som ble borte da slepet røk var: Førstestyrmann Adolf F. Engebretsen, Tønsberg, båtsmann Sven Guttorm Olsen, Oslo, matros Johan Meier H. Johansen, Tromsø, kokk Harald Nikolai Olsen, Tromøysund, tredjemaskinist Nils Rasmus Hovden, Ålesund, fyrbøter Bjarne Olaf Hansen, Porsgrunn, fyrbøter Villy Ottomar Henriksen, Ålesund, lettmatros Aage Martinsen, Kirkenes (født i Tana), dekksgutt Einar Haakonsen, Kirkenes (født i Gamvik), messegutt Trygve Olsen, Kirkenes, lettmatros Alf Hedly Nilsen, Laksefjord i Lebesby, og fyrbøter Olaf Abrahamsen, Kirkenes (født i Vardø). Den 26. mars 1940 leverte utenriksdepartementet en protest til tyske myndigheter via den norske legasjonen (ambassaden) i Berlin vedrørende torpederingen av Steinstad. Folkeretten ga ikke grunnlag for torpedering av et skip i fart mellom to nøytrale land. Ifølge punkt 2 i London-protokollen av 1936 skulle skipets papirer tas vare på, og mannskapet bringes i sikkerhet. Det ble også bedt om at tyskerne tok nødvendige skritt mot ubåtkapteinen, og at norske myndigheter ville underrettes om det ble gjort. Utenriksdepartementet søkte også skadeerstatning for D/S Steinstad. Noen dager senere ble Norge okkupert.

Einar Haakonsen fra Gamvik omkom 20 år gammel. Foto: Våre Falne.

Aage Marthinsen fra Tana omkom 24 år gammel. Foto: Våre Falne.

Trygve Olsen fra Kirkenes omkom 17 år gammel. Foto: Våre Falne.

Heinz Scheringer, ubåtkommandøren som senket D/S Steinstad. Foto: Arkiv Andreas Angerer.

Norges Handels og sjøfartstidende ga 6. januar 1947 en oversikt over de omkomne. I listen er Trygve Olsen oppført som 18 år gammel, han var bare 17. Den 10. mars 1940 ville han ha blitt myndig.

Den tyske ubåten U-26. Foto: Arkiv Andreas Angerer.

D/S Steinstad ble senket den 15. februar 1940 etter at mannskapet hadde gått i livbåtene. Foto: Gjersøesamlingen via Norsk Maritimt Museum.

De 11 som ble oppdaget, og berget i land på den vesle øya Arranmore Island, kunne lett ha drevet forbi bukten der de ble tatt opp.
Foto: Legenderry Photography.

Elna E.

Året var 1941, og måneden mars 16 dager gammel. I et hus i Rotterdam ventet seks år gamle Wolter Matthis på sin norske pappa. Krigen hadde kommet til Europa. Wolters pappa Johan Marinius Sudenius var krigsseiler. Han hadde truffet sin utkårede, fire år yngre Anna Afiena Huisveld, da han var i havn i Nederland på begynnelsen av 1930-tallet. Den 14. november 1932 giftet de to seg, og 4. april 1934 kom Wolter Matthis til verden. Johan Marinius var da 27 år gammel, paret døpte gutten slik at bestefarens navn ble mellomnavnet. Finnmarkingen Johan Marinius ble født i Vadsø i kommunen som den gang het Nord-Varanger. Johans far, Mathis Sudenius, kom fra Sodankylä i Finland. Moren vokste opp på vakre Ekkerøy. Den 1. november 1906 fikk de to sønnen Johan Marinius. Guttens oppvekst i Varanger bar med seg en nærhet til sjøen, og gjennom oppveksten fikk han høre fortellinger om tapre menn som seilte på verdenshavene. Lokale fiskere brakte sin fangst til kai. Det var noe med disse karene som hadde verden med seg hjem, dette var nok noe av det som fikk Johan Marinius til å søke ut. Da gutten ble voksen gikk han stuertskole før han stakk til sjøs. Hvilke skip Sudenius seilte på de første årene er ikke kjent, men etter at Ekkerøy-mannen hadde etablert seg i Rotterdam sammen med Anna Afiena og krigen i Europa var i sitt første år, befant han seg på det norske dampskipet D/S Hada County. Johan Marinius mønstret av 28 dager inn i januar 1941. Allerede 19. februar ventet neste skip. Dampskipet Elna E. tilhørte Leif Erichsens Rederi i Bergen. Skipet var et av de norske handelsskipene som i perioden april-juni 1940 klarte å komme seg til Storbritannia. Elna E. forlot Norge 4. mai, og 5. mai 1940 kom skipet seg velberget i havn i Kirkwall. Da Johan Marinius Sudenius mønstret på Elna E. hadde han vært gift i åtte år, og sønnen Wolter Matthis skulle snart fylle syv. I 1941 fraktet Elna E. kull, og i måneden mars var stuert Johan Marinius 34 år gammel. Klokken fem på halv ni om morgenen lørdag 15. mars avgikk lasteskipet fra Cardiff i England med kurs for Plymouth, med lasterommene fulle av kull. Seilasen gikk uten vansker hele dagen, og det ble kveld og natt. Søndag 16. mars var bare en time gammel da Elna E. befant seg utenfor Crackington Haven på Englands vestkyst, og en eksplosjon rev opp natten. Som en kaskade vasket blandingen av sjøvann og kull skipet. Trusselen, minen, ble ikke oppdaget selv om skipet gikk i sakte fart. Ulet fra dampfløyten kalte mannskapet til livbåtene. Skipet fikk baugen revet opp og var allerede på vei ned. Febrilsk ble de to livbåtene manøvrert bort fra det synkende Elna E., men fra båtene var det vanskelig å se flere av mannskapet i mørket. De hørte desperate rop om hjelp, og de gjenværende mottok rop om å hoppe på sjøen. Fire av dem hoppet og ble tatt opp. Så oppdaget karene at én mann manglet. Stuerten. Ropene i natten nådde Johan Marinius. Han hoppet. Dragsuget dro krigsseileren fra Ekkerøy ned i dypet. Skipet sank i løpet av 15 minutter. Mannskapet rodde rundt for å lete, men det hele var forgjeves. De 16 overlevende kom morgenen etter i land i Crackington Haven.

Tapet av Johan Marinius Sudenius ble umiddelbart rapportert til admiralitetet i Falmouth, det ble bemerket at en var usikker på om han hadde livbeltet på da han hoppet i sjøen. Det ble også rapportert at finnmarkingen ikke hadde lært seg å svømme. Wolter Matthis ventet og ventet. Pappa kom aldri hjem.

Kilder:

skipshistorie.net

Johan Sudenius.
Foto: Johanna Marina Sudenius.




[image: ]

Wolter Matthis og Anna Sudenius gikk videre i livet uten en far og ektemann.
Foto: Johanna Marina Sudenius.

Elna E. ble minesprengt 16. mars 1941. Foto: skipshistorie.net

Johan og hustruen Anna i lykkelige tider.
Foto: Johanna Marina Sudenius.

Umyndiggjorte enker

I årene fra 1939 til 1945 mistet svært mange familier sin hovedforsørger. Barn fikk aldri møte sin far igjen, en ektefelle sto alene. I den sorgtunge tiden, da alt nesten ikke kunne bli verre, ble alt akkurat det. Enkene etter krigsseilerne ble umyndiggjort av staten. En artikkel på trykk i Fædrelandsvennen den 22. juni 1996 er sjokkerende lesning. I ti år etter krigen ble enkene etter krigsseilerne utsatt for ydmykelsen av å bli satt under formynderskap. Engangserstatningen som skulle utbetales til den etterlatte ble satt inn på sperret konto. Pengene kunne bare benyttes etter samtykke av Rikstrygdeverket. Etter lov om ulykkestrygd for sjømenn hadde enkene krav på kr. 8571,- som en erstatning for sine krigsforliste menn. Det at enkene gjennom begrunnede søknader til Rikstrygdeverket måtte søke om utbetalinger til overlevelse viste en mistillit til enkenes evne til å disponere pengene de hadde rettmessig krav på. Journalist Finn Holmer-Hoven i Fædrelandsvennen fant en rekke søknader fra en av enkene da han begynte å grave i saken. Ordlyden kunne være − Jeg søker om at kunne få trekke kr. 571,43 til kjøp af klær da jeg i den tid krigen har vært ikke har hatt anledning til at anskaffe noget. Med aktelse... i en annen søknad − Jeg vil herved høre med Dem om jeg kan ta ut kr. 1000,- av Rikstrygdeverkets bankbok til å dekke utgiftene til ved og skatt. Ærbødigst... og − Jeg vil herved høre med Dem om jeg kan få lov til å ta ut kr. 500,- av Rikstrygdeverkets bankbok til kjøp av ved og koks til vinteren. Ærbødigst... (Fædrelandsvennen 22. juni 1996).

En av de som i årene etter krigen kjempet krigsseilernes sak var Leif Vetlesen. Han var selv krigsseiler og dro til sjøs bare 17 år gammel. Vetlesen ble mot slutten av krigen redaksjonssekretær i Norsk Sjømannsforbund i London. Da freden kom fortsatte han arbeidet ved forbundets kontor i Oslo. Han engasjerte seg sterkt i saken om Nortraships hemmelige fond og kom med det i opposisjon til forbundsledelsens linje. Vetlesen mistet stillingen i forbundet, ble ekskludert og hadde gjennom årene en rekke organisatoriske stillinger for Norges Kommunistiske Parti (NKP). Etter Sovjets invasjon av Ungarn i 1956 brøt han med NKP og meldte seg inn i Det Norske Arbeiderparti, og fra 1966 var han informasjonssjef i Direktoratet for utviklingssamarbeid (NORAD). Sammen med Thore Horve fikk Vetlesen mot slutten av 1960-årene reist saken om krigsseilerne og sørget for at de fikk en «ex gratia»-utbetaling (nærmest på nåde fra Staten). I 1982-1985 var Leif Vetlesen generalsekretær i Amnesty International i Norge. Han mottok Krigsmedaljen og Kongens fortjenstmedalje i gull i 1997. Da Vetlesen ble kjent med saken om umyndiggjøring av krigsenkene uttalte han − Jeg tror ikke det er noe som har opprørt meg mer i mitt arbeid med krigsseilernes sak enn det som har blitt avdekket i denne saken. Det gjorde meg oppriktig vondt å lese brevene fra krigsenken til Rikstrygdeverket. Jeg tok meg faktisk personlig nær av det. (Fædrelandsvennen 22. juni 1996).

Vetlesen arbeidet hardt for å få samfunnets behandling av krigsseilerne frem i lyset. Saken om manglende utbetalinger til de overlevende krigsseilerne fra Nortraships hemmelige fond fikk en form for løsning da ex gratia-utbetalingene kom, inntil da var det i realiteten en umyndiggjøring av krigsseilerne som fant sted. At også enkene skulle rammes slik de første årene etter krigen var en skamplett som savnet sidestykke. At enkene måtte sende tiggerbrev til staten er ennå i dag vondt å ta inn over seg for oss som har blitt kjent med saken. Mange enker evnet heller ikke å få sendt søknader, de led rett og slett i stillhet. Først i 1956 ble pengene frigjort etter vel ti år.

Kilder:

Artikkelen «Krigsenkene ble umyndiggjort av staten», Finn Holmer-Hoven, Fædrelandsvennen, 22. juni 1996

Den siste krigsseiler

– Nordvangen ble torpedert 1. mars 1942, Besholt ble torpedert 2. desember 1942, Vest ble bombet 2. desember 1943, Viva ble torpedert 9. februar 1944, Fjordheim ble torpedert 3. september 1944, Novasli ble torpedert 2. mars 1945 og Idefjord ble torpedert 22. april 1945.

Krigsseiler Trygve Laheim Johansen (98) ramser opp navnene fra listen. Skipene han nevner er noen av de han som matros seilte på under krigen. Skip han hadde mønstret av før de ble rammet. Den 2. mars 2020 traff forfatteren av denne boken Laheim Johansen i hans leilighet på Sjømannshjemmet i Stavern. En måned før vårt møte ringte jeg til Trygve for første gang. Han lurte på om jeg kunne ringe tilbake om ti minutter fordi han var på treningsstudio. Det viste seg også at denne spreke 98-åringen fortsatt kjørte bil. Den neste samtalen ble adskillig lengre. En samtale mellom to karer, som har hatt og fortsatt har en tilhørighet til Finnmark, den ene født i 1921, den andre i 1971. Det ble mange minutter med alvor, skjemt og latter. Der og da ble det også bestemt at vi måtte snakke sammen. Jeg var mer enn velkommen til Stavern, og slik ble det. Nå er det slik at forfatter Oddvar Schjølberg allerede har ført Trygve Laheim Johansens livshistorie i pennen, boken «Krigsseileren fra Stallogargo» er virkelig et sterkt og godt dokument over Trygves liv som krigsseiler. Da jeg begynte arbeidet med boken var det å kunne få treffe en av krigsseilerne fra Finnmark et sterkt ønske fra min side. Spørsmålet ble om det fortsatt var noen igjen som levde og som hadde minner fra krigstiden. Kanskje noe som alderen ikke hadde visket ut. Tipset om Trygve kom raskt. Da jeg møtte han i gangen på Sjømannshjemmet kunne jeg ikke tro at mannen foran meg nærmet seg 100. Med sitt faste håndtrykk, glimt i øyet og et smil på lur tok han meg imot. De neste timene gikk fort. Det ble en samtale som jeg for all fremtid vil bære med meg som et minne om en krigsseiler fra nord. Det var lett å bli imponert over hvor sprek en 98 år gammel mann kan være, og når jeg tenker etter var nok Trygve den første 98-åringen jeg noensinne hadde truffet.

Laheim Johansen hadde da jeg møtte han vært pensjonist halve livet. I etterkrigsårene tappet gradvis virkningene av krigsseilas finnmarkingen for krefter. Til slutt var det ikke noe igjen. Trygve fortalte at han følte seg klar i hodet, men han klarte ikke jobbe. Etter et par timer på jobb stoppet det opp. Runder med lege og psykiater fulgte, og med ett var dommen der. Trygve ble uførepensjonist. Året var 1971, og krigsseileren fra Stallogargo i Finnmark gråt da han gikk ned trappene fra det som i dag ville vært NAV-kontoret. Trygve Laheim Johansen er i 2020 den siste gjenlevende av finnmarkingene som seilte under krigen. Han er også den siste av krigsseilerne som deltok i en Murmansk-konvoi. For innsatsen mottok han for noen få år siden heder fra russerne.

Trygve tenkte ikke på krigen de første årene etter at han kom hjem. Årsaken til at minnene ble stadig fjernere var at han traff sitt livs store kjærlighet. Mary hadde selv opplevd krigens gru i Oslo der hun hadde blitt skadet etter et bombeangrep. Ingen leger eller psykologer kunne ha større forutsetninger for å forstå Trygve enn det Mary hadde. At Trygve traff henne, og at med henne fulgte det også en jobb som maler, reddet ham fra undergangen. Denne ville nok med stor sannsynlighet ha inntruffet om han ikke hadde møtt henne like etter krigen. De to giftet seg i 1948. Marys onkel eide et malerfirma. Der ble Trygve ble ansatt, og som maler slapp han å tenke. Eller egentlig var det slik at han ikke hadde tid til å tenke. Krigen ble et stadig fjernere minne helt frem til energien ble borte. Trygve snakker ikke i store ord, han er ikke en mann som har et ønske om å fremheve seg selv. Gjennom årene etter at boken om krigsseileren fra Stallogargo utkom, har en rekke forfattere og journalister funnet veien til leiligheten i Stavern. Jo eldre Trygve ble, jo mer av en slags attraksjon ble han. Eller en legende. Han ler når jeg nevner ordet legende, han regner seg ikke som det. Men for meg er han det. En levende legende. Hans innsats var ikke å ha kjempet for livet i kamp med tyskere eller å ha drept flest mulig fiender i kamp. Hans innsats var, i likhet med alle som seilte ute under krigen, en innsats for å opprettholde forsyningslinjer som til sist satte en stopper for Hitlers drøm om verdensherredømme. Krigsseilernes innsats var verdt mer enn en million soldater, ble det sagt. Det kunne neppe vært sagt bedre. Men for krigsseilerne var hver eneste døgn til sjøs en kamp hvor en hadde nok med seg selv. Nok med å takle tankene som meldte seg. Da natten meldte sin ankomst og trettheten trengte seg på, var det ingen enkel sak å få sove. Livet som krigsseiler var en tvang. Var du på et norsk skip den 9. april 1940 var du i realiteten fanget. Du kunne ikke forlate skipet, mønstre av. Om du mønstret av måtte du velge ditt neste skip etter noen dager i land. Valgte du ikke det første du ble tilbudt eller nummer to måtte du mønstre på det tredje. Slik var reglene. Om du mønstret av og fikk noen få fridager i land ble dagene en pause fra krigen. Selv om karene møttes på den første og beste kneipa hadde de nok med seg selv. Trygve opplevde det slik. Han hadde også nok med seg selv, og dagene Frankrike falt i 1940 er ett av minnene som sitter i hodet. De var bare ungdommer som ble slynget ut i krigens gru, redde ungdommer uten erfaring med hva krig var. Rundt dem falt bombene fra tyske fly. Rundt dem lød ropene fra de som ble såret. Etter å ha kommet seg velberget fra Frankrike til England ventet resten av krigen på guttene.

For Trygve ble krigen en mer eller mindre sammenhengende reise før freden endelig kom. Han hadde mønstret på dampskipet Borgholm den 14. februar 1940 som dekksgutt og fått sitt første møte med krig i Frankrike. Senere fulgte ytterligere 11 skip under krigen og to i årene etter. Den 19. april 1949 mønstret han av for aller siste gang. En morgen under seilas i konvoi, etter noen timers søvn, våknet han og spurte hvor skipet foran dem var. Det gikk i natt, var svaret. En annen gang byttet han båt med en annen krigsseiler, to måneder senere var båten han slapp å mønstre på bombet i stykker. Trygve forteller at han hadde englevakt. Etter krigen ble han en kristen, akkurat det var nok ikke så rart med tanke på at seks av skipene han hadde vært ombord på ble torpedert, og det syvende bombet. At han overlevde skjønner han egentlig ikke. Under seilas opplevde han at skip rundt han gikk i luften og sank etter torpederinger, det var bare ikke hans tur til å dø. Men tankene om at det kunne være hans tur neste gang var der hele tiden. I land gikk han mest for seg selv, han kunne leie en hybel i New York. Der fikk han være alene. Hadde du vært 12 måneder ute fikk du 12 dager fri. Trygve fikk så mange inntrykk, så mange impulser, at hjemme ble glemt. Stallogargo, mamma, pappa og søsknene var helt borte fra hodet. Han levde i krigens teater og måtte leve med situasjonene dag for dag, natt for natt. Han kunne ikke styre tankene. Stadig nye mønstringer sto for tur. Middelsborough, Cardiff, Rouen, Le Havre, Antwerpen, Normandie, Glasgow, Paramaribo, Port of Spain, Trinidad, Venezuela, Barbados, New Orleans, New York, Curacao, Bombay, Madras, Calcutta, Detroit, Toronto, Montreal, St. John, Halifax... Listen over havnene han var innom synes nærmest uendelig.

I fart mellom Montreal til Quebec, på St. Lawrence River, begynte en gang den tyske torpederingen. Av 12 skip gikk seks til bunns. Trygve sto på dekk og så ut i mørket. Drønnene kom ett etter ett. Ville neste torpedo gå av under føttene hans? Slik var hverdagen for krigsseilerne. Lærdom som at om du snudde baugen mot ubåtenes torpedoer ville de kanskje stryke forbi var en del av det en tok med seg videre. Noen hadde seilt lenge, ferskingene lærte av dem. Det er neppe noen som forstår hvordan det var å være krigsseiler uten selv å ha vært der. Du kan selvsagt være interessert og granske historiene om krigsseilerne, men Trygve tror det er vanskelig å sette seg inn i det. Luktene, lydene, synsinntrykkene, søvnløsheten og angsten. Stadige angrep. Til slutt resignerte flere. I 1943 begynte krigsseilerne å spørre seg selv hvor lenge krigen skulle vare.

Trygve ble helt mot slutten av krigen så lei at han ikke tok livbeltet med seg om alarmen gikk. Å ligge i helspenn hver eneste natt tok på. At røyksuget vekket deg var helt vanlig. Hele ungdomstiden forsvant i krig. De beste årene ble borte. Da freden kom gikk Trygve ned i lugaren, la seg på sengen, og sa til seg selv: Så overlevde du allikevel. Det konstante nervepresset var over, den konstante trusselen om død og ødeleggelse var borte. Da han gikk i land i Oslo ble han stående på kaien og se rundt seg. Den gang følte Trygve at han ikke hadde noe i landet å gjøre. Men i 1947 traff han kona Mary, og i 1949 var han nygift og i fast arbeid som maler i firmaet til Marys onkel. Trygve og Mary fikk først en sønn, så en datter. Mary hadde en datter fra et tidligere ekteskap. En familie ble til og Trygve ble værende i landet. Men i 1971 var det ikke mer igjen. Det er Trygves egne ord. Han minnes den manglende kunnskapen om, og forståelsen for, krigsseilernes innsats godt. Da freden kom la skipet til kai i Tromsø. Der traff han noen fra samme område som han kom fra. Spørsmål om hvordan alt var hjemme var et selvsagt tema. Han fikk vite at faren hans var død. Ingen spurte noe om hvordan han hadde hatt det under krigen. For det var slik at han hadde jo vært i Amerika, han hadde vært heldig og få oppleve eventyret alle drømte om. Det var det som ble sagt. Men ingen spurte.

–De kunne ha spurt litt da, sa Trygve og så på meg. Jeg glemmer aldri det blikket.

Kilder:

Forfatterens intervju med Trygve Laheim Johansen 2. mars 2020

«Krigsseileren fra Stallogargo», Oddvar Schjølberg, Aktive fredsforlag, 2013

Trygve som ung mann på vei ut i verden.
– Vi var bare gutter som dro ut. Foto: Privat.

Skipene Trygve seilte på under og like etter krigen.

En ung gutt dro ut i verden, en gammel mann kom hjem. Foto: Privat.

Trygve Laheim Johansen. Den siste av krigsseilerne fra Finnmark, og en av de siste fra nord. Foto: Roger Albrigtsen.

Brutal krig

Den andre verdenskrig rammet mange familier på brutalt vis. Etter at krigen var over satt mange finnmarkinger igjen med savnet etter en de elsket. Familien Røkenes i Hammerfest mistet tre av sine på brutalt vis. Hans Marselius Røkenes kom opprinnelig fra Lavangen i Troms. I 1920-årene satte han en endelig kurs nordover mot Hammerfest. Der fantes både arbeid og en kvinne som hadde vunnet hans hjerte. Sammen fikk han og kona Anne Emilie to sønner. Magnus kom til verden i 1920, og broren Arne Harald så dagens lys to år etter. Ved krigsutbruddet 9. april 1940 var det tidligere fiskerioppsynsfartøyet Fridtjof Nansen stasjonert i Øst-Finnmark og lå under 3. sjøforsvarsdistrikts Finnmarksavdeling. Inntil evakueringsordren for sjøforsvarets fartøyer ble gitt den 7. juni, var skipet en del av Norges forsvar. Skipet gikk til Tromsø og ble liggende i byen for å seile utenriksminister Halvdan Koht over til de britiske øyer. Hun seilte fra Tromsø 8. juni med kurs for Storbritannia. Ombord var også Magnus Røkenes. Skipet la til kai i Edinburgh 18. juni. For Magnus gikk ferden videre til England hvor han vervet seg på jageren Bath, denne hadde fått norsk flagg og gått inn i Den kongelige norske marine i april samme år. Navnet ble His Norwegian Majesty's Ship, HNoMS, Bath. Da Magnus Røkenes mønstret på hadde eskortejageren ansvar for å sikre handelsskip i alliert konvoi. Mandag 18. august 1941 gikk Bath bakerst i en konvoi. Ombord hadde hun flere dypvannsbomber tiltenkt tyske ubåter. Plutselig oppdaget mannskapet noe de trodde var fienden. Dypvannsbomber ble sluppet i sjøen. Det viste seg at de hadde truffet en sildestim. Morgenen etter gjorde de flere slike runder uten resultat. Ombord var også Kolbjørn Kristiansen fra Hammerfest. Han fortalte sin historie om hva som skjedde de neste minuttene i et intervju i 1985: Kristiansen befant seg på broen med kikkert, siden han var dagens ildleder. Mannskapet hadde blitt enige om å ikke slippe flere dypvannsbomber da antallet begynte å nærme seg null. Da han oppdaget torpedoen som kom mot jageren var det allerede for sent. Torpedoen fra den tyske ubåten U-204 fant sitt mål. I akterskipet lå seks av Baths torpedoer. Kolbjørn Kristiansen rakk så vidt å rope hopp før det smalt. Han fikk blåst litt luft i livbeltet og løp langs skutesiden for å komme seg ombord i en av flåtene, men årene satt fast. Da han snudde seg så han jageren stå rett opp i sjøen før han besvimte. Møtet med det kalde vannet fikk liv i ham, og da han våknet lå han med hodet i sjøen og føttene i flåten. Det gikk fem, kanskje åtte, minutter fra torpedoen traff til Bath gikk ned. Etterhvert ble flåten full. De overlevende ble plukket opp av et engelsk skip. Da Kristiansen svømte over dit måtte han svømme gjennom olje og holde munnen over vann. Han fortalte i intervjuet at den verste angsten etter en torpedering var at ens egne dypvannsbomber kunne gå av og drepe de som forsøkte å berge seg. Av besetningen på 126 omkom 70 nordmenn. En av disse var Magnus Røkenes. Han ble 21 år gammel.

Lillebroren til Magnus, Arne Harald, var født og oppvokst i Hammerfest. Da ordren om tvangsevakuering kom høsten 1944, bestemte han seg for å ikke la seg evakuere. Sammen med noen kamerater gjemte han seg i en hule på Sørøya. De ble oppdaget av tyskerne og Arne Harald ble drept den 5. mars. Han ble 23 år gammel. Hans Marselius hadde mistet sine to sønner.

Da Hammerfest ble evakuert dro han tilbake til Lavangen. Den 15. april 1945 dro motorkutteren Nygrunn fra Svolvær for å gi sitt bidrag i form av forsyninger til de norske styrkene som var i Finnmark. Etter fire dagers seilas forsvant kutteren uten et spor utenfor Rolvsøya i Måsøy. Alle sju om bord omkom, og de ble aldri funnet. Hans Marselius Røkenes ble 46 år gammel.

Ubåten som senket Bath møtte sin skjebne den 20. september 1941. Den britiske korvetten HMS Mallow sørget den 20. september 1941 for at hun ikke fikk noen videre karriere. U-204 rakk å senke fem skip under Walter Kells kommando. Hele mannskapet på 46 omkom.

Kilder:

«Finnmarkinger var med i Normandie», Kolbjørn Brox, Finnmark Dagblad 7. mai 1985

Arne Borren − «Krigsgenerasjonen forteller», Indre Sør-Troms Distriktsmuseum, mai 2000

Nils Bjørnsson − «Å være eller ikke være. Under Orlogsflagget i den andre verdenskrig», Sjømilitære Samfund, 1994

Magnus Eide Røkenes omkom da Bath ble torpedert. Foto: Våre Falne.

HNoMS Bath fotografert da jageren het USS Hopewell.
Foto: krigsseilerregisteret.no

HMS Mallow senket U-204. Her er korvetten fotografert i 1944. Foto: Wikimedia Commons.

Arne Harald Røkenes omkom under kampene på Sørøya. Foto: Våre Falne.

Kommandør Walter Kell på U-204 senket HNoMS Bath. Foto: uboat.net

Hans Marselius Røkenes omkom på vei til Finnmark i 1945. Foto: Våre Falne.

Ungdom får skyteopplæring av norske soldater på Sørøya. Foto: Ole Friele Backer. NTBs krigsarkiv via Riksarkivet.

Demoner i natten

Hans Johan Strifeldt kom til verden 13. oktober 1921 i Alta. Han var sønn av Hansine Efrosine Johnsen fra Transfarelv og Fredrik Mathias Strifeldt fra Amtmannsnes. Han vokste opp i Transfarelv i Alta, før de flyttet til Amtmannsnes på midten av 30-tallet. I ungdomstiden våknet den politiske interessen, da med en gryende interesse for sosialisme og kommunismen. Under den tyske invasjonen i 1940, da han var bare 18 år gammel, ønsket Hans Johan å verve seg i Alta bataljon, men når det ikke gikk på grunn av manglende førstegangstjeneste bestemte han seg for å slutte seg til de norske militære styrkene i England. Det var Kong Haakons tale ved avreise til England som var den store motivasjonsfaktoren. Han ble inspirert til å kjempe for landets frihet, men det skulle gå en tid før han kom så langt. I denne perioden var han noen ganger i Oslo, hvor hans onkel var en del av undergrunnsbevegelsen. Her ble Hans involvert i diverse kurérvirksomhet, blant annet med illegale aviser. Strifeldt fikk snart hyre på lastebåten Almora som gikk i fraktefart for tyskerne med brakkelemmer. Kanskje ville han få muligheten til å stikke av fra båten og komme seg til England? Men nei, det skulle bli høsten 1942 før anledningen bød seg, da Alta-gutten Strifeldt hadde blitt innkalt til tysk arbeidstjeneste, noe som gjorde utslaget for hva han skulle foreta seg fremover. Med hyre på fraktebåten Knute Nelson i seilas på svenskekysten kom muligheten plutselig. Da Knute Nelson en høstdag lå utenfor Lysekil tok fem av nordmennene ombord en jolle og rodde mot land. Da de så jolla med karene ombord ble det hektisk aktivitet blant de tyske soldatene. Åretak for åretak nærmet de seg kysten, og illsinte tyske rop hørte de godt. Men soldatene kunne ikke gjøre noe. De ville skutt mot rømlingene om anledningen bød seg, men våpnene var innelåst av svenske myndigheter da skipet befant seg i svensk farvann. Dette var en dramatisk flukt, der en av mennene druknet under rømningen. Hans Johan hadde unnagjort den første etappen av en krigsreise som de neste årene kom til å by på en rekke utfordringer. Strifeldt visste godt at ble han tatt under flukten ventet dødsstraff, men at okkupantene lot flukten gå ut over hans far fikk han først vite etter at krigen var over.

Nordmenn som dro over til Sverige ble innskrevet av svenske myndigheter i et flyktningregister. Mennene havnet ofte i leirer hvor skogsarbeid var en del av hverdagen. Senere ble slike leirer brukt til commandotrening av mennene som inngikk i de norske polititroppene i Sverige. For Hans Johan startet oppholdet i Sverige med skogsarbeid. Et slikt arbeid var rimelig meningsløst for en finnmarking som ville over til England for å sloss. Sammen med to av skipskameratene fra Knute Nelson forsøkte han å stikke over til Sovjetunionen via Nord-Sverige og Finland. Planen var å komme seg videre fra Sovjet til England. Planen mislyktes. Karene ble tatt av svensk politi og satt i varetekt i Vittangi i 14 dager, for deretter å bli sendt tilbake til arbeidsleiren. Et løfte om å ikke gjøre flere slike sprell ble avgitt. Senere havnet Strifeldt i en transittleir for englandsfarere. Selv om han slet med en ryggskade kom han seg gjennom nåløyet. Flyet tok ham over Den engelske kanal hvor måneder med trening ventet. Det ble hele fire måneders trening for marinetjeneste på en rekruttskole i Skegness, East Lindsey, Lincolnshire. Strifeldt ble antatt i marinen den 20. mai 1944, og gjennomgikk spesialutdanning som submarinedetector, ASDIC-operatør. Arbeidet var å bemanne dette instrumentet, også kjent som sonar som kunne oppdage tyske ubåter. Hans Johan Strifeldt tjenestegjorde på jagere og minesveipere. Han var blant annet ombord på jagerne Glaisdale og Arendal. Nyttårsaften 1944 gikk han om bord i minesveiperen Oksøy 2 som ble satt inn i patrulje- og konvoitjeneste mellom Island og Færøyene. Stadig vekk lød skipets alarmer når konvoiene kom under angrep. Hans var i kamp som krigsseiler i Barentshavet. Med stadige angrep fra tyske bombefly og ubåter var det nærmest et under at han overlevde. Han hadde takket nei til den daglige rasjonen alkohol som karene fikk for å roe nervene. Strifeldt foretrakk bøker, han gikk i skipets bibliotek og fant roen der. Flere av skipskameratene hans ble borte for alltid. Den 27. juni 1946 ble Hans Johan Strifeldt dimittert fra marinen. Da han kom hjem i 1946 fikk han vite at faren Fredrik ble tatt som gissel og satt fengslet i et halvt år på grunn av at sønnen hadde rømt fra landet.

Hans Johan Strifeldts kone Ellen Marie Strifeldt (91), som mistet sin kjære ektemann da han gikk bort i 1988 bare 67 år gammel, forteller at kommunisten Nordahl Grieg vanket i miljøet rundt familien Strifeldt. Historien sier at vesle Strifeldt i barndommen satt på fanget til selveste Nordahl Grieg. Forklaringen på Hans Johans ønske om å kjempe for fedrelandet lå i det han hadde fått høre om nazismen gjennom familie og venner. Kong Haakons oppfordring i 1940 til nordmenn om å melde seg til kamp ble avgjørende for Hans Johan. Han var med på å etablere en illegal motstandsgruppe i Alta under ledelse av Valdemar Knudsen, han arbeidet med livet som innsats og endte som en av krigsseilerne fra nord. Han kom hjem, men opplevelsene kom til å følge han gjennom resten av livet. En av opplevelsene var fra konvoifarten til Murmansk. Slik skildret han opplevelsen i intervju med Altaposten i forbindelse med frigjøringsmarkeringen i 1985:

– Jeg var med på flere Murmansk-konvoier, og på den siste ble vi bombet av 16 Heinkel bombefly som hadde lettet fra Bardufoss ... for en kamp det ble ... Alle de 16 bombeflyene som deltok ble skutt ned.

Det er spesielt denne hendelsen som Hans brukte å fortelle om, det var et heftig angrep, og hans fortellinger om trefningene og at han skjøt ned fly der han nesten kunne se piloten i kvitøyet, er sterke beskrivelser. Han sa at det var ikke noe kjære mor, enten var det han eller meg. Familien så at Hans Johan slet med traumer etter krigsopplevelsene. I dag kalles slikt posttraumatisk stresslidelse. Den gang kunne familier etter krigsseilere oppleve at deres fedre ble hissige og oppfarende. At de skvatt til av plutselige lyder og at søvnen ikke var det den kunne ha vært. Som krigsseiler var en i livsfare 24 timer i døgnet. Etter å ha gått i land fikk krigsseilerne vanligvis 12 dager fri før neste skip ventet. Trusselen om død og ødeleggelse var konstant. Hans Johan overlevde krigen, men fortvilelsen over å se overlevende kjempe for livet i det iskalde vannet glemte han aldri. Å seile forbi et skip som var bombet eller torpedert fordi konvoien måtte seile videre var vondt. Skrikene ble nattens demoner som aldri ga fred. På toppen av det hele kom opplevelsen Hans Johan og andre krigsseilere hadde da de fikk se at andre soldater ble hyllet i etterkrigsårene. Medaljer og heder kom til disse, men for krigsseilerne ble ikke minst mangelen på utbetaling av krigstillegg vanskelig å leve med. En bitterhet preget livet for mange, dette ga allerede traumatiserte krigsseilere en tilleggsbelastning de skulle ha sluppet å bære. I den kalde krigens Alta var det heller ikke rom for å hylle kommunister, og Hans Johan Strifeldt mottok ingen heder fra sine sambygdinger. En viktig dimensjon rundt krigsseilerens erfaringer var at han senere ble pasifist, for han ble overbevist om at krig løser ingenting. Dette er en sterk arv etterkommerne har tatt med videre.

Kilder:

Artikkelen om Hans Johan Strifeldt i Altaposten, tirsdag 7. mai 1985, side 8 og 9

Artikkelen «Minnes krigsseileren og kommunisten» av Hanne Larsen, Altaposten 5. mai 2012

Trond Strifeldt

Hallgeir Strifeldt

krigsseilerregisteret.no

Krigsseiler Hans Johan Strifeldt fra Alta. Foto: Privat.

Etter å ha stukket av fra den tysk-kontrollerte lastebåten Knute Nelson kom Hans Johan seg i land i Sverige høsten 1942.
Foto: Ukjent fotograf, Oslo Byarkiv.

Jageren Glaisdale.
Foto: Imperial War Museum.

Norske skyttere på Glaisdale.
Foto: Ole Friele Backer, NTBs krigsarkiv.




41
Hva var innsatsen verdt?

Fredag 09.07.43. I sjøen

Rutine. Det begynner å blåse friskt. Tegner ikke videre bra for forestående "operations". Sterk jagerflyeskorte over konvoyen hele dagen, mest Hurricanes. Alle som bemanner skytset får instrukser angående åpning av ild på landstigningsdagen. Kl. 17.00 brakk "Weak link" på ballongwiren. Heldigvis var nedhalerlinen fast på dekk, så det var fort gjort å sjakle ballongen til hoved-wiren igjen. Vinden stilner heldigvis av ved solnedgang. Begynner nu å nærme oss vårt bestemmelsessted. Ballongen som ved solnedgang hittil hver kveld er blitt slakket ut til 2.000 fot, skal natt bare være 200 fot over dekk, for at egne bombefly som kommer i lav høyde over havflaten, ikke skal gå i wirene. Instruks sier også at vi ikke må åpne ild på fly om natten, selv om de går så lavt at vi kan se dem tross mørket (unntatt hvis de går til direkte angrep på oss). Fra kl. 22.00 og utover høres en stadig strøm av store bombefly passere i nærheten av oss. En av formasjonene gikk rett over konvoyen og kunne tydelig sees. Sterke detonasjoner høres fra land uavbrutt, og i retning av Syracus og Catania ser en at fienden bruker antiluftskyts av alle slag. Himmelen blir klart opplyst av "Flares" "tracers" og branner etter bombenedslag.

Lørdag 10.07.43

Kl. 00.55 er vi utenfor vårt bestemmelsessted på Sicilia 7 n.m. av land. Fallskjermtropper og glideflytropper skal nu allerede være i full sving tiend. Kl. 02.45 lander de første commandos fra skipene i vår convoy. Disse skal ta kystbatteriene, så vi kan gå helt oppunder stranden. Der høres enkelte skuddsalver fra automatiske håndvåpen fra land, men stort sett er det stille. Kl. 04.00 bemannes alt skyts ombord fullstendig, med ammunisjonslangere og Oerlikonladere på sine plasser. Alle frivakter er ute, likeledes de fra Restaurasjons-dep. som er fordelt til skytset. Ballongen slakkes ut til 2.000 fot. Kl. 05.50, etter at beskjed er kommet om at stranden er i våre hender, fortsetter vi inn mot land. Kl. 06.40 "alarm", et kystbatteri som øyensynlig ikke var tatt av commandos begynte å beskyte oss. En destroyer gikk i posisjon og fikk det ødelagt. Kl. 06.55 "all clear".

Det er nu fullt dagslys, et stort antall Spitfires kretser rundt og en stadig strøm av alle slags "Landingscrafts" er på vei til og fra stranden hvor allerede mange tanks, biler og annet materiell er landet. Kl. 07.30 oppankret utenfor "Beach George".

Mannskaper i kanonpostene får mat bragt rundt av restaurasjonsfolk. Kl. 08.45 begynner disembarkering av tropper, dette på går hele formiddagen. Kl. 11.00 stuper plutselig 2 ME 109 ned over båtene. (Ingen alarm gikk på forhånd). Ild åpnes fra alle båtene, men flyene forsvant over land like fort som de var kommet. To bomber falt like i nærheten av landingsplassen. Kl. 11.20 "all clear" fra Commandore-skipet som er utstyrt med sirene og Radio location. Kl. 13.00 ferdig med disembarkering, ombord er fremdeles ca. 250 R.N. personell hvorav endel er blitt overført fra de andre troppebåtene. Dette personell er bestemt for Syracus, men da byen ennu ikke er tatt, ser det ut til at de skal forbli ombord foreløpig. Kl. 15.00 går de andre troppebåtene mens vi får ordre om å bli liggende igjen sammen med Commandoreskipet, endel marinefartøyer og lastebåter.

Fra kl.15.50 til kl.17.00

Fra kl.17.40 til kl.20.00

Fra kl.22.00 til kl.23.00

Hårde angrep av fientlige fly (bombefly). Alt vårt skyts brukes så, sammen med de andre fartøyene setter vi opp en kraftig barrasje. Alarm ble som regel sendt ut fra Commandore-skipet med angivelse av antall, høyde og retning de fientlige flyene kom i. I løpet av det første angrep som var det verste, da bomber falt på begge sider av oss og massevis av splinter kom inn over skipet, ble matros Gulbrandsen såret av en splint som gikk inn i munnen og gjennom kinnet og slo ut flere tenner og beskadiget hans kjeveben. Han ble tatt under legebehandling. Kokk Stjarnfeldt som var ammunisjonslanger ved 12 punderne forut, ble også kampudyktig idet han fikk en splint i skulderen. Disse var de eneste av kanonmannskapene som ble såret. Ellers ble to av passasjerene hårdt såret, en i låret, den annen i nakken. En av skipets tjenere fikk en splint rett gjennom leggen, samt var der to andre av skipets besetning som fikk mindre kvestelser. Selve skipet og endel av livbåtene ble gjennomhullet her og der, samt noen lugarer ble beskadiget av trykket fra bombeeksplosjonene. Det må dog ha sett temmelig alvorlig ut da bombene falt rundt oss, for umiddelbart etter "All clear" fikk vi forespørsel fra Com.skipet om hvor mange sårede, og om vi trengte assistanse av noen art. De tre som var hårdt såret, de to passasjerene og skipets tjener, ble i løpet av ettermiddagen bragt fra bords. Ved solnedgang fikk vi ordre om å tenne røkflåter for å hjelpe til å røklegge ankerplassen. Under siste angrep etter mørkets frembrudd ble et hospitalskip som lå langt ute med de reglementerte genferkors fullt opplyst, bombet i senk. Ellers ble ingen båter i vår sektor truffet.

Søndag 11.07.43 Sicilia

Om natten helt rolig, men alle mann på post, ingen søvn selv om mange nu begynner å bli trette.

Ammunisjonsforbruk:

12 pundere 250 runder

20 mm Oerlikon 4.000

5 Colt M.G. 2.000

Utdragene er hentet fra Rapport over aksjon med fienden, skrevet av fenrik Finn Johan Wessel-Berg, væpningsoffiser på D/S Bergensfjord. Den 8. januar 1943 mønstret han på Bergensfjord og sto i tjeneste frem til 15. september samme år. Ombord på skipet befant også Edvard Johan Johansen (49) fra Torskefjord i Finnmark seg. Johansen arbeidet på Svalbard som tømmermann i gruvene da krigen kom til Norge. Den 2. september 1941 fulgte han med over til England under evakueringen av Svalbard. Allerede 1. oktober mønstret han på D/S Bergensfjord som stuert. Det norske skipet førte tropper og ammunisjon rundt om i Europa, blant annet til Normandie. Johansen mønstret av Bergensfjord i 1946, og han reiste tilbake til Norge 1. august. I september dro han tilbake til Svalbard der han arbeidet i flere år før han på sine eldre dager søkte tilbake til Torskefjord. Historien om Edvard Johan Johansen handler også om hva norske krigsseilere gjennomgikk etter krigen, den handler om Nortraships hemmelige fond og veien frem mot utbetalingen av ex gratia-utbetalingen som etter mange års kamp kom krigsseilerne til gode, en utbetaling de skulle ha hatt like etter krigen. Da denne endelig ble utbetalt var mange av krigsseilerne allerede døde. Nortraships Sjømannsfond, også omtalt som Nortraships hemmelige fond, hadde sitt opphav i at en fra sommeren 1940 av gjorde en kraftig reduksjon i hyren til norske sjøfolk i handelsflåten. Dette ble gjort fordi lønnsnivået skulle være likt siden krigen hadde brutt ut. Fra september 1939 av hadde norske krigsseilere fått en betydelig høyere hyre enn hva de andre allierte fikk. Reduksjonen i hyren innført sommeren 1940 var penger som ble plassert på en konto administrert av Nortraship. Dette var penger som etter krigen skulle ha kommet de norske krigsseilerne til gode. Det ble ikke slik. Hva som hendte med disse pengene er godt dokumentert gjennom konflikten som oppsto rundt det som hadde blitt Nortrashipfondet. Krigsseilerne organiserte seg i en rekke krigsseilerforeninger og i Krigsseilerforbundet. Forfatteren av denne boken vil vise til allerede skrevne bøker om hva som var bakgrunnen for den opprivende striden i kjølvannet av krigsseilasen. Kampen om å motta utbetalinger fra Nortraships hemmelige fond er i aller høyeste grad et sårt punkt for krigsseilerne, og striden ble helt frem til 1972 et symbol på en manglende anerkjennelse for innsatsen lagt ned av norske krigsseilere i perioden 1939 til 1945. Opprettelsen av fondet kom til fordi britiske myndigheter ikke ønsket at norske krigsseilere skulle ha bedre betingelser enn andre. Det ble av britene bedt om at krigstilleggene skulle reduseres, og en slik avtale mellom de britiske og de norske myndigheter ble en realitet. Avtalen var det bare enkelte myndighetspersoner som kjente detaljene i. Pengene formelig strømmet inn i fondet gjennom hele krigen. Blant krigsseilerne, som motvillig måtte godta en reduksjon i hyren, gikk ryktene om det hemmelige fondet. Men det var først mot slutten av krigen de ble kjent med at pengene var personlige krigsrisikotillegg som ville bli tilbakebetalt til den enkelte etter krigen. Etter krigen tok norske myndigheter fondet videre, parolen var at fondet skulle sørge for en forsvarlig bruk av midlene. I ordet forsvarlig lå en manglende tillit til at krigsseilerne var i stand til å håndtere pengene de hadde rett til å motta. At utbetalingene ikke kom rett etter krigen førte til at krigsseilerne tok staten for retten uten at det førte til noe som helst. I 1954 tapte de saken. Stortinget og rettsvesenet gjorde sitt vedtak, det ble slått fast at sjøfolkene ikke hadde rett til risikotillegget som sjømannsorganisasjonene hadde fremforhandlet før krigen. Det skulle være opp til Nortraships Sjømannsfond å avgjøre hvilke krigsseilere som hadde mest behov for penger. I avtalen som under krigen ble inngått med britiske myndigheter var dette også ordlyden. Landet var i tillegg under gjenreisning, derfor ville det ifølge myndighetene være svært så vanskelig å kunne utbetale betydelige beløp til en gruppe av alle som led av ettervirkningene av krigens gru. Krigsseilerne hadde egentlig bare å godta at deres bidrag til gjenoppbyggingen av landet i hvert fall ikke var å motta store utbetalinger. At den av krigsseilerne som ledet an i arbeidet for rettferdighet var kommunist bidro sterkt til at krigsseilerne opplevde å bli stemplet som kommunister. Den kalde krigen ble stadig kaldere, og det å få gjennomslag for saken om utbetalinger fra fondet ble en umulighet. Etter at myndighetene tok fondet videre i et vedtak i 1948 sto der på samme tidspunkt nærmere 44 millioner kroner på bok i Nortraships Sjømannsfond. Nortraship-fondet kunne etter søknad gi tildelinger til enkelte grupper, blant andre enkene etter krigsseilerne. Slike tildelinger av midler fikk selvsagt stor betydning for de som mottok disse, men krigsseilernes forventninger om utbetaling av krigsstillegg til hver av dem ble ikke innfridd. På barrikadene for å fremme krigsseilernes sak sto i årene som fulgte, og helt frem til 1972, de to krigsseilerne Leif Vetlesen og Thore Horve. Arbeidet utført av dem førte til at det samme år kom en engangsutbetaling til krigsseilerne som fortsatt var i live, 27 år etter at krigen var slutt. Ex gratia-utbetalingen i 1972 var på 200 kroner per måned for fartstid under krigen, minus 20 kroner i skatt. Flere lot være å søke om utbetalingen, som ble på 180 kroner per måned i krigsseilas, i protest. Mange av de som seilte ute hadde allerede gått bort. For noen av de overlevende ble tankene om druknende, sårede og krigsskadde kamerater for sterke til å bære. Enkelte tok sitt eget liv, andre druknet minnene i alkohol. Krigsseilerne møtte ikke noe kriseteam da de kom hjem. Krigsseiler Edvard Johan Johansen fikk sin ex gratia-utbetaling i 1972, to år før han gikk bort.

Kilder:

Rapport over aksjon med fienden. Utdrag av dagbok for Skytterdepartementet. Fenrik F. Wessel-Berg, vepningsoffiser D/S Bergensfjord, Suez 3. august 1943

«Et år med «Bergensfjord» i troppetransport», kapittel 13 i boken

«Tusen norske skip − en antologi over norske sjøfolks innsats under den andre verdenskrig», ved Lise Lindbæk, Gyldendal Norsk Forlag, Oslo 1948

«Nortraships hemmelige og omstridte fond», kronikk av historiker Bjørn Tore Rosendahl, Norsk senter for krigsseilerhistorie, Arkivet freds- og menneskerettighetssenter

Guri Hjeltnes: «Nortraships hemmelige fond», Norgeshistorie.no. Publisert 9. april 2016

Guri Hjeltnes: «Handelsflåten i krig: Krigsseiler − Krig, hjemkomst, oppgjør», 1997

Edvard Johan Johansen var en av krigsseilerne fra Finnmark.
Foto: Øystein Jensen.

Bildet er tatt fra en norsk korvett under eskortering.
Foto: NTBs krigsarkiv via Riksarkivet.

Dampskipet Bergensfjord som troppetransportskip under krigen.
Foto: Norsk Maritimt Museum.

Norske sjøfolk med overlevingsdrakt.
Foto: Lofoten Krigsminnemuseum.

Et torpedert tankskip står i brann.
Foto: Lofoten Krigsminnemuseum.

Foto: Lofoten Krigsminnemuseum.

Den 19. september 1972 ble kravskjema om ex gratia-utbetaling sendt inn av Edvard Johan Johansen.

Den 4. desember 1972 var utbetalingen godkjent. Kr. 8100,- for årene i krigsseilas. Dokumenter via Riksarkivet.

Krigsseilermonumentet

Krigsseilermonumentet på Bygdøy, det nasjonale minnesmerket over krigsseilerne, ble utformet av skulptøren Joseph Grimeland. Du finner minnesmerket ved Norsk Maritimt Museum på Bygdøynes i Oslo. Den 27. september 1980 ble monumentet avduket av Kong Olav V sammen med seks krigsseilere. Innskriften lyder:

I Den annen verdenskrig 1939 − 1945 deltok over tusen norske skip fra Handelsflåten og Marinen. De uførte utallige militære oppdrag og fraktet 145 mill. tonn last av uvurderlig betydning for den allierte seier. Handelsskipene ble bevæpnet, og mer enn halvparten gikk tapt. Farer og slit satte spor på de fleste av de 35 000 krigsseilere. 4500 omkom i kampen for Norges frigjøring. Våre sjøfolks mot og lojalitet vil for alltid bli minnet med dyp respekt og takknemlighet.

Foto: Roger Albrigtsen.

